**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Απριλίου 2016, ημέρα Παρασκευή και ώρα 11:20΄, στην **Αίθουσα «Προέδρου** Αθανασίου Κων. Τσαλδάρη**» (223)** του Μεγάρου της Βουλής η Διαρκής Επιτροπή Παραγωγής και Εμπορίου, συνήλθε σε συνεδρίαση, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».

Στη συνεδρίαση παρέστη ο Υπουργός Αγροτικής Ανάπτυξης και Τροφίμων, κ. Ευάγγελος Απόστολου.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Μπγιάλας Χρήστος, Θεοπεφτάτου Αφροδίτη, Παπαηλιού Γεώργιος, Ιγγλέζη Κατερίνα, Καματερός Ηλίας, Καραγιάννης Γιάννης, Παπανάτσιου Κατερίνα, Καραναστάσης Απόστολος, Κάτσης Μάριος, Καφαντάρη Χαρά, Τριανταφύλλου Μαρία, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Μπάρκας Κωνσταντίνος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντόπουλος Δημήτριος, Τζελέπης Μιχαήλ, Κατσώτης Χρήστος, Μανωλάκου Διαμάντω, Μωραΐτης Νικόλαος, Μάρκου Αικατερίνη, Καμμένος Δημήτριος, Λαζαρίδης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές καλημέρα, αρχίζει η συνεδρίαση της Επιτροπής με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».

Σήμερα είναι η πρώτη συνεδρίαση της Επιτροπής επί της Αρχής. Πριν ξεκινήσουν οι Εισηγητές, θα θέλαμε να γίνουν προτάσεις για τους φορείς που θα κληθούν, την άλλη Τετάρτη.

ΟΛΓΑ ΚΕΦΑΛΟΓΙΑΝΝΗ: Ζητάω το λόγο επί της διαδικασίας, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ: Θα ήθελα, από πλευράς Ν.Δ., να πούμε ότι θεωρούμε απαράδεκτο, ένα σχέδιο νόμου το οποίο, έρχεται να ρυθμίσει ένα σημαντικό και πολύπλευρο θέμα, να έρχεται με τόσο συνοπτικές διαδικασίες. Σε καμία περίπτωση δεν είναι κατεπείγοντος χαρακτήρα, καθώς υπάρχει συγκεκριμένη κοινοβουλευτική διαδικασία.

Θέλω να σας πω ότι στη Διάσκεψη των Προέδρων της προηγούμενης Πέμπτης, ούτε καν αναφέρθηκε το θέμα της συζήτησης αυτού του νομοσχεδίου. Επιπλέον, κύρια Πρόεδρε, θα ήθελα να ζητήσω από εσάς, να προασπίσετε το κύρος του Κοινοβουλίου και τον θεσμικό ρόλο των Βουλευτών. Τετάρτη βράδυ μάς δόθηκε το νομοσχέδιο, το οποίο είναι 300 σελίδες, για να το συζητήσουμε σήμερα Παρασκευή πρωί στην Επιτροπή.

Θα ήθελα να τηρούνται οι κοινοβουλευτικές διαδικασίες. Ξέρουμε πολύ καλά ότι ο προγραμματισμός γίνεται στη Διάσκεψη των Προέδρων και άρα, με αυτόν τον τρόπο ενημερώνονται και οι Βουλευτές και μπορούμε να λειτουργούμε πολύ καλύτερα, νομίζω ότι εάν ενδιαφέρει και την Κυβέρνηση να υπάρχει διαλεκτική σχέση συζήτησης, - αν ενδιαφέρει την Κυβέρνηση, πάρα μόνο η επιβολή των δικών της προτάσεων-, είναι σημαντικό να τηρούνται οι κοινοβουλευτικές διαδικασίες και να προστατεύουμε εμείς οι ίδιοι το κύρος του Κοινοβουλίου.

Ένα δεύτερο θέμα που θέλω να σας πω είναι ότι η κοινοβουλευτική ομάδα της Ν.Δ., θα καταθέσει αίτημα για έκτακτη σύγκληση της Επιτροπής και θα παρακαλούσαμε τον Υπουργό κ. Απόστολου, να δεχτεί τη συζήτηση για το πολύ σημαντικό θέμα που έχει προκύψει με το γάλα και το γιαούρτι. Αφανίζεται, ουσιαστικά, ένας ολόκληρος κλάδος και θα κατατεθεί μέσα στην ημέρα επιστολή προς εσάς, κυρία Πρόεδρε, για να ορίσετε συνεδρίαση της Επιτροπής για να συζητήσουμε το θέμα αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βλάχος.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Πραγματικά, θέλω και εγώ να αναδείξω τη σημαντική πρωτοβουλία της ΝΔ για τη συζήτηση στο θέμα του γάλακτος που θα κατατεθεί τις επόμενες ώρες και πραγματικά επείγει, ενώ δεν επείγει, κατά τη γνώμη μας, η συζήτηση του νομοσχεδίου για τους αγροτικούς συνεταιρισμούς. Ο κ. Αποστόλου όταν επικεφαλής της τότε αντιπολίτευσης και εγώ ως Πρόεδρος της Επιτροπής δυσανασχετούσε κάθε φορά που ερχόταν ένα νομοσχέδιο με συνοπτικές διαδικασίες και δεν ήταν πολλές οι φορές, ήταν εξαιρετικά λίγες και εγώ ως Πρόεδρος, πραγματικά, τότε αντιδρούσα και ζητούσα τον ανάλογο χρόνο προετοιμασίας όλων των συναδέλφων. Αυτό λοιπόν που καταριόμασταν χθες, δεν μπορούν οι ίδιοι άνθρωποι να το κάνουν σήμερα. Άρα, λοιπόν, 300 σελίδες νομοσχέδιο για τους συνεταιρισμούς μέσα σε μια ημέρα και δύο νύχτες, να ερχόμαστε σήμερα και να λέμε ότι το συζητάμε…

Αυτές οι κυβερνητικές πρωτοβουλίες απαξιώνουν το έργο των Βουλευτών και βεβαίως, του συνόλου της Βουλής. Ο κόσμος που παρακολουθεί και ξέρει τι ακριβώς έγινε και θα μας ακούσει τι θα πούμε, θα διαπιστώσει και την ασυνέπεια των Βουλευτών και της ελληνικής Βουλής και πιστεύω ότι δεν θα μπορέσουμε να ανταποκριθούμε. Άρα, για τις πρωτοβουλίες αυτές το σύνολο της ευθύνης το έχει η Κυβέρνηση.

Σε ό,τι μας αφορά, το μόνο που μπορούμε να πούμε, αφού δεν μπορεί να αναβάλει τη συζήτησή του για μία δύο ημέρες για να προετοιμαστούμε καλύτερα είναι να μην το επαναλαμβάνει, διότι θυμίζει αυτόν που λέει «δάσκαλε που δίδασκες και νόμο δεν εκράτεις». Όχι ότι χρειάζεται να γίνει αυτό για να διαπιστώσουμε το «δάσκαλε που δίδασκες …». Υπάρχουν πολλές περιπτώσεις καθημερινά, αλλά είναι και αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κατ’ αρχάς, αυτό που θέλω να πω είναι ότι δεν αφορά συνοπτικές διαδικασίες, διότι με το πρόγραμμα, το οποίο μόλις σας ανήγγειλα, δηλαδή, ότι την άλλη Τετάρτη θα γίνει η συζήτηση φορέων και επί των άρθρων και μάλιστα, μετά από μια περίπου βδομάδα, στις 19 Απριλίου θα γίνει η β΄ ανάγνωση, υπάρχει επαρκής χρόνος. Δεν είναι κατεπείγον. Ακολουθεί μια διαδικασία ουσιαστικού διαλόγου και με μεγάλη άνεση χρόνου.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Εμείς μιλήσαμε ότι δεν πέρασε το νομοσχέδιο από τη Διάσκεψη των Προέδρων και ότι δεν προγραμματίστηκε, αλλά ανακοινώθηκε προχθές το βράδυ και σήμερα το συζητάμε. Περί αυτού μίλησα. Οι συνοπτικές διαδικασίες έχουν να κάνουν με την προετοιμασία, όχι με την τήρηση του Κανονισμού και την εβδομάδα για τη Β΄ ανάγνωση. Αυτό προφανώς τηρείται. Είναι το αυτονόητο στο τέλος, τέλος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Κυρία Πρόεδρε, το νομοσχέδιο αυτό που αρχίζει σήμερα στην Επιτροπή έχει ανακοινωθεί και υπάρχει αναρτημένο στο «site» της Βουλής, ήδη από τον Σεπτέμβριο. Άρα, έχει γίνει μια πολύ μεγάλη προετοιμασία. Όλο αυτό το διάστημα υπήρχαν βελτιώσεις που προτάθηκαν από φορείς μέσα από μια συνεχή διαλογική συζήτηση, οπότε θεωρώ ότι έχει ωριμάσει πια. Η διαδικασία είναι κανονική δεν μπαίνει με καμία διαδικασία κατεπείγοντος, έχει γίνει συνείδηση του κόσμου και μάλιστα, θεωρώ ότι έχουμε ήδη αργήσει.

Υπάρχουν άλλωστε και πράγματα μέσα στο νομοσχέδιο, όπως το άρθρο 47 που τροποποιεί το άρθρο 56 του ν. 4235, το οποίο λύνει ζητήματα που εκκρεμούν από το 2014 και έχουν φτάσει τις συγκεκριμένες ομάδες παραγωγών και βιοκαλλιεργητών σε αδιέξοδο. Ήδη δημιουργούνται προβλήματα. Θεωρώ δηλαδή ότι η διαδικασία πρέπει να ακολουθηθεί έτσι όπως ακριβώς αναγγείλατε και προγραμματίστηκε, γιατί δεν έχουμε άλλα χρονικά περιθώρια. Σας ευχαριστώ πολύ.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Αν μου επιτρέπετε, να απαντήσω σε αυτό; Μην μπερδεύουμε το χρόνο της διαβούλευσης με την κοινοβουλευτική διαδικασία, διότι ο κύριος συνάδελφος μας είπε ότι έγιναν τροποποιήσεις και βελτιώσεις. Εσείς το λέτε. Εμείς δεν γνωρίζαμε τις βελτιώσεις. Εσείς ως κυβερνητικός βουλευτής αποκλειστικά και κατά προτεραιότητα και έχοντας το προνόμιο να γνωρίζετε τις βελτιώσεις, τις είχατε υπ’ όψη σας. Εμείς το τελικό κείμενο το είδαμε την Τετάρτη το βράδυ. Αυτός είναι ο διαφορετικός ρόλος κυβέρνησης και αντιπολίτευσης. Δεν έχουμε λοιπόν, την ίδια ενημέρωση.

ΣΤΑΥΡΟΣ ΑΡΑΧΩΒΙΤΗΣ: Κύριε Συνάδελφε δεν είναι θέμα ενημέρωσης. Οι βελτιώσεις έγιναν πάνω στο βασικό κορμό του νομοσχεδίου που ήταν γνωστός. Άρα, όποιος είχε διαβάσει και είχε ασχοληθεί με το νομοσχέδιο, όπως αναρτήθηκε στην αρχική του μορφή μπορούσε πολύ εύκολα να δει και που έγινα οι βελτιώσεις και που έγιναν οι παρεμβάσεις.

ΟΛΓΑ ΚΕΦΑΛΟΓΙΑΝΝΗ: Μην επιμένετε, κ. συνάδελφε, διότι κοινοβουλευτικά δεν είναι αυτή η ορθή διαδικασία. Είναι άλλο πράγμα η δημόσια διαβούλευση και άλλο το τι κάνουμε στο Κοινοβούλιο. Κυρία Πρόεδρε, παρακαλώ να καταγραφεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεν ζητήσατε το λόγο. Σας παρακαλώ. Ο κ. Σαχινίδης συνεχίζει.

ΟΛΓΑ ΚΕΦΑΛΟΓΙΑΝΝΗ: Στη Διάσκεψη Προέδρων δεν ανατέθηκε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Σαχινίδης έχει το λόγο για ένα λεπτό και μετά ο κ. Τζελέπης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Πράγματι, από ότι είδα κι εγώ τέθηκε σε δημόσια διαβούλευση στις 26/10/2015 και για ένα μήνα. Όταν τίθεται ένα σχέδιο νόμου σε διαβούλευση, δεν θα έπρεπε να έχουμε κάποια ενημέρωση για να το μαθαίνουμε και εμείς; Και από ό,τι βλέπω στην Έκθεση αναφέρεται ότι έγιναν προτάσεις από πολίτες και φορείς. Δεν αναφέρει όμως πουθενά από ποιους φορείς. Για να δούμε, αν αυτοί που μπαίνουν μέσα και κάνουν προτάσεις έχουν άμεσα συμφέροντα ή όχι σε αυτά που προτείνουν. Θα πρέπει δηλαδή, να γίνεται μια καταγραφή όταν βγαίνει ένα σχέδιο νόμου σε δημόσια διαβούλευση για το ποιοι είναι και με επώνυμα να κάνουν προτάσεις και να παίρνουν θέση.

Ποιος μου λέει εμένα ότι δεν υπάρχουν μεγάλα συμφέροντα από «TRUST» γεωπόνων, οι οποίοι προωθούν τα δικά τους συμφέροντα; Δεν θα έπρεπε να είμαστε ενήμεροι και για αυτό; Και όταν τίθεται σε δημόσια διαβούλευση ένα σχέδιο νόμου, πιστεύω ότι θα πρέπει να ενημερωνόμαστε κι εμείς και όχι να έχουμε ενημέρωση δύο μέρες πριν. Μιλάμε για ένα πολύ σοβαρό σχέδιο νόμου που είναι 300 σελίδες και λογικό είναι ότι σε αυτό το διάστημα δεν μπορούμε να το μελετήσουμε επαρκώς. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ακολουθεί ο κ. Τζελέπης για ένα λεπτό.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης – ΠΑΣΟΚ-ΔΗΜΑΡ) : Κυρία Πρόεδρε, την Τρίτη στην Επιτροπή Παραγωγής και Εμπορίου είχα θέσει το θέμα και σε εσάς, να ενημερωθεί με δική σας πρωτοβουλία ο Υπουργός Αγροτικής Ανάπτυξης και Τροφίμων για ακρόαση στην Επιτροπή για τα σημαντικά προβλήματα που υπάρχουν στον αγροτικό τομέα συνολικά. Με αιχμή του δόρατος το πρόβλημα που προέκυψε στην κτηνοτροφία, όπου σε πολύ σύντομο χρονικό διάστημα βλέπουμε ότι οδηγείται σε εξόντωση. Συμφωνώ λοιπόν και εγώ με την πρόταση να έρθει ο κ. Υπουργός στην Επιτροπή και να γίνει μια συζήτηση για τα μείζονα προβλήματα που αντιμετωπίζει σήμερα ο αγροτικός τομέας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης, επίσης για ένα λεπτό.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής ΚΚΕ): Ευχαριστώ κυρία Πρόεδρε. Είμαστε συνηθισμένοι από αυτές τις τακτικές και τώρα και στο παρελθόν, να εισάγονται με διαδικασίες «fast track» τα νομοσχέδια. Για εμάς όμως το κύριο ζήτημα δεν είναι αυτό, αλλά ότι το συγκεκριμένο νομοσχέδιο είναι ένα ακόμη εργαλείο εφαρμογής της αντιαγροτικής πολιτικής και της ΚΑΠ (Κοινής Αγροτικής Πολιτικής) που ξεκληρίζει τη μικρομεσαία αγροτιά. Αυτό είναι για εμάς το κύριο και πρέπει να το αντιπαλέψει η φτωχή αγροτιά. Ο σαρανταήμερος αγώνας, αυτές οι σαράντα μέρες και νύχτες στα μπλόκα, πρέπει να συνεχιστεί ενάντια στην αντιαγροτική πολιτική. Συμφωνούμε στο προγραμματισμό μιας συνεδρίασης της Επιτροπής με θέμα το γάλα, γιατί πραγματικά είναι ένας κλάδος που καταρρέει και πρέπει να παρθούν άμεσα μέτρα γι’ αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Δεν έχουμε αίτημα από κάποιον άλλον εκπρόσωπο κόμματος για αρχική τοποθέτηση, επομένως το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να ξεκινήσω, λέγοντας, πως όποτε έχει προκύψει αίτημα για συνεδρίαση με αντικείμενο την ενημέρωση της Επιτροπής έχουμε ανταποκριθεί άμεσα. Όμως όταν τοποθετούμαστε, να τονίζουμε ότι πρέπει μερικές αλήθειες να λέγονται, ειδικά για το σχέδιο νόμου που αφορά τους συνεταιρισμούς και πραγματικά, εκπλήσσομαι. Τώρα, αν μου λέτε ότι δεν το γνωρίζετε, ότι δεν έχει γίνει συζήτηση, δεν έχει γίνει διαβούλευση, ότι δεν το ξέρετε, νομίζω πως τουλάχιστον τα τελευταία χρόνια, δεν υπάρχει σχέδιο νόμου που να έχει απασχολήσει τόσο πολύ και την κοινωνία και τους αγρότες και τους βουλευτές.

Συμφωνούμε «ναι ή όχι», ότι χρειάζεται ένα καινούργιο πλαίσιο στη λειτουργία των συνεταιριστικών οργανώσεων; Αυτό είναι το ερώτημα. Τουλάχιστον, εγώ αυτή την εντύπωση έχω αποκομίσει. Ότι χρειάζεται να γίνει παρέμβαση στο χώρο. Δεν πάει άλλο. Δεν υπάρχει καμία εκπροσώπηση αυτή την ώρα.

Άρα λοιπόν, τώρα καθόμαστε και μετράμε που δεν έρχεται με επείγουσες διαδικασίες, και ήμουν εγώ αυτός, ο οποίος επέμενα, όχι να βάλουμε κάθε εβδομάδα μια συνεδρίαση, για να υπάρχει ενδιάμεσα ο απαραίτητος χρόνος, να γίνουν συζητήσεις, να γίνουν διορθώσεις, να ακουστούν από όλες τις πτέρυγες, προτάσεις, τις οποίες θα συζητήσουμε, θα έχουμε το χρόνο και δεν νομίζω, πως το πρόγραμμα που ανακοινώθηκε, μας δημιουργεί κανένα πρόβλημα.

Τώρα για τη συζήτηση, όσον αφορά το γιαούρτι, θέλω να υπενθυμίσω το εξής. Έρχεται από το 2013 η συγκεκριμένη υποχρέωση, η μνημονιακή, βεβαίως η νέα συμφωνία παραλαμβάνοντας τις υποχρεώσεις της προηγούμενης, της εργαλειοθήκης. Αντιλαμβάνεστε ότι είμαστε υποχρεωμένοι, όμως γιατί αυτή η βιασύνη όταν ήδη έχει σταλεί η σχετική, δεν έχει ακόμη απαντηθεί, αν γίνεται δεκτή ή δεν γίνεται δεκτή; Διαδικασίες τις οποίες, αγαπητοί συνάδελφοι της Ν.Δ. και ΠΑ.ΣΟ.Κ., εσείς κατά κόρον τις κάνατε και ξέρετε ότι μας πονάει και μας, αλλά όμως να είμαστε ειλικρινείς, πρέπει να δούμε τι θα κάνουμε για το χώρο μέχρι τέλους Μαΐου με αρχές Ιουνίου, δεν θυμάμαι ακριβώς την ημερομηνία, δεν υπάρχει κανένα ζήτημα επείγον, σώνει και καλά πρέπει να έλθει η συγκεκριμένη συζήτηση τώρα. Γιατί το πρόβλημα είναι σήμερα. Θα το κουβεντιάσουμε όμως, δεν υπάρχει κανένα ζήτημα.

Εγώ σας λέω πολύ απλά ότι Δευτέρα - Τρίτη θα πρέπει να είμαστε στο Στρασβούργο στο Συμβούλιο Υπουργών Γεωργίας. Να μην πάμε εκεί να διαπραγματευτούμε; Να μην κάνουμε τη συζήτηση στο σχέδιο νόμου που έχουμε; Να μη δούμε τις υποχρεώσεις; Θα συνεννοηθούμε λοιπόν με το Προεδρείο για μια συνεδρίαση για το γάλα, για τις ανακτήσεις και για ό,τι άλλο θέλετε, είμαστε στη διάθεσή σας να το συζητήσουμε. Δεν υπάρχει κανένα πρόβλημα.

Αλλά κυρία Πρόεδρε, θα συνεννοηθούμε, όσον αφορά τη συγκεκριμένη συνεδρίαση, όμως για τις συνεδριάσεις που αφορούν το συγκεκριμένο νομοσχέδιο, εγώ αυτό που θα ήθελα, ήταν να δοθεί χρόνος και ας καθίσουμε από το πρωί μέχρι το βράδυ εδώ για να συζητήσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν απάντησε ο κ. Υπουργός. Ο κ. Κασαπίδης.

ΓΕΩΡΓΙΟΣ ΚΑΣΑΠΙΔΗΣ: Δεν θα έπαιρνα το λόγο, απλά άκουσα τον κ. Υπουργό να είναι τόσο ήσυχος, για αυτά που συμβαίνουν στον κλάδο της αγελαδοτροφίας και εκπλήσσομαι, γιατί κύριε Υπουργέ, είσαστε και από επαρχία και θα έπρεπε να σας έχουν ενημερώσει ότι ήδη σφάζονται ζώα, γελάτε-γελάτε, ο κόσμος όμως «κλαίει με μαύρο δάκρυ».

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να μιλάμε με αλήθειες. Να λέμε ότι δεν ενημερωνόμαστε και δεν ξέρουμε. Εγώ θα σας πω τι μάχες δίνονται σε προηγούμενα συμβούλια και να δείτε τι μάχες δίνονται στην Ε.Ε..

ΓΕΩΡΓΙΟΣ ΚΑΣΑΠΙΔΗΣ: Λέτε ότι δεν επείγει, και επειδή θα πάτε τη Δευτέρα στο Συμβούλιο Υπουργών Γεωργίας, θέστε το θέμα επιτακτικά. Τελειώνει ο κλάδος της αγελαδοτροφίας. Γίνεται οικονομικός πόλεμος.

Έρχεται γάλα δωρεάν κάθε σαββατοκύριακο, αποβουτυρωμένο, το οποίο έρχεται με μηδέν λεπτά, μόνο τα μεταφορικά. Πόσο θα αντέξουν οι Έλληνες κτηνοτρόφοι; Ούτε μέχρι το Μάιο που λέτε εσείς. Εμείς το θέτουμε ως προτεραιότητα και ελάτε και το Σάββατο να μείνουμε εδώ, να το συζητήσουμε πριν πάτε στην Επιτροπή, στο Συμβούλιο Υπουργών Γεωργίας. Ευχαριστώ, κυρία Πρόεδρε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Με συγχωρείτε, κυρία Πρόεδρε, γιατί εδώ πρέπει να λέγονται αλήθειες, θα σας παρακαλούσα ενόψει της συνεδρίασης που θα γίνει…

ΓΕΩΡΓΙΟΣ ΚΑΣΑΠΙΔΗΣ: Γιατί; Δεν είπαμε εδώ αλήθειες κύριε Υπουργέ; Μας προσβάλλετε τώρα. Δεν λέμε αλήθειες;

ΧΑΡΑ ΚΑΦΑΝΤΑΡΗ (Πρόεδρος Της Επιτροπής): Κύριε Κασαπίδη, μιλάει ο Υπουργός. Εξαντλήσατε το ένα λεπτό, είστε ο τρίτος που μιλάει από τη Ν.Δ., μη δημιουργούμε τεχνικές εντάσεις. Έχουμε ένα σοβαρό νομοσχέδιο να συζητήσουμε. Βλέπετε την ανοχή του Προεδρείου. Αφήστε τον Υπουργό να απαντήσει.

ΓΕΩΡΓΙΟΣ ΚΑΣΑΠΙΔΗΣ: Μα λέει, κυρία Πρόεδρε, ότι λέμε ψέματα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κυρία Πρόεδρε, θέλω να πω στον κ. Κασαπίδη τα εξής. Θα σας παρακαλέσω πριν κάνουμε τη συζήτηση, να ενημερωθείτε για την παρουσία μας στα αντίστοιχα Συμβούλια και τις συζητήσεις που γίνονται για το γάλα για την αγελαδοτροφία, διότι η τοποθέτησή σας δείχνει ότι δεν ενημερώνεστε.

ΧΑΡΑ ΚΑΦΑΝΤΑΡΗ (Πρόεδρος Της Επιτροπής): Θα έχουμε και τους κτηνοτρόφους στη δημόσια διαβούλευση, οπότε θα τα συζητήσουμε και είναι θετικό που είπε ο κ. Υπουργός ότι θα κάνει ειδική συνεδρίαση για το θέμα.

ΟΛΓΑ ΚΕΦΑΛΟΓΙΑΝΝΗ: Η ΚΥΑ δεν περνάει από δημόσια διαβούλευση. Η Κοινή Υπουργική Απόφαση που προτίθεται να φέρει ο κ. Υπουργός δεν έχει σχέση με δημόσια διαβούλευση. Με συγχωρείτε, αλλά εδώ πέρα είναι πολύ σημαντικό θέμα για να μην λέμε σωστά κάποια πράγματα.

ΧΑΡΑ ΚΑΦΑΝΤΑΡΗ (Πρόεδρος Της Επιτροπής): Δεν πήρατε το λόγο, σας παρακαλώ. Προχωράμε με την Εισηγήτρια του ΣΥ.ΡΙΖ.Α. για τις προτάσεις με τους φορείς που θα διεξαχθεί την επόμενη Τετάρτη στη μια η ώρα με την ακρόαση φορέων ως δεύτερη συνεδρίαση.

ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια του ΣΥ.ΡΙΖ.Α.): Κυρία Πρόεδρε από τον ΣΥ.ΡΙΖ.Α. προτείνουμε, από τις Διεπαγγελματικές Οργανώσεις του Λαδιού, αντιπροσώπους λαδιού, κρέατος και οίνου από τις ομάδες παραγωγών Βελβεντού, Προφήτη Ηλία και Βένους, από Πρωτοβάθμιες Συνεταιριστικές Οργανώσεις των Συνδέσμων Ελλήνων Κτηνοτρόφων την ΑΣΟ Κορίνθου, ΑΣΟ Ζαγοράς και το ΘΕΣ γάλα, την Ένωση Νέων Αγροτών, ομάδα 20 Ανεξάρτητων Συνεταιρισμών Ηρακλείου, από Γυναικείους Συνεταιρισμούς τους Συνεταιρισμού Λέσβου και Δίκτυο Γυναικείων Συνεταιρισμών Θεσσαλίας και τον εκπρόσωπο του ΓΕΩΤΕ Ε.

Από το Σύλλογο Βιοκαλλιεργητών Αγορών Αττικής, εκπρόσωπο του Συλλόγου Ιχθυολόγων του Δημοσίου και εκπροσώπους Αλιευτικών Συνεταιρισμών. Επίσης, την Ένωση Εκτροφέων Ελληνικής Βραχυκερατικής Φυλής και των Αγροτικών Συνεταιρισμών Στέβιας.

ΧΑΡΑ ΚΑΦΑΝΤΑΡΗ (Πρόεδρος Της Επιτροπής): Το λόγο έχει ο κ. Βλάχος, Εισηγητής της Ν.Δ..

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Δεν έχω κανένα λόγο να αμφισβητήσω τίποτα από όσα προτείνει Εισηγήτρια του ΣΥΡΙΖΑ, απλά να προσθέσω μόνο την ΠΟΓΕΔΥ, το Ινστιτούτο Συνεταιριστικών Ερευνών και Μελετών, την ΚΕΟΣΟΕ, την ΠΑΣΕΓΕΣ και την Ένωση Μαστιχοπαραγωγών Χίου. Νομίζω ότι και με αυτά έχουμε καλυφθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής της Χρυσής Αυγής κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Εμείς προτείνουμε τους εκπροσώπους των αναγκαστικών συνεταιρισμών. Ένας από αυτούς είναι που ανέφερε και ο προλαλήσας, Μαστιχοπαραγωγών Χίου, οι οποίοι κατ' ουσία καταργούνται, όπως του Κρόκου Κοζάνης, των Οινοποιητικών Σάμου και Σαντορίνης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Συμφωνώ με τις προτάσεις που ακούστηκαν. Θα ήθελα μόνο να προσθέσω την Ομοσπονδία Εργαζομένων σε Συνεταιριστικές Οργανώσεις, την ΟΣΕΓΟ, την ομάδα παραγωγών ΑΣΕΠΟΠ Βελβεντού, τον Α.Σ. Πτηνοτροφικού Πίνδου, την Ανώνυμη Εταιρική Σύμπραξη «Παναιγιάλιος», που δεν ακούστηκε μέχρι στιγμής και μια εταιρική σύμπραξη που προήλθαν από τον ν.4015 και συνεχίζονται, όπως και έναν Α.Σ., ο οποίος προήλθε από τον ν.4015 και συνεχίζει, ο Α.Σ. Αγρινίου και ο Α.Σ. Καλαβρύτων και τη Διεπαγγελματική Καπνού που δεν ακούστηκε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «Ποταμιού»): Θα συμφωνήσουμε με όλα τα παραπάνω, κυρία Πρόεδρε και να προσθέσουμε μόνο το Γυναικείο Συνεταιρισμό Αγίου Αντωνίου Θεσσαλονίκης. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Κάποιοι από τους φορείς που θα πω έχουν ειπωθεί, αλλά θα τους επαναλάβω. Είναι η Ομοσπονδία Σωματείων Εργαζομένων Γεωργικών Οργανώσεων, η ΟΣΕΓΟ και ο Σύλλογος Βιοκαλλιεργητών Αγορών Αττικής. Συμφωνούμε με το Ινστιτούτο Συνεταιριστικών Ερευνών και Μελετών, την Ένωση Σάμου και προτείνουμε και το Σωματείο Εργαζομένων Συνεταιριστικών Οργανώσεων Λάρισας, όπου 150 άτομα είναι άνεργοι και απλήρωτοι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Προτείνω τον Αγροτικό Συνεταιρισμό Αγίου Αθανασίου Θεσσαλονίκης και το Γυναικείο Συνεταιρισμό του Αγίου Αντωνίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Εμείς έχουμε καλυφθεί από τις προτάσεις σε σχέση με το αγροτικό. Οι μόνοι φορείς που θα θέλαμε να καλέσουμε είναι η Ελληνική Φιλοζωική Εταιρία ή η Πανελλήνια Φιλοζωική Ομοσπονδία για το άρθρο 45 που έχει μια παράγραφο για τα αδέσποτα. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Θα ξεκινήσουμε με τους εισηγητές. Θα γίνει η σχετική διαβούλευση. Πιστεύω ότι αν και ο Κανονισμός λέει για 6 φορείς, δεν το ακολουθούμε. Θα φτάσουμε γύρω στους 17 με 18.

Το λόγο έχει ο κ. Βλάχος.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Κυρία Πρόεδρε, θέλω να κάνω μια παρατήρηση σε αυτό. Επειδή, όντως, οι φορείς που συγκεντρώθηκαν είναι πολλοί και όσο και να τους περιορίσετε, δεν μπορούν να περιοριστούν, διότι όλοι έχουν το ρόλο τους και εμπλέκονται με το συγκεκριμένο νομοσχέδιο, προτείνω η συνεδρίαση της ακρόασης των φορέων να ξεκινήσει την Τετάρτη κάπως νωρίτερα, αν μπορεί και ο Υπουργός, η συνεδρίαση επί των άρθρων να πάει την Πέμπτη. Δεν μπορούμε να πούμε στη 13.00΄ τη μία συνεδρίαση και στις 18.00΄ την άλλη. Ούτε θα έχουμε τελειώσει, αλλά, εν πάση περιπτώσει, δεν είμαστε και μηχανές. Εδώ καθόμαστε αρκετό καιρό και ξαφνικά το σαββατοκύριακο, για να βρουν δικαιολογία οι κυβερνητικοί βουλευτές να μην πάνε στις επαρχίες τους, πιθανόν μας βάζουν τη δουλειά. Όχι δουλειά, λοιπόν, το σαββατοκύριακο. Για καλό το είπα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα το δούμε αυτό, αν υπάρχει και αίθουσα για να ξεκινήσουμε νωρίτερα.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Να βρεθεί αίθουσα και η συνεδρίαση των άρθρων να πάει την Πέμπτη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτό θα εξαρτηθεί και από τη δυνατότητα του Υπουργού.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Δεν μπορεί δηλαδή 15-20 φορείς ακρόασης εδώ με τις ώρες και στη συνέχεια, να συζητήσουμε επί των άρθρων. Πρέπει να τους ακούσουμε τι θα πουν για να τα λάβουμε υπόψη μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι λογικό αυτά που λέτε, επί 4 ώρες τουλάχιστον θα είναι η συνεδρίαση. Μας είπε τώρα ο κ. Υπουργός για απόγευμα την κατ’ άρθρο συζήτηση στις 18.00 την Πέμπτη.

Δηλαδή, την Τετάρτη στις 13.00 η ακρόαση φορέων και αντί για 18.00 το απόγευμα την Τετάρτη, να πάει την Πέμπτη στις 18.00 το απόγευμα. Συμφωνείτε;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία. Τώρα ξεκινάμε με την Εισηγήτρια του ΣΥΡΙΖΑ για 15 λεπτά, την κυρία Παπανάτσιου.

ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια του ΣΥΡΙΖΑ): Ευχαριστώ κυρία Πρόεδρε. Κυρίες και κύριοι συνάδελφοι, επιτρέψτε μου να ξεκινήσω, λέγοντας πως όλα αυτά που συζητάμε σε ένα σχέδιο νόμου για το πόσο σημαντικό είναι σήμερα, πραγματικά παίρνουν σάρκα και οστά. Ένα από τα πιο σημαντικά νομοθετήματα της παρούσας Κυβέρνησης έρχεται για να διορθώσει αστοχίες πάρα πολλών χρόνων, αλλά και να δώσει τον απαραίτητο «αέρα», ώστε να «αναπνεύσει» το συνεταιριστικό κίνημα, οι αγρότες και οι αγρότισσες της χώρας.

Εδώ, θα μου επιτρέψετε να σημειώσω ότι αποτελεί ιδιαίτερη τιμή για μένα να βρίσκομαι εδώ ως Εισηγήτρια, σε ένα σχέδιο νόμου για τους αγροτικούς συνεταιρισμούς. Πρώτα απ’ όλα γιατί το μεγαλύτερο μέρος της επαγγελματικής μου σταδιοδρομίας το πέρασα μέσα στο συνεταιριστικό κίνημα, πολύ περισσότερο όμως εξαιτίας της καταγωγής μου. Έχω την τύχη να κατάγομαι από τον Αλμυρό από όπου και ξεκίνησε ένας πρώιμος συνεταιρισμός, το Μετοχικό Γεωργικό Ταμείο Αλληλοβοήθειας Αλμυρού. Το συγκεκριμένο γεωργικό ταμείο ιδρύθηκε στις 20 Νοεμβρίου του 1900, ως ο πρώτος στην Ελλάδα γεωργικός συνεταιρισμός με τη μορφή Σωματείου, καθώς τότε δεν υπήρχε ο ν.602.

Η ίδρυση λοιπόν αυτού του πρώτου πρώιμου συνεταιρισμού οφείλεται στην διορατικότητα δύο ανδρών, του γεωπόνου Δημητρίου Γρηγοριάδη και ενός από τους μεγαλύτερους Έλληνες συνεταιριστές του Νικολάου Μιχόπουλου από τον Αλμυρό.

Εν συνεχεία, έχουμε το δεύτερο συνεταιρισμό στη Λαμία το 1906, ένα τρίτο συνεταιρισμό στο Νεοχώρι Παραχελωΐτιδος το 1911 και ένα τέταρτο στα Μεσόγεια Αττικής το 1912. Το 1908 τροποποιείται το Καταστατικό του Μετοχικού Ταμείου Αλληλοβοήθειας Αλμυρού αλλάζοντας τη λέξη «Ταμείο» με τη λέξη «Σύλλογος», ώστε να τονιστεί περισσότερο η έννοια του Συνεταιρισμού. Ακολούθησε η προσαρμογή του συνεταιρισμού στο ν. 602 και η δημοσίευσή του ως πρώτου τιμής ένεκεν στην Εφημερίδα της Κυβερνήσεως στο ΦΕΚ Α’ 118 την 1/4/1915 με τον τίτλο «Γεωργικός Πιστωτικός Συνεταιρισμός Αλμυρού».

Έτσι λοιπόν φτάσαμε στον πρώτο νόμο για τους συνεταιρισμούς στη χώρα. Από το 1915 μέχρι σήμερα συνολικά έχουμε έξι νόμους, τον ν. 602/1915, τον ν. 921/1975, τον ν. 1541/1985, τον ν. 2196/1993, τον ν. 2810/2000 και τέλος, ο περιβόητος ν. 4015/2011, όπου παρέμεινε ανεφάρμοστος σε μεγάλο βαθμό, ενώ όπου εφαρμόστηκε δημιούργησε περισσότερα προβλήματα από ότι σωρευτικά υπήρχαν τα προηγούμενα χρόνια.

Ενώ λοιπόν συμπληρώθηκαν 100 χρόνια από την πρώτη νομοθετική προσπάθεια, δεν έχουμε καταφέρει να δώσουμε την απαραίτητη ώθηση στο συνεταιριστικό κίνημα, καθώς το κράτος τα τελευταία χρόνια αγκάλιασε το συνεργατισμό μόνο όταν αυτός εξυπηρετούσε συγκεκριμένα συμφέροντα, έχοντας το βλέμμα στραμμένο στα κομματικά οφέλη και κέρδη. Στο τέλος επικρατούσαν οι απόψεις των ανταγωνιστικών οικονομικών συμφερόντων που σκόπιμα καλλιέργησαν τη σύγχυση του συνεργατισμού με κομματικά συμφέροντα και ιδεολογίες. Ακόμα και όταν αναγνωρίστηκε από το Σύνταγμα της χώρας ο ρόλος του συνεργατισμού το 1952 αλλάζοντας τη συμπεριφορά του κράτους προς τους συνεταιρισμούς, δεν φάνηκε να είναι αρκετό, ώστε να υπάρξουν τα μεγάλα άλματα που απαιτούνται.

Δυστυχώς, δεν πραγματώθηκε η εμπλοκή της ατροφικής τότε κοινωνίας των πολιτών, ώστε να γίνει θύμα της η καλλιέργεια συνεργατικής κουλτούρας στα κοινωνικά στρώματα που πλήττονται περισσότερο από το νεοφιλελεύθερο μοντέλο ανάπτυξης που επικράτησε από τη δεκαετία του 1970 και μετά. Τα όσα έγιναν στον συνεταιριστικό χώρο την τελευταία 25ατία είναι περισσότερο δυσφημιστικό για την ιδέα του συνεταιρισμού, παρά εξυγιαντικό για την κοινωνία και τον αγροτικό κόσμο. Ο συνεταιρισμός λοιπόν είναι μέσο άμυνας των οικονομικά ασθενέστερων μελών της κοινωνίας, πηγάζει δηλαδή από τα μεσαία και χαμηλά λαϊκά στρώματα. Είναι μια πρωτοβουλία στηριζόμενη στην αλληλεγγύη, στην αυτενέργεια και στη δημιουργικότητα.

Είναι επιβεβλημένο, λοιπόν, από το έργο του συνεταιρισμού να εξυπηρετούνται οι άμεσα ενδιαφερόμενοι και όχι τα καρτέλ και το πολιτικό προσωπικό. Ταυτόχρονα, πρέπει αυτό το έργο να είναι μακρόπνοο και όχι με στόχο το βραχυπρόθεσμο όφελος που πολλές φορές είναι εύκολο, αλλά κρύβει παγίδες, οι οποίες μπορούν να αποτελέσουν το ανάχωμα και οπισθοδρόμηση σε πολυετείς προσπάθειες. Αυτό το ξέρουμε καλά, όσοι με τον έναν ή με τον άλλο τρόπο είχαμε εμπλακεί στο συνεταιριστικό χώρο.

Πρέπει, λοιπόν, η διοίκηση να ασκείται με σύνεση και προνοητικότητα, χωρίς να χάνεται στιγμή από τα μάτια μας ο στρατηγικός στόχος και ο ρόλος του συνεταιρισμού. Δεν πρέπει η διοίκηση να ασκείται με τη στενή ταύτιση των συμφερόντων του συνεταιρισμού και το έργο της θητείας των αιρετών διαχειριστών.

Ο συνεταιρισμός δεν είναι υπόθεση μιας θητείας ούτε καν μιας γενιάς. Είναι υπόθεση όλων και μάλιστα διαδοχικών γενεών. Εδώ ακριβώς, εντοπίζεται ο κοινωνικός του ρόλος. Ακριβώς γι' αυτό συνάδελφοι και συναδέλφισσες, το νομοσχέδιο προβλέπει το μέγιστο αριθμό για τη θητεία των προέδρων σε συνεταιρισμούς.

Αγαπητοί συνάδελφοι και συναδέλφισσες, με το παρόν σχέδιο νόμου γίνεται μια προσπάθεια για την ενοποίηση των διάσπαρτων ρυθμίσεων και διατάξεων, σχετικά με τους αγροτικούς συνεταιρισμούς. Αυτό είναι και το πιο ενδεικτικό χαρακτηριστικό της αποσπασματικής αντιμετώπισης του συνεργατισμού, αλλά και της κομματικής παροχολογίας, που ως αποτέλεσμα έχει την ανώμαλη λειτουργία των συνεταιρισμών και κατ' επέκτασιν της ίδιας της παραγωγής.

Ελπίζουμε, αυτή η προσπάθεια να βάλει φρένο σε παθογένειες του παρελθόντος, με σκοπό να μην επαναληφθούν. Ταυτόχρονα, ευελπιστούμε ότι με την καθολική συγκέντρωση του παραγόμενου προϊόντος θα δημιουργηθούν οι όροι για δυνατούς, αυτάρκεις και οικονομικά εύρωστους συνεταιρισμούς. Συνεταιρισμοί που θα είναι θωρακισμένοι απέναντι στις προκλήσεις της διεθνούς συγκυρίας, μέσω της απόκτησης του συγκριτικού πλεονεκτήματος, αλλά και εξαιτίας της υιοθέτησης κοινών καλλιεργητικών μεθόδων θα τείνουν να αποκτήσουν και το ποιοτικό πλεονέκτημα.

Το παρόν σχέδιο νόμου προσβλέπει στους μικρομεσαίους αγρότες και αγρότισσες και είναι εξ ορισμού ταξικά μεροληπτικό. Είναι ένα νομοσχέδιο που για την επιτυχία του προϋποθέτει την συμφιλίωση παραγωγού και κοινωνίας με φόντο την οικονομία. Γίνεται μια καλοπροαίρετη προσπάθεια ενδυνάμωσης αυτών των στρωμάτων της παραγωγής και μάλιστα, με ορίζοντα το μέλλον. Για την εδραίωση και την κοινωνική νομιμοποίηση των συνεταιριστικών σχημάτων και με σεβασμό στην αυτονομία τους, το σχέδιο νόμου απλά κωδικοποιεί τις ελάχιστες αναγκαίες ρυθμίσεις. Η κεντρική διοίκηση πρέπει να ανοίξει το δρόμο για την εξάπλωση των συνεταιρισμών με τον τρόπο που έκανε και ο πρώτος ν.602 και σύμφωνα πάντα με τις κοινά αποδεκτές συνεταιριστικές αρχές.

Αν θέλουμε πραγματικά, όλα τα συνεταιριστικά εγχειρήματα να επιτύχουν και να ανθίσουν στο μέλλον, πρέπει να πάρουμε μια γενναία απόφαση. Αυτή δεν είναι άλλη παρά από το να βοηθήσουμε τους συνεταιρισμούς να στραφούν στην κοινωνία, να χρησιμοποιηθούν μέσω αυτής, να μην έχουν στραμμένη την προσοχή τους στο κράτος. Παράλληλα, το σχέδιο νόμου προσπαθεί να αντιμετωπίσει θέματα που έχουν φέρει τους συνεταιρισμούς αντιμέτωπους με μια νέα πραγματικότητα που κανείς δεν μπορεί να πει ότι ήταν συνέπεια μιας μόνο συγκεκριμένης ακολουθούμενης πολιτικής. Μοιάζει να ήταν αποτέλεσμα του εντεινόμενου κρατικού κορπορατισμού, καθώς οι συνεταιρισμοί φαίνονταν όλο και περισσότερο δεμένοι με την κεντρική εξουσία, παρά στην κοινωνία των πολιτών.

Ο συνεταιρισμός χρήζει της κρατικής προστασίας, σύμφωνα με το Σύνταγμά μας, αλλά η Πολιτεία οφείλει να του δώσει τον απαραίτητο ζωτικό χώρο για να αναπτυχθεί ελεύθερα και δημοκρατικά. Από την άλλη πλευρά όμως και οι ίδιοι οι συνεταιριστές και οι συνεταιρισμένοι παραγωγοί απέτυχαν να μπολιάσουν στην κοινωνία και στους ίδιους τον συνεργατισμό και το «εμείς» αντί του «εγώ», πολλές φορές άθελά τους, λόγω ελλιπέστατης πληροφόρησης, κατάρτισης και τεχνογνωσίας.

Άλλοτε πάλι, εξαιτίας προσωπικών επιδιώξεων είτε ήταν η πολιτική ανάμιξη είτε οι επιλογές συγκεκριμένων ομάδων συμφερόντων εντός του κινήματος. Παρόλα αυτά, πάντα υπήρχαν υγιείς οργανώσεις και άνθρωποι με μεράκι. Αυτές οι οργανώσεις αποτέλεσαν και αποτελούν φωτεινό οδηγό. Συνεταιρισμοί με αλληλεπίδραση στην κοινωνία που ανταπέδιδαν την εμπιστοσύνη των μελών τους.

Εδώ ακριβώς θέλω να σταθώ σε μια τομή σε σχέση με το παρελθόν. Ένα πολύ σημαντικό ρόλο, λοιπόν, θα έχει στην αποφυγή των προαναφερθέντων και έρχεται να υπηρετήσει το υπό ίδρυση ταμείο αγροτικής συνεταιριστικής εκπαίδευσης και κατάρτισης με σκοπό την παρακολούθηση εφαρμογής επιμορφωτικών προγραμμάτων συνεταιριστικής εκπαίδευσης και κατάρτισης.

Η εξάρτηση των συνεταιρισμών τόσο από τη δανειοδότηση που αποτελεί ένα χρόνιο πρόβλημα, όσο και από τις επιδοτήσεις, δημιούργησαν πολλά εμπόδια στην αυτονομία του συνεταιριστικού κινήματος. Η εξάρτηση από τον τραπεζικό δανεισμό, βέβαια, δεν είναι τωρινό φαινόμενο. Ξεκινάει από πολύ παλιότερα στο διάστημα του μεσοπολέμου, ενώ κορυφώνεται ξανά στην περίοδο των ψευδών υποσχέσεων του ελληνικού καπιταλισμού τη δεκαετία του ’90.

Πρέπει, να σημειώσουμε, επίσης, ότι μετά το σκάνδαλο πώλησης της ΑΤΕ έναντι «πινακίου φακής», όπου πυροδότησε την εκτίναξη των επιτοκίων, ήρθε και το τελειωτικό χτύπημα, το οποίο συμπλήρωσε επάξια ο ν.4015.

Τέλος, στο παρόν σχέδιο νόμου δίνεται ο ορισμός του συνεταιρισμού ως αυτόνομη και εθελοντική οργάνωση, ενώ δεν προβλέπονται συνεταιριστικές βαθμίδες, αλλά η δημιουργία κλαδικών και εθνικών κλαδικών συνεταιρισμών, όπου θα τους επιτρέψει να ευνοηθούν από τις οικονομίες κλίμακας, καθώς θα χαμηλώσουν το κόστος της παραγωγής συγκεντρώνοντας πολύ μεγαλύτερο μερίδιο στη διανομή του εκάστοτε προϊόντος. Αυτό θα προωθήσει το διττό στόχο τους τόσο στη συγκράτηση των τιμών και την προστασία των μικρών και μεσαίων στρωμάτων από τον ελεύθερο ανταγωνισμό, παραδίδοντας ταυτόχρονα ποιοτικά προϊόντα στον καταναλωτή.

Με τις ρυθμίσεις του σχεδίου νόμου απλοποιείται η σύσταση των αγροτικών συνεταιρισμών και ρυθμίζεται η υποχρέωση των μελών να παραδίδουν το μεγαλύτερο μέρος της παραγωγής τους ισχυροποιώντας έτσι την ίδια τους την επιχείρηση.

Ταυτόχρονα, παίρνει ουσία η δημοκρατική αρχή των συνεταιρισμών «ένα μέλος μια ψήφος» ανεξάρτητα του όγκου της παραγωγής διαφοροποιώντας το συνεταιρισμό από τις κεφαλαιουχικές εταιρίες.

Εισάγεται, επίσης, ένα έξυπνο εργαλείο αποκατάστασης της ρευστότητας και χρηματοδότησης των οργανώσεων από μέλη και φίλους των συνεταιρισμών με την καθιέρωση της προαιρετικής μερίδας χωρίς δικαίωμα ψήφου και εκλογής.

Επιπρόσθετα, γίνονται ρυθμίσεις, με τις οποίες λύνεται το χρόνιο πρόβλημα με τις αγορές παραγώγων «farmers market».

Αγαπητοί συνάδελφοι, χρειαζόμαστε τους παραγωγικούς συνεταιρισμούς. Συνεταιρισμούς που όχι μόνο θα συγκεντρώνουν την παραγωγή, θα τη μεταποιούν, θα την συσκευάζονται και θα την τυποποιούν, αλλά θα την εμπορεύονται κιόλας. Χρειαζόμαστε το συνεταιρισμό παρόντα σε όλη τη διαδικασία της παραγωγικής διαδικασίας. Θέλουμε τον συνεταιρισμό που θα εμπορεύεται προϊόντα με brand name την προστατευόμενη ονομασία προέλευσης για την ανάπτυξη και ανάδειξη της τοπικής κοινωνίας και της εγχώριας παραγωγής. Θέλουμε το συνεταιρισμό που θα αλληλοεπιδρά με την κοινωνία και θα είναι κομμάτι της ίδιας και ταυτόχρονα, θα είναι αντίβαρο στον ελεύθερο ανταγωνισμό.

Οι παραγωγικοί συνεταιρισμοί θα μπορέσουν να αντιμετωπίσουν τις μεγάλες καπιταλιστικές επιχειρήσεις, τις πολυεθνικές εταιρείες, τα μονοπώλια, τα ολιγοπώλια, τα καρτέλ, την ελεύθερη αγορά, ακόμη και την παγκόσμια οικονομία. Οι παραγωγικοί συνεταιρισμοί μπορούν να συνδυάσουν στον αποδοτικότερο βαθμό τους συντελεστές της παραγωγής, ενώ παράλληλα μπορούν να δημιουργήσουν κοινωνικό οργανισμό μεταφοράς των αγροτικών προϊόντων στις εθνικές και διεθνείς αγορές.

Τελευταίο, αλλά εξίσου σημαντικό είναι η πρόβλεψη της ρύθμισης για πρώτη φορά θεμάτων των γυναικείων συνεταιρισμών. Οι γυναικείοι συνεταιρισμοί είναι το κυριότερο μέσο για τη χειραφέτηση της Ελληνίδας αγρότισσας. Από τη δεκαετία του 1990 που άρχισαν να ιδρύονται, έδωσαν πνοή στη γυναικεία επιχειρηματικότητα και ανέδειξαν την ιδιαίτερη πολιτιστική κληρονομιά της ελληνικής υπαίθρου. Δυστυχώς, η αυξητική τους πορεία ανακόπηκε, καθώς αντιμετώπισαν προβλήματα παρόμοια με αυτά των υπόλοιπων αγροτικών συνεταιρισμών. Ο μικρός αριθμός των γυναικείων συνεταιρισμών σε σχέση με τις δυνατότητες που υπάρχουν, μόνο περήφανους δεν μπορεί να μας κάνει. Φαντάζομαι ότι εδώ ισχύει η λαϊκή ρήση ότι «τα πρώτα 100 χρόνια είναι δύσκολα». Παρόλα αυτά η δική μας νοοτροπία δεν θα μπορούσε, να κάνει αλλιώς, παρά να δώσει ιδιαίτερη σημασία στην αγρότισσα. Κάλλιο αργά παρά ποτέ.

Αγαπητοί συνάδελφοι, ο συνεταιρισμός δεν είναι ένα αντικείμενο που μπορούμε να περιγράψουμε με λέξεις. Σύμφωνα με τη δική μας αντίληψη είναι κάτι παραπάνω. Είναι σχέση ανάμεσα σε ανθρώπους. Είναι σχέση αμοιβαία και αδιαμεσολάβητη σχέση εμπιστοσύνης μεταξύ παραγωγού και καταναλωτή.

Οι συνεταιρισμοί εκπληρώνουν στο πεδίο δράσης τους το αξίωμα κάλυψης πρώτα και κύρια των βασικών, αλλά και οικονομικών αναγκών των ασθενέστερων παραγωγικών στρωμάτων, εκπληρώνοντας έτσι έναν πολύ οικείο κοινωνικό σκοπό, αυτόν της προαγωγής, με αλληλεγγύη των κοινών συμφερόντων. Είναι, τελικά, η απελευθέρωση του «εμείς» απέναντι στο «εγώ» και η επικράτηση του συλλογικού έναντι του ατομικού. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βλάχος.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Ευχαριστώ, κυρία Πρόεδρε. Κύρια Πρόεδρε, κ. Υπουργέ, αγαπητές και αγαπητοί συνάδελφοι, διαχρονικά πολλές Κυβερνήσεις θέλησαν να παρέμβουν στο χώρο του συνεταιριστικού κινήματος και των αγροτικών συνεταιρισμών. Όλοι με τον ίδιο ισχυρισμό «να βοηθήσει τους αγρότες, να αυξήσουν το εισόδημά τους, να κλείσουν την ψαλίδα μεταξύ παραγωγής και κατανάλωσης». Θυμάστε το περίφημο «από το χωράφι στο ράφι».

Έτσι δημιουργήθηκε διαχρονικά ένα νομοθετικό πλαίσιο για τους συνεταιρισμούς από μια σειρά νόμων, οι οποίοι τελικά δεν έλυσαν όλα τα προβλήματα του αγροτικού κόσμου. Και τούτο, γιατί οι περισσότερες νομοθετικές πρωτοβουλίες, υπέκρυπταν πολιτικές και άλλες σκοπιμότητες, πέρα από το ότι ό,τι θετικό δημιουργούσε ο ένας νόμος ερχόταν και το αμφισβητούσε ο άλλος.

Η σημερινή πρωτοβουλία, δυστυχώς κινείται στην ίδια λογική. Είπαμε νωρίτερα σχετικά με τη διαβούλευση. Μας είπατε ότι ένα μήνα αναρτήθηκε ο νόμος. Αν δείτε πόσες παρεμβάσεις έγιναν, -είναι μερικές δεκάδες παρεμβάσεις-, δικαιολογεί αυτό που είπα νωρίτερα, ότι όλη η συζήτηση έγινε ουσιαστικά χωρίς τους εμπλεκόμενους φορείς. Και μάλιστα, κάτι που πρέπει να επισημανθεί, κύριε Υπουργέ, είναι ότι δεν έχετε γνωμοδότηση από την ΟΚΕ. Φέρατε νομοσχέδιο χωρίς να έχετε ζητήσει τη γνώμη της ΟΚΕ.

Πώς λοιπόν και πότε ξεκίνησε αυτή η πρωτοβουλία κύριε Υπουργέ; Έχει σχέση με τις κινητοποιήσεις των αγροτών; Θέλοντας να καταγράψει το ενδιαφέρον της Κυβέρνησης για τον αγροτικό κόσμο, μιας και όλοι ξέρουμε ότι αναρτήθηκε τον Νοέμβριο, τότε που φούντωναν οι φήμες ότι ξεκινούν αγροτικές κινητοποιήσεις;

Ποια προβλήματα πραγματικά εντοπίστηκαν στη δυσλειτουργία των αγροτικών συνεταιρισμών; Και από ποιον; Ποιος τα εντόπισε, εννοώ. Να δούμε ποιοι είναι αυτοί οι συνεργάτες που τα ξέρουν όλα. Ποιος ζήτησε αυτή τη νομοθετική πρωτοβουλία; Είναι πρωτοβουλία δική σας; Έχει ζητηθεί και εννοώ κάποιες επιμέρους ρυθμίσεις από δανειστές; Αυτά θα τα πούμε στα άρθρα. Και τέλος, ποια προβλήματα κατά τη γνώμη σας, κύριε Υπουργέ λύνει το συζητούμενο νομοσχέδιο;

Η Κυβέρνηση εντόπισε και αναφέρει ως προβλήματα για τη σημερινή κατάσταση των συνεταιρισμών στην Έκθεση της, τη ρητορική έκθεση, τη ζημιογόνο λειτουργία της, την έλλειψη χρηματοδότησης, την κακή στελέχωση, την έλλειψη δικτύων πώλησης, την κάμψη των πωλήσεων, την εξάρτησή τους από τις επιδοτήσεις. Εάν αυτά είναι πράγματι τα προβλήματα των συνεταιρισμών, αλήθεια, ποιο απ' όλα αυτά θα λύσει το νομοσχέδιο της Κυβέρνησης; Κανένα. Όπως οι προηγούμενοι νόμοι δεν μπόρεσαν να αποτρέψουν τη συσσώρευση προβλημάτων και αδυναμιών, έτσι και η σημερινή κυβερνητική πρωτοβουλία κινείται εκτός τόπου και χρόνου. Έτσι, τίποτα ουσιαστικό δεν μπορεί να περιμένουν οι αγρότες από αυτή την πρωτοβουλία της Κυβέρνησης.

Για να λύσεις προβλήματα, κύριε Υπουργέ, ενός κλάδου πρέπει αφενός μεν να τα καταγράψεις και αφετέρου να έχεις την πολιτική βούληση για να κάνεις αποτελεσματικές παρεμβάσεις. Μια τέτοια προσπάθεια όμως πρέπει να ξεκινάει από τους ενδιαφερόμενους, δηλαδή από τους αγρότες που εντοπίζουν προβλήματα και αδυναμίες και ζητούν την παρέμβαση της πολιτείας για την επίλυσή τους. Και δεν μπορεί αυτό να είναι επιλογή κάποιων γραφειοκρατών υπηρεσιών, γενικότερα του κέντρου.

Εσείς τους αγρότες, με την πρωτοβουλία αυτή, τους αντιμετωπίζετε σαν πολίτες δεύτερης κατηγορίας, αφού ουσιαστικά δεν τους ακούσατε και αφού τους αντιμετωπίζετε, στην πράξη πια, ότι δεν ξέρουν. Αργεί κανείς, λοιπόν, να δει τα στοιχεία, όπως έλεγα νωρίτερα της διαβούλευσης για να κατανοήσει ότι η κυβερνητική πρωτοβουλία για τους αγροτικούς συνεταιρισμούς γίνεται πίσω από τις κλειστές πόρτες, εν αγνοία του αγροτικού κόσμου.

Και ενώ λέτε ότι λύνετε προβλήματα, με το νομοσχέδιο που φέρνετε, ουσιαστικά δημιουργείτε μια σειρά από νέα, με κυριότερο τον «στραγγαλισμό» της συνεταιριστικής επιχειρηματικότητας.

Ακόμη, το σχέδιο νόμου ακυρώνει στην ουσία τους θεσμούς των οργανώσεων παραγωγών, των διεπαγγελματικών οργανώσεων, με την απουσία ερευνών σε εθνικό πλαίσιο πια δύο αυτών πυλώνων της γεωργίας. Επιχειρείται κρατικός παρεμβατισμός στη διοίκηση των αγροτικών συνεταιρισμών και στον τρόπο εκλογής. Εσείς θα πρέπει να ρυθμίσετε πόσοι σταυροί θα είναι στα ψηφοδέλτια άραγε; Αυτό είναι το μέλημα της πολιτείας;

Η Κυβέρνηση συγχέει την κρατική εποπτεία με τον κρατικό σχεδιασμό. Οδηγεί τους Αγροτικούς Συνεταιρισμούς πάλι στην δανειοδότηση. Όλα αυτά γιατί; Οι συντάκτες του νομοσχεδίου και φυσικά, η Κυβέρνηση που έφερε τη Βουλή το νομοσχέδιο αυτό δεν μπορούν να κατανοήσουν την οικονομική λειτουργία του θεσμού. Έτσι, έκαναν συρραφή ρυθμίσεων παλαιότερων νόμων και σε αυτές προστέθηκαν, βεβαίως, κυβερνητικές ιδεοληψίες, με αποτέλεσμα να συζητάμε ένα νομοσχέδιο χωρίς προοπτική για τον αγροτικό κόσμο της χώρας.

Στη δεκαετία του ‘80, ψηφίστηκε ένας παρόμοιος νόμος στο ίδιο πνεύμα ήταν η εποχή, θυμάστε, του «ΕΟΚ και ΝΑΤΟ», με αποτέλεσμα τα επόμενα χρόνια από τη ψήφισή του να χρειαστούν πολλές δεκάδες ρυθμίσεις για να λειτουργήσει ουσιαστικά, έστω και αυτός ο κακός νόμος. Ήταν η προχειρότητα με την οποία νομοθετήσαν τότε οι αρμόδιοι. Πολύ φοβάμαι, ότι κάτι ανάλογο θα αντιμετωπίσουμε και σήμερα.

Δεν ξέρω, αν μπορεί η σημερινή κυβέρνηση να ξεχωρίσει τις διαφορές στη λειτουργία ενός Εξωραϊστικού Συλλόγου, από έναν επιχειρηματικό. Βέβαια, κάνατε βήματα, είναι αλήθεια, από τον κρατικό σχεδιασμό που πιστεύατε, να μιλάτε για ιδιωτική πρωτοβουλία. Όμως, κύριε Υπουργέ, απλά μιλάτε για ιδιωτική πρωτοβουλία, απλά μιλάτε για ιδιωτική οικονομία, δεν την πιστεύετε, γι' αυτό και ποτέ δεν θα καταλάβετε πώς μπορεί και πρέπει να λειτουργεί ένας Συνεταιρισμός, πώς μπορεί να λειτουργεί το συνεργατικό κίνημα. Δεν είναι συνδικαλισμός είναι επιχειρηματικότητα και αυτή τη διαφορά δεν θα την κατανοήσετε, πολύ φοβάμαι, ποτέ.

Η Πολιτεία, λοιπόν, κατά τη γνώμη μας πάντα, θέτει το πλαίσιο και δεν ασχολείται με τις ύποπτες λεπτομέρειες τις μικροκομματικές λογικές. Και ένα ύποπτο, για παράδειγμα, είναι να θέλετε να οργανώσετε κρατική επιμόρφωση των αγροτών με τα δικά τους χρήματα. Δεν μπορούν να οργανώσουν αυτοί; Αυτό δείχνει ότι είναι πολίτες «δεύτερης κατηγορίας» και δεν έχουν το μυαλό και δεν μπορούν.

Είναι ύποπτο να θέλετε την κατάργηση των αναγκαστικών συνεταιρισμών, κύριε Υπουργέ, και εδώ θα γίνει σοβαρή συζήτηση. Δεν θα περάσει έτσι. Θα τα πούμε στα άρθρα. Διότι, από αυτά που είπατε εισαγωγικά, αρχίσατε τους αφορισμούς «οι κακοί» και τα υπόλοιπα, «δεν θα καταργηθούν οι αναγκαστικοί συνεταιρισμοί», οι οποίοι αποδεδειγμένα δεν έχουν κανένα πρόβλημα, επειδή το θέλουν κάποιοι. Θα αναλάβουν την ευθύνη τους και οι συνάδελφοι της συμπολίτευσης σε αυτό. Να τελειώσουν τα ψέματα. Δεν θα παίζουμε εδώ.

Είναι ύποπτο να δημιουργείτε έτσι απλά τον Οργανισμό Διαχείρισης Ακινήτων, Γαιών και Εξοπλισμών ΑΕ (ΟΔΙΑΓΕ) για να διαχειριστεί περιουσιακά στοιχεία. Πραγματικά, αυτά τα περιουσιακά στοιχεία τα έχετε καταγράψει; Τα ξέρετε; Τα έχετε εντοπίσει; Ή κάποιοι άλλοι τα έχουν εντοπίσει, σας υπέδειξαν και θέλουν απλά τώρα να τα αξιοποιήσουν; Αυτά θα πάρουν στην πορεία προφανώς.

Το όλο πνεύμα του νομοσχεδίου αντιμετωπίζει τον αγροτικό κόσμο αφ' υψηλού. Δεν ξέρουν οι αγρότες το καλό τους, έτσι κάποιοι άλλοι αναλαμβάνουν να τους δείξουν. Αντίθετα, εμείς πιστεύουμε ότι οι αγρότες πρέπει να είναι σύγχρονοι επιχειρηματίες και ότι έχουν τη γνώση να προστατεύσουν τα συμφέροντά τους. Είδαμε στις τελευταίες κινητοποιήσεις νέους αγρότες να μιλούν με γνώση και εμπειρία. Αυτούς τους αγρότες η Κυβέρνηση, αφού δεν μπορεί να τους βοηθήσει, δεν έχει κανένα δικαίωμα να τους βάζει εμπόδια.

Την ώρα που εσείς ασχολείστε με τα ερείπια του κρατικοδίαιτου συνεργατισμού των επιδοτήσεων και των χαμένων δανειοδοτήσεων, οι αγρότες της Ελλάδας, μέσα από υγιείς, οικονομικά εννοώ, αυτοδιοικούμενους συνεταιρισμούς και ομάδες παραγωγών προσπαθούν να μπουν με τις εξαγωγές τους στις αγορές του κόσμου.

Η νοοτροπία σας, ίδια με εκείνη του ΠΑ.ΣΟ.Κ. της δεκαετίας του ‘80, οδηγεί τους Αγροτικούς Συνεταιρισμούς να πουλάνε λιπάσματα και φάρμακα, αλλά και ό,τι χρειάζεται για το νοικοκυριό, μας λέτε, έτσι που ήταν και τότε. Δηλαδή, τους λέτε, ότι όσοι δεν έχουν, να δημιουργήσουν και σουπερμάρκετ.

Εμείς λέμε ότι ο αγρότης είναι παραγωγός αγροτικών προϊόντων, είναι επιχειρηματίας, και συνεργαζόμενος επιδιώκει την αύξηση της παραγωγής και φυσικά, την αύξηση του εισοδήματός του. Τα αγροτικά εφόδια, ας τα πάρει από όπου τον συμφέρει, και σίγουρα δεν πρέπει να ενδιαφέρει τον Υπουργό, από που θα αγοράσει το ρύζι, τη ζάχαρη ή τα μακαρόνια, διότι γι' αυτό ενδιαφέρθηκαν και στη δεκαετία του 80, αυτό πάτε να επαναφέρετε, δειλά-δειλά και τώρα.

Αυτές οι δραστηριότητες είναι που οδήγησαν τους συνεταιρισμούς σε αφανισμό. Εμπόριο με δανεικά και αγύριστα- αυτό έκαναν τότε οι συνεταιρισμοί- δηλαδή εμπόριο εκ του ασφαλούς δεν γίνεται. Νοθεύει τους κανόνες της αγοράς, οδηγώντας αυτή στο σύνολό της, σε μαρασμό. Η παραγωγή θέλει όραμα και το εμπόριο θέλει ρίσκο. Όσοι το ξεχνούν, απλά διαχειρίζονται τη μιζέρια και την απόγνωση.

Εμείς πιστεύουμε στον Έλληνα αγρότη και στην Ελληνίδα αγρότισσα. Τους λέμε την αλήθεια- την οποία έτσι κι αλλιώς την ξέρουν, μην αυταπατάσθε- τους λέμε πως θα συνεργαστούμε μαζί τους, τους λέμε πως θα συναποφασίσουμε- στο πλαίσιο της δράσης τους-οι δικές τους ιδέες, οι δικές τους προτάσεις, θα είναι ο οδηγός για τη συνεργασία μας. Οι κουτοπονηριές τελείωσαν, οι πελατειακές σχέσεις τελείωσαν, το μέλλον της αγροτικής οικονομίας θα χτιστεί σε έντιμες σχέσεις και σε υγιή βάση.

Αλήθεια, κύριε Υπουργέ, γιατί 3 γυναίκες μπορούν να ιδρύσουν αγροτικό συνεταιρισμό και δεν μπορούν και 3 άντρες; Γιατί δεν μπορούν 2 γυναίκες και 2 άντρες; Γιατί, προφανώς, τις 3 γυναίκες τις εντοπίσατε γιατί δεν υπάρχουν άλλες, δεν υπάρχουν 4. Αν οι άντρες είναι μόνο 3;

Εκεί λοιπόν θα πρέπει να είναι 30, για να δείτε λοιπόν την μικροκομματική σας λογική και την πελατειακή σχέση, πώς προσεγγίζετε και πώς νομίζετε ότι μπορείτε να «δουλέψετε» την Ελληνίδα αγρότισσα. Θα πούμε περισσότερα στην ακρόαση των φορέων.

Κύριε Υπουργέ, όποιες και να είναι οι σκέψεις της Κυβέρνησης για το νομοσχέδιο, αυτό εκ του αποτελέσματος- από το κείμενο που έχουμε μπροστά μας- δεν επιτυγχάνεται τίποτα για τον αγροτικό κόσμο, απλά επικοινωνιακή εκμετάλλευση. Ότι κάνατε κι εσείς μία- την έβδομη παρέμβαση από εκατό χρόνια- σχετικά με το συνεταιριστικό κίνημα. Και επειδή ο «άρτος» συνεχώς λιγοστεύει, μόνο με «θεάματα», πολιτική δεν γίνεται. Δεν μπορεί να πάει μακριά εννοώ. Οι πολίτες- δικαίως πια- είναι καχύποπτοι, και λέω δικαίως, γιατί εξαπατήθηκαν και εξαπατήθηκαν στην τελευταία φάση- κυρίως από τις κυβερνητικές σας εξαγγελίες.

Από αυτό το νομοσχέδιο δεν περιμένουν τίποτα και ίσως γι' αυτό να ήταν και η αντίδρασή τους στη διαβούλευση- γιατί ουσιαστικά οι ενδιαφερόμενοι απείχαν- γιατί δεν περίμεναν και δεν πιστεύουν τίποτα από εσάς- δεν περιμένουν καμία καινοτομία, καμία λύση μεγάλου υπαρκτού προβλήματος του αγροτικού κόσμου- είναι απλά μια «τρύπα στο νερό», μόνο που σε κάποιες περιπτώσεις, μπορεί να γίνει «ρουφήχτρα». Αυτό είναι το επικίνδυνο και γι' αυτό, αν θέλετε, υψώνουμε τους τόνους της φωνής μας, όχι για να κάνουμε αντιπολίτευση.

Γι' αυτό, θα ήταν καλό να αποσυρθεί αυτό το νομοσχέδιο. Τώρα, με την προσέλευση των φορέων, να αρχίσει η ουσιαστική διαβούλευση- να αρχίσει ο ουσιαστικός διάλογος- να καλέσουμε τους φορείς του αγροτικού κόσμου, να μας πουν τις απόψεις τους, με στόχο τους υγιείς- λειτουργικά και οικονομικά- αγροτικούς συνεταιρισμούς που θα γίνουν πρότυπα μοντέλα για όλη τη χώρα. Αν επιμείνετε βεβαίως τη συζήτηση και στην ψήφιση του νομοσχεδίου, εμείς θα συμμετέχουμε- θα πούμε τις απόψεις μας στη συζήτηση επί των άρθρων- και σεβόμενοι τους εαυτούς μας, αλλά και τους Έλληνες αγρότες, θα καταψηφίσουμε το νομοσχέδιο της Κυβέρνησης. Αυτό όμως, δεν μπορεί να σας απαλλάξει από τις δικές σας ευθύνες. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου- Χρυσή Αυγή): Όσον αφορά το σημερινό σχέδιο νόμου για τους αγροτικούς συνεταιρισμούς και τις μορφές συλλογικής οργάνωσης αγροτικού χώρου και τις άλλες διατάξεις, το ζήτημα που προκύπτει όσον αφορά τους αγροτικούς συνεταιρισμούς και του νομοθετικού πλαισίου που τους διέπει αποτελεί άλλη μία ελληνική ιστορία αποτυχίας ενός καταξιωμένου θεσμού που όχι μόνο έχει λειτουργήσει στο εξωτερικό, αλλά έχει αποτελέσει και τη βάση για την οικονομική ανάπτυξη πολλών αγροτικών κοινοτήτων.

Προηγουμένως, άκουσα με πολύ προσοχή τον Εισηγητή της Νέας Δημοκρατίας, ο οποίος μας είπε ότι υπήρξαν στο παρελθόν πάρα πολλές νομοθετικές πρωτοβουλίες, θέλοντας να μας πείσει ότι επί των ημερών τους στη συγκυβέρνηση με ΠΑΣΟΚ ή με ΠΑΣΟΚ – ΔΗΜΑΡ πάρθηκαν πάρα πολλές αποφάσεις και κατατέθηκαν πολλά σχέδια νόμου σε ό,τι έχει σχέση με τους αγροτικούς συνεταιρισμούς. Ψεύδονται.

Αντίθετα, στην Ελλάδα από τότε που έχει συμπεριληφθεί ο αγροτικός συνεταιρισμός στην έννομη τάξη από το 1915 έχουν μεσολαβήσει για τη ρύθμισή τους 6 και μόνο νόμοι. Αυτό σας διαψεύδει κ. Βλάχο. Σπάνιο φυσικά για τους ελληνικούς νόμους, αν σκεφθεί κανείς ότι οι φορολογικοί νόμοι, οι οποίοι έχουν αλλάξει πάνω από 50 φορές τα τελευταία 10 χρόνια δείχνει πράγματι, ποιες ήταν οι προθέσεις των κυβερνήσεων που προϋπήρχαν.

Η καταστροφή λοιπόν που έχει επέλθει στη συνεταιριστική ιδέα είναι σχεδόν ολική, αν εξαιρέσει κανείς ελάχιστους συνεταιρισμούς, οι οποίοι δραστηριοποιούνται επιτυχώς εδώ και δεκαετίες. Από αυτή λοιπόν την παρατήρηση καταλήγει κανείς ότι οι νόμοι που διέπουν τον αγροτικό συνεταιρισμό δεν είναι οι υπαίτιοι για την ανεπάρκεια τους και την έλλειψη αποδοτικότητας και προώθησης των προϊόντων τους, αλλά αντίθετα, η προσπάθεια ανέλιξης μέσω αυτών των σχηματισμών τοπικών κομματαρχών και αγροτοπατέρων είναι η μόνιμη πληγή τους. Τα παραδείγματα που υπάρχουν είναι πολλά ακόμα και πρόσφατα.

Αντίθετα, η ανάγκη για προώθηση ενός προϊόντος στη διεθνή αγορά καθώς και η καλυτέρευση της διαπραγματευτικής ικανότητας των παραγωγών ήταν η αιτία για τη δημιουργία ενός προτύπου συνεταιρισμού, όπως ο αναγκαστικός συνεταιρισμός κροκοπαραγωγών Κοζάνης που χωρίς κανένα ιδιαίτερο νομοθετικό νομικό πλαίσιο ιδρύθηκε το 1971. Απέκτησε σύγχρονες εγκαταστάσεις, εκπαίδευσε το προσωπικό του και τους καλλιεργητές και τους οργάνωσε σε παραγωγούς με αποτέλεσμα σήμερα να αριθμεί 1.000 μέλη. Είναι υποδειγματικός στη λειτουργία του και έχει καταστήσει το ελληνικό προϊόν διεθνές και μοναδικός σε όλες τις αγορές. Από αυτό λοιπόν το παράδειγμα αντιλαμβάνεστε εύκολα ότι δεν είναι το νομικό πλαίσιο, το οποίο καθορίζει την ανάπτυξη και την εξέλιξη του αγροτικού συνεταιρισμού.

Μάλιστα, η έννοια του αναγκαστικού συνεταιρισμού με τον τρόπο που υπάρχει στην Κοζάνη δεν υφίσταται πουθενά αλλού και έχει αποτελέσει μοναδικό παράδειγμα, το οποίο μάλιστα έχει επικυρωθεί και από δικαστικές αποφάσεις σύμφωνα με το οποίο οποιοσδήποτε θέλει να εξαγάγει το αντίστοιχο προϊόν από την Ελλάδα πρέπει να το κάνει μόνο μέσω του εν λόγω συνεταιρισμού. Πάρα αυτά όμως, αυτός και άλλοι τρεις από τους αναγκαστικούς συνεταιρισμούς που υπάρχουν στην Ελλάδα -οι άλλοι τρεις είναι οι μαστιχοπαραγωγοί της Χίου, οι οινοποιητικοί συνεταιρισμοί της Σάμου και ο οινοποιητικός συνεταιρισμός της Σαντορίνης- πρόκειται να καταργηθούν με το σημερινό σχέδιο νόμου, καθώς πρόσφατα κρίθηκε από το Ευρωπαϊκό Δικαστήριο ότι υπάρχει ευθεία παραβίαση του αρνητικού δικαιώματος του συνεταιρίζεσθαι στο άρθρο 11 της σύμβασης επειδή οι αγρότες δεν διαθέτουν άλλη επιλογή παρά να είναι μέλη των συνεταιρισμών αυτών για να δραστηριοποιηθούν.

Η προοπτική αυτή παρά την αντίθετη απόφαση του Συμβουλίου της Επικρατείας που δικαιώνει τους αναγκαστικούς συνεταιρισμούς είναι προφανές ότι έχει αφήσει την ελληνική κυβέρνηση να νομοθετήσει τώρα επί των συνεταιρισμών δημιουργώντας το αναγκαίο πλαίσιο ώστε αυτή η απαράδεκτη απόφαση να υλοποιηθεί στο άμεσο επόμενο χρονικό διάστημα καταστρέφοντας φυσικά τους πιο επιτυχημένους αγροτικούς συνεταιρισμούς στη χώρα πάλι όμως με ευρωπαϊκή εντολή. Ευρωπαϊκή εντολή είναι «κύριοι της Νέας Δημοκρατίας» οτιδήποτε πρέπει να εναρμονισθεί με τις ευρωπαϊκές οδηγίες και τρέχετε και το ψηφίζετε οτιδήποτε είναι ευρωπαϊκή εντολή μαζί με τη σημερινή συγκυβέρνηση. Σας φαίνεται λίγο παράλογο φυσικά ο ΣΥΡΙΖΑ, ο οποίος δεν συμφωνεί λόγω ιδεοληψίας με πάρα πολλές ευρωπαϊκές εντολές συνεχίζει και ψηφίζει τα σχέδια νόμου. Στηρίζεται όμως από εσάς κυρίες και κύριοι της Νέας Δημοκρατίας όταν υπάρχει αυτή η εναρμόνιση σε ευρωπαϊκές οδηγίες.

Κάποιες γενικές παρατηρήσεις όσον αφορά το σχέδιο νόμου. Το εν λόγω σχέδιο νόμου για τους αγροτικούς συνεταιρισμούς, αν εξαιρέσουμε την παραπάνω υποψία κινείται στη σωστή γραμμή, αφού αναφέρεται στη δημιουργία ενιαίου κανονιστικού πλαισίου για 230.000 συνεταιριζόμενους αγρότες και 980 αγροτικούς συνεταιρισμούς στην επικράτεια, οι οποίοι επηρεάζουν έμμεσα ή άμεσα μισό εκατομμύριο αγρότες.

Αντίληψή μας είναι ότι δεν μπορεί να υπάρξει, ούτε βιώσιμος συνεταιρισμός, ούτε αγροτική παραγωγή με μέτρα που έχουν ήδη ψηφιστεί από το τελευταίο μνημόνιο και τα προηγούμενα δηλαδή προκαταβολή φόρου, αυξημένο κόστος πετρελαίου και κόστος παραγωγής και μηδενική κρατική συνεισφορά στα ελληνικά προϊόντα, λόγω της αδυναμίας επιβολής δασμών σε ομοειδή εισαγόμενα προϊόντα.

Επομένως, το μόνο στο οποίο μπορείτε να προσβλέπετε- όσον αφορά το πλαίσιο της αναμόρφωσης του θεσμού των συνεταιρισμών- είναι ένα διαφανές κανονιστικό πλαίσιο, το οποίο θα λειτουργεί για όλους το ίδιο και θα έχει ως μοναδική μέριμνα την προώθηση των συμφερόντων των συνεταιριζόμενων. Η προσπάθεια για δημιουργία ενιαίου πλαισίου είναι σωστή, όπως επίσης και η απόπειρα για εξυγίανση και αυστηρότερο οικονομικό έλεγχο των αγροτικών συνεταιρισμών, δεδομένου ότι χωρίς έλεγχο από την κεντρική διοίκηση είναι δυσχερής τόσο η διαφανής λειτουργία όσο και η απόδοση ευθυνών στους επίδοξους καταχραστές.

Στο γενικό πλαίσιο μεγαλύτερος αριθμός μελών ανά οργάνωση διασφαλίζει την επάρκεια του προϊόντος, τη μεταποίηση και την ασφάλεια απρόσκοπτης διάθεσης του προϊόντος, καθώς και μεγαλύτερο κεφάλαιο σε συνεταιρισμό, ώστε να είναι εφικτές οι επενδύσεις και η συνεργασία με άλλες επαγγελματικές κατηγορίες.

Στην κατεύθυνση αυτή, η δημιουργία διεπαγγελματικών συνεταιρισμών είναι επίσης σωστή γιατί δίνει τη δυνατότητα σε αυτούς να αναπτύξουν μεγαλύτερο εύρος διαθεσιμότητας των προϊόντων και με καλύτερους όρους εμπορικής αξιοποίησης τους. Η πρόβλεψη αποκλειστικών διατάξεων για τους γυναικείους συνεταιρισμούς που προβλέπεται στο άρθρο 2 και απαιτεί εντελώς διαφορετικές διατυπώσεις από τον κανονικό συνεταιρισμό, πράγματι θα πρέπει να βρείτε μια φόρμουλα, διότι έρχεται σε πλήρη αντίφαση με το άρθρο 6 στο οποίο αναφέρεται ότι δεν πρέπει να υπάρχει διαχωρισμός φύλλου και εδώ θα ήθελα να προσθέσω και κάτι ακόμα. Θα ήθελα πραγματικά να δω, πώς θα βρείτε αυτή τη φόρμουλα, διότι έχουν προκύψει ζητήματα. Για παράδειγμα, τρία μέλη μόνο αντί για τριάντα, μη εκλογή Δ.Σ. κ.τλ..

Έρχεται λοιπόν σε προφανή αντίφαση με τα άρθρα περί ισότητας του Συντάγματος και της νομοθεσίες της Ε.Ε.. Παρά το γεγονός ότι αποτελεί καθεστώς στην πρακτική της ελληνικής αγροτικής οικοτεχνίας θα μπορούσε να μείνει εκτός οποιασδήποτε θεσμικής δομής και να μην συσχετιστεί με τους αγροτικούς συνεταιρισμούς αυτού του νομοσχεδίου. H οικονομική αυτοτέλεια της γυναίκας στην αγροτική παραγωγή δεν είναι σημαντικός ούτε και επαρκής λόγος για να προβλεφθεί το άρθρο αυτό.

Επομένως, η οικοτεχνία,- σε μικρές κατά σύστημα, οι οποίες ήδη υφίστανται θα πρέπει να μείνουν αλώβητες, κύριε Υπουργέ και να μην περιληφθούν σε αυτό το σχέδιο νόμου. Αντίστοιχα, είναι πολύ δυσλειτουργικό να προβλεφθεί ένας ανελαστικός αριθμός 30 μελών για τη σύσταση ενός αγροτικού συνεταιρισμού, χωρίς να λαμβάνονται υπόψη ούτε ο αριθμός των αγροτών του νόμου ούτε ο πληθυσμός του. Και εδώ, κύριε Υπουργέ, επιτρέψτε μου, να μιλήσω σε τοπικό επίπεδο, δηλαδή για αυτό το οποίο γνωρίζω.

Ο δήμος Πέλλας -αν δεν ξέρετε- είναι ένας από τους μεγαλύτερους δήμους πανελλαδικά, ο οποίος όμως μορφολογικά, λόγω της έκτασης του, έχουν με το σχέδιο Καλλικράτη ενωθεί πέντε πρώην δήμοι. Εάν γίνει δηλαδή ένας αγροτικός συνεταιρισμός- στα άρθρα- το οποίο είναι το τελευταίο χωριό οριακά στα όρια του νομού Θεσσαλονίκης με ένα χωριό κοντά στο δήμο Σκύδρας, τότε νομίζω ότι είναι λίγο παράλογο να είναι απαγορευτικό να δημιουργηθεί ένας ακόμη συνεταιρισμός.

Φανταστείτε ότι τα αγροτικά προϊόντα θα πρέπει να μεταφερθούν, πράγμα που σημαίνει ότι ανεβαίνει και το κόστος παραγωγής. Σε αυτά θα έπρεπε κατά τόπους. Να ελέγξετε τον πληθυσμό και στις κοινότητες και στους δήμους και νομίζω ότι θα έπρεπε να είναι πραγματικά ελεύθερη η οικονομία σε ό,τι έχει σχέση με τα αγροτικά προϊόντα. Επομένως, ο αριθμός αυτός 30 πρέπει να μην είναι ενιαίος για όλη την επικράτεια, αλλά πρέπει να προβλέπονται διαφοροποιήσεις και κριτήρια, τα οποία θα τεθούν ανάλογα με τον πληθυσμό και τη γεωγραφική θέση, όπως σας ανέφερα και πριν.

Τα προϊόντα Π.Ο.Π και Π.Γ.Ε, αναφέρονται στο άρθρο 38 και οι οικογενειακές επιχειρήσεις-, οι οποίες εσχάτως έχουν αναπτύξει μεγαλύτερη δυναμική με προϊόντα που διατίθενται σχεδόν αποκλειστικά στο εξωτερικό πρέπει να τύχουν μεγαλύτερης προσοχής και να μην απορροφηθούν από συνεταιρισμούς, έστω και από ομοειδείς. Γιατί τα προϊόντα αυτά έχουν δημιουργήσει τη δική τους αγορά. Αποδίδουν οικονομικά και σε κάθε περίπτωση, η χειραγώγηση τους σε θεσμικό πλαίσιο ευρύτερο των δυνατοτήτων τους θα βλάψει τόσο την ποιότητά τους όσο και την αξιοπιστία τους στις αγορές στις οποίες ήδη δραστηριοποιούνται.

Η λογική λοιπόν της απαγόρευσης ίδρυσης δύο κλαδικών συνεταιρισμών πάνω στο ίδιο αντικείμενο και στον ίδιο νομό δεν θα λειτουργήσει, ειδικά αν πρόκειται για νομούς δυσπρόσιτους ή με μεγάλη απόσταση, όπως σας ανέφερα μεταξύ των επαρχιών του.

Επομένως, πρέπει να προβληθούν συγκεκριμένες προϋποθέσεις για τη δυνατότητα παράλληλης ύπαρξης περισσότερων συνεταιρισμών έστω και στο ίδιο αντικείμενο και νομό. Ώστε με αυτό τον τρόπο η πιθανότητα άσκησης καταχρηστικών πρακτικών ή διαφθοράς να αντιμετωπίζεται από την ίδια την τοπική κοινωνία, με την απαξίωση των ενός εκ των δύο συνεταιρισμών για την ανάδειξη του άλλου, χωρίς παρέμβαση της κεντρικής διοίκησης, παρά μόνο εκεί που παραβιάζονται οι συγκεκριμένοι όρο, οι οποίοι θα έχουν τεθεί εξαρχής.

Εξάλλου, η δυνατότητα κατάρτισης επιχειρηματικού σχεδίου με βιωσιμότητα απαιτεί την ύπαρξη προηγούμενων δομών κατάρτισης και επιμόρφωσης των αγροτών, οι οποίοι συμμετέχουν, το οποίο μέχρι σήμερα δεν υπήρχε στην Ελλάδα. Το αναλάμβαναν εκουσίως οι ίδιοι συνεταιρισμοί με δική τους πρωτοβουλία. Επομένως και σ' αυτή την κατεύθυνση, το σχέδιο νόμου κινείται στο σωστό δρόμο.

Η σύσταση στο Υπουργείο Αγροτικής Ανάπτυξης της Εθνικής Επιτροπής Δικτύου Γεωργικής Λογιστικής Πληροφόρησης που αναφέρεται στο άρθρο 42, που εν πολλοίς επιβάλλεται από το δίκιο της Ε.Ε., θα είναι κενό γράμμα αν δεν υπάρξει η βούληση για συστηματική καταγραφή όλων των δραστηριοτήτων των συνεταιρισμών ανά αγροτικό προϊόν.

Αυτό μπορεί να επιτευχθεί με μια απλή μηχανοργάνωση που είναι εφικτή σε επίπεδο κάθε περιφέρειας ξεχωριστά. Επομένως, δεν πρέπει να αποτελέσει ευκαιρία για τη σύσταση μιας νέας αρχής, με νέες προσλήψεις και νέες δομές, όπως φαίνεται να επιθυμείτε. Αντίστοιχα, χωρίς νόημα είναι η ίδρυση οργανισμού διαχείρισης ακινήτων γαιών και εξοπλισμών, αυτό που αναφέρεται στο άρθρο 41, δηλαδή ακόμα ενός νομικού προσώπου ιδιωτικού δικαίου με τη μορφή της Α.Ε., με πολυμελές διοικητικό συμβούλιο και έδρα την Αθήνα, ούτε καν την αγροτική πόλη της Λάρισας, η οποία είναι και στο κέντρο της Ελλάδος, που σκοπό θα έχει τις γνωστές αόριστες ευχές για ανάπτυξη της αγροτικής παραγωγής, βελτίωση της ανταγωνιστικότητας, της αγροτικής οικονομίας και τα λοιπά. Τη στιγμή μάλιστα, που η ίδια Κυβέρνηση με την υπογραφή της στο νέο κατάπτυστο μνημονίου παγιδεύει, τόσο τη βιωσιμότητα της πρωτογενής παραγωγής, όσο και το ίδιο αγροτικό επάγγελμα μακροπρόθεσμα. Επιφυλάσσομαι επί της Αρχής και θα τοποθετηθούμε και στην Ολομέλεια. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον Ειδικό Αγορητή της Δημοκρατικής Συμπαράταξης, τον κ. Τζελέπη.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρίες και κύριοι συνάδελφοι, η συγκυβέρνηση ΣΥΡΙΖΑ-ΑΝ.ΕΛ. σεβόμενη την παράδοση που ακολουθείται από τη μεταπολίτευση και μετά, -η κάθε Κυβέρνηση να φέρνει και ένα συνεταιριστικό νόμο-, κατέθεσε και αυτή το δικό της. Και εδώ είναι η πρώτη παθογένεια.

Ο σφικτός εναγκαλισμός του συνεταιριστικού κινήματος από το κράτος και κατ' επέκταση η κομματικοποίηση. Επειδή όμως άκουσα προηγουμένως να χύνουν «κροκοδείλια δάκρυα» κάποιοι και να μεταβιβάζουν ευθύνες και ιδιαίτερα, η αξιωματική αντιπολίτευση να επικαλείται τη δεκαετία του 1980, θα ήθελα να πω ότι πρώτη φορά που έγινε άμεση κρατική παρέμβαση για διάλυση του συνεταιριστικού κινήματος ήταν επί κυβερνήσεως Κωνσταντίνου Μητσοτάκη για την περίοδο 1989-1993 που σε μια νύχτα με τα περίφημα προγράμματα εξυγίανσης έκλεισαν μια σειρά από οργανώσεις ΣΠΕ, ΣΠΕΚΑ, ΚΥΔΕΠ, ΣΥΝΕΛ και καταργήθηκε και η αγροτική πίστη. Άρα λοιπόν, από την ιστορία πρέπει να διδασκόμαστε.

Σε σχέση τώρα με το πολυδιαφημιζόμενο νομοσχέδιο που ομολογουμένως από το Σεπτέμβριο έχει αλλάξει. Όμως κ. Υπουργέ, στη διαβούλευση τουλάχιστον τρεις φορές έχει αλλάξει. Κρίνοντας τώρα από το περιεχόμενο τις λύσεις και τις αλλαγές που περιέχει, θα μπορούσα να πω απλά ότι ώδινεν όρος και έτεκε μυν.

Κυρίες και κύριοι συνάδελφοι της πλειοψηφίας, επιτρέψτε μου να κάνω μια παρατήρηση που θεωρώ πολύ σημαντική για την Κυβέρνηση ΣΥΡΙΖΑ-ΑΝ.ΕΛ., όπου έχοντας εξαπατήσει τους αγρότες και τους κτηνοτρόφους με τις προεκλογικές σας εξαγγελίες, τις οποίες πήρατε όλες πίσω. Έχοντας μπλοκάρει κάθε χρηματοδοτική και επενδυτική δραστηριότητα με τα capital control, έχοντας νομοθετήσει μια σειρά φορολογικών και ασφαλιστικών επιβαρύνσεων, έχοντας κάνει τους αγρότες να ξεχάσουν τι θα πει πληρωμή των επιδοτήσεων και των αποζημιώσεων στην ώρα τους, έχοντας ξεχάσει την εφαρμογή της νέας ΚΑΠ της περιόδου 15 - 20 και ειδικά το αναπτυξιακό της σκέλος και το πρόγραμμα αγροτικής ανάπτυξης. Έχοντας βάλει φόρο στα εξαγωγικά μας προϊόντα, όπως το κρασί.

Έχοντας εξοντώσει με τη μία την κτηνοτροφία, έχοντας δεσμευτεί για περαιτέρω εξοντωτικές αυξήσεις στους φόρους και στα ασφάλιστρα, έχοντας πρόγραμμα για την εκχώρηση των κόκκινων δανείων των αγροτών σε ιδιώτες, έρχεστε σήμερα και δυστυχώς, κλείνετε και την τελευταία δυνατότητα διαφυγής που έχουν οι αγρότες για να αντιμετωπίσουν την εξοντωτική φοροεισπρακτική καταιγίδα σας, τους αγροτικούς συνεταιρισμούς και τις ομάδες παραγωγών που δυστυχώς με αυτό το νομοσχέδιο δεν δίνεται καμία προοπτική.

Το συμπέρασμα που βγαίνει αβίαστα είναι ότι αποστρέφετε τον πρωτογενή τομέα και θέλετε να τιμωρήσετε τους παραγωγικούς συνεταιρισμούς και τους αγρότες, στερώντας τους κάθε δυνατότητα αντίδρασης.

Αντί σήμερα να συζητάμε, μετά τα όσα έχει νομοθετήσει η Κυβέρνηση, πώς θα ενισχύσουμε με φορολογικά και αναπτυξιακά κίνητρα τους συνεταιρισμούς και τις ομάδες παραγωγών για να κινητοποιήσουμε τα μέλη τους για ένωση δυνάμεων παραγωγικών και εμπορικών δυνατοτήτων για καλύτερο εισόδημα και ανάπτυξη της υπαίθρου, με το σχέδιο νόμου που κατατίθεται και που διακατέχεται από έναν έντονο και αναποτελεσματικό και αποκρουστικό κρατισμό, αδρανοποιείται τους συνεταιρισμούς τη χώρα μας για να τους ελέγχετε ή για να τους κλείσετε. Αυτό που αναφέρω δεν είναι σχήμα λόγου και θέλω να δώσετε προσοχή στο τι μας προτείνετε.

Οι συνεταιρισμοί βασίζονται σε διεθνείς αρχές και αξίες που πρέπει να μπορούν τα μέλη τους να τις χρησιμοποιούν ανάλογα με τις ανάγκες τους και τους στόχους τους. Πρώτον, η συλλογικότητα και η δημοκρατική και διαφανής διοίκηση τους που επιτυγχάνεται με το καταστατικό τους και εσείς παραμένετε, δυστυχώς, βάναυσα με τις διατάξεις του σχεδίου νόμου, λες και οι αγρότες δεν είναι ελεύθεροι και ισότιμοι με τους άλλους πολίτες για να ρυθμίζουν τα του οίκου τους, των οργανώσεών τους. Τι θέλετε πραγματικά να κάνετε εδώ; Να εμποδίσετε τη λειτουργία των συνεταιρισμών ελέγχοντάς τους ή να κάνετε αποκρουστική τη συμμετοχή και άμεσα να τους εξαφανίσετε.

Η άλλη αρχή είναι η οικονομική βιωσιμότητα και ανταγωνιστικότητα των συνεταιρισμών, ώστε να παράγονται θετικά αποτελέσματα και να παράγονται οικονομικά οφέλη για τα μέλη τους, καλύτερα εκείνων που θα ή είχαν ως μεμονωμένοι παραγωγοί.

Τι θέλετε όμως να πετύχετε με τους σφικτούς περιορισμούς στον ορισμό του μάνατζερ ή πόσο τζίρο μπορεί να κάνει ο συνεταιρισμός ή με ποιους θα συναλλάσσεται; Μήπως στην οικονομική τους αποτυχία για να έχουμε το τελειωτικό χτύπημα; Τι πρότυπα οικονομικής ανάπτυξης είναι αυτά και που τα βρήκατε; Μήπως μας τα φέρατε από την Κορέα πραγματικά;

Θα ήθελα, επίσης, να επισημάνω ότι ο νόμος προσκρούει και στο άρθρο 12, παρ. 4 του Συντάγματος, περί αυτονομίας και αυτοδιοίκησης των συνεταιρισμών. Στις συνεταιριστικές αρχές, ιδιαίτερα της εθελοντικής και ελεύθερης συμμετοχής στον συνεταιρισμό, της δημοκρατικής διοίκησης από τα μέλη, της οικονομικής συμμετοχής των μελών, της αυτονομίας και ανεξαρτησίας της εκπαίδευσης, της πληροφόρησης, της συνεργασίας μεταξύ των συνεταιρισμών.

Το συγκεκριμένο σχέδιο νόμου αποτελεί ένα νομικό μόρφωμα του οποίου ουδεμία σχέση με τον αγροτικό συνεταιρισμό. Παρά το γεγονός ότι προσπαθεί να αντιγράψει το διεθνή ορισμό του συνεταιρισμού, διότι θίγει στην ουσία συνεταιριστικές αρχές στον πυρήνα τους. Οι συντάκτες του νομοσχεδίου και κάποιοι από αυτούς είχαν την πρωτοτυπία να συντάσσουν και δύο νομοσχέδια για το ν. 4015 και αυτόν, αγνοούν μάλλον πλήρως την οικονομική λειτουργία του θεσμού. Αυτό αποδεικνύεται από την αντιστοιχία που υπάρχει μεταξύ της Αιτιολογικής Εκθέσεως και των διατάξεων του σχεδίου νόμου. Οι συντάκτες επικαλούνται στην Αιτιολογική Έκθεση τις διεθνείς συνεταιριστικές αρχές, αλλά δυστυχώς για τον θεσμό δεν ξέρουν πώς θα τις εφαρμόσουν στην πράξη.

Για αυτό το προτεινόμενο σχέδιο νόμου αποτελεί μια κακή συρραφή διατάξεων προηγούμενων νομοθετημάτων, οι όποιες διατάξεις λειτούργησαν εις βάρος του θεσμού, περαιτέρω δε, προτείνει μέτρα για τον εκσυγχρονισμό των συνεταιρισμών, δεν επιλύει όμως προβλήματα των αγροτικών συνεταιρισμών και ουδεμία δυνατότητα δίνει για να αναπτυχθούν οι συνεταιρισμοί με βάση τα θέματα που τους απασχολούν σήμερα. Αντίθετα, εισάγει αναχρονιστικές διατάξεις και χωρίς προφανώς να το αντιλαμβάνεται, στραγγαλίζει την επιχειρηματική συνεταιριστική συνεργασία και δράση. Και για να μη θεωρηθεί ότι οι ως άνω ισχυρισμοί μου είναι αόριστοι, παραθέτω τα θέματα που απασχολούν σήμερα τους ευρωπαϊκούς συνεταιρισμούς και τους συνεταιρισμούς της χώρας μας, τα οποία αγνοεί το συγκεκριμένο σχέδιο νόμου.

Πρώτον, είναι η είσοδος των αγροτικών συνεταιρισμών στον τομέα του λιανεμπορίου, το σχέδιο νόμου όχι μόνο δεν αντιμετωπίζει το θέμα αυτό, αντίθετα υπονομεύει με το φραγμό που θέτει σε συνεταιριστική συνεργασία, συγκεκριμένα στο άρθρο 31.

Είναι η αυτοχρηματοδότησή τους, δηλαδή ο δανεισμός με ποικίλους τρόπους του συνεταιρισμού από τα μέλη του, πρόσθετες υποχρεωτικές μερίδες, προαιρετικές κ.λπ., μη χρήστες των υπηρεσιών του συνεταιρισμού, θεσμό που υιοθετεί και το καταστατικό του ευρωπαϊκού συνεταιρισμού, ώστε να μην εξαρτώνται οι συνεταιρισμοί από τον εξωτερικό δανεισμό, ο οποίος θέτει σε κίνδυνο την αυτονομία τους.

Τρίτο είναι το μεγαλύτερο άνοιγμα των συνεταιρισμών στην αγορά και η συσπείρωση με σκοπό τη μείωση του κόστους για την πραγματοποίηση επενδύσεων. Το σχέδιο νόμου με τους περιορισμούς που θέτει στη δυνατότητα της συνεργασίας μεταξύ συνεταιρισμών μέσω τοπικών, εθνικών, περιφερειακών και διεθνών δομών, παρεμποδίζει το άνοιγμα και τη συσπείρωση των συνεταιρισμών, άρθρο 31.

Τέταρτο είναι η αύξηση των συναλλαγών των συνεταιρισμών με μη μέλη τους. Το σχέδιο νόμου, αντίθετα, θέτει περιορισμό στο ύψος των συναλλαγών των αγροτικών συνεταιρισμών με τρίτους. Πρώτη φορά τίθεται τέτοια διάταξη στην ιστορία του θεσμού του αγροτικού συνεταιρισμού. Συμπέρασμα, η πλήρης οπισθοδρόμηση σε σχέση με το συνεταιριστικό κίνημα. Αν το σχέδιο νόμου ψηφιστεί ως έχει, πέραν του γεγονότος ότι η εφαρμογή του είναι αδύνατη λόγω ατελειών, παραλείψεων, αντιφάσεων και κενών στις διατάξεις του, φοβούμαστε ότι θα μετατρέψει ολόκληρη την Ελλάδα σε ένα δικαστήριο, όπου θα προσβάλλεται από τους συνεταιρισμούς το μεγαλύτερο μέρος των διατάξεών του, επειδή είναι προδήλως αντίθετες με τις συνεταιριστικές αρχές. Αυτό έχει συμβεί και παλαιότερα με τον ν.1541/1985, με αποτέλεσμα ο τελευταίος αυτός νόμος να τροποποιηθεί 70 φορές μέσα σε 2 χρόνια. Ναι, θα τα λέμε όλα. Θα μάθουμε από που είχαν γίνει τα λάθη και έτσι πρέπει να κάνουμε ένα νόμο που πραγματικά θα προσθέτει.

Ρωτώ, αν αυτό το οποίο φέρατε σήμερα το φέρνετε από άγνοια, που σημαίνει ότι απλά είστε επικίνδυνοι. Αν το κάνετε σκόπιμα, γιατί αυτή η πολιτική είναι η πολιτική σας φυσιογνωμία, γιατί δεν το λέτε ευθέως ότι δεν πιστεύετε στο θεσμό; Είναι απαράδεκτο, μετά από μια εμπειρία 40 ετών συνεχούς αποδόμησης του θεσμού, ιδιαίτερα σήμερα σε περίοδο οικονομικής κρίσης, να συνεχίζεται η ίδια τακτική.

Το σχέδιο νόμου, επίσης, δεν υποβλήθηκε για αξιολόγηση στην Οικονομική και Κοινωνική Επιτροπή, όπως προβλέπεται από το Σύνταγμα. Δηλαδή, ένα σχέδιο νόμου για έναν καθαρά κοινωνικό θεσμό δεν πάει στην ΟΚΕ και, ναι μεν δεν δημιουργούνται λόγοι ακυρότητας από την παράλειψη αυτή, πλην όμως αναδεικνύεται η τάση που έχετε ως προς την περιφρόνηση των θεσμών η οποία υφίσταται σήμερα. Παρατηρούμε δε ότι είναι η πρώτη φορά που συμβαίνει αυτό σε συνεταιριστικό νομοθέτημα.

Η Αιτιολογική Έκθεση επικαλείται τις συνεταιριστικές αρχές, τις οποίες, όμως, παραβιάζει προφανώς λόγω αδυναμίας κατανόησης του προβλήματος. Η 6η συνεταιριστική αρχή αναφέρει ότι οι συνεταιρισμοί υπηρετούν με τη μέγιστη αποτελεσματικότητα τα μέλη τους και ισχυροποιούνται μέσω της συνεταιριστικής τους κίνησης. Το πώς θα συνεργαστούν οι συνεταιρισμοί θα το επιλέξουν οι ίδιοι και όχι ο νομοθέτης, οποίος δεν παρεμβαίνει, απλά δίνει όλα τα εργαλεία τα οποία θα διευκολύνουν τις συνεργασίες.

Το σχέδιο νόμου εισάγει διατάξεις οι οποίες δεν συναντώνται στη διεθνή συνεταιριστική νομοθεσία και είναι δικαιολογημένο να μη συναντώνται, αφού το σχέδιο νόμου καταργεί ουσιαστικά τη συνεταιριστική συνεργασία, εισάγοντας μια επιλεκτική συνεργασία των κλαδικών συνεταιρισμών. Είναι προφανής η αντίφαση με την 6η συνεταιριστική αρχή. Είναι δυνατόν στην επιχειρηματική δράση να μπαίνουν περιορισμοί στους όρους και τις προϋποθέσεις της επιχειρηματικής επιλογής και συνεργασίας; Ας μας υποδείξουν οι συντάκτες ένα κράτος στη νομοθεσία του οποίου υφίστανται αντίστοιχες διατάξεις. Οι προτεινόμενες διατάξεις δεν αντιβαίνουν μόνο στις αρχές του συνεργατισμού, αλλά και στον κοινό νου.

Επίσης, προβλέπεται ο όρος «υγιής συνεταιρισμός» στην Αιτιολογική Έκθεση. Ο συνεταιρισμός, κύριοι συντάκτες της διάταξης, είναι επιχείρηση. Αν είναι υγιής θα λειτουργήσει, αλλιώς θα οδηγηθεί σε εκκαθάριση ή σε πτώχευση. Επιτέλους, πότε θα γίνει αυτό κατανοητό;

Ρυθμίζεται, επίσης, η υποχρέωση των μελών να παραδίδουν την παραγωγή τους στους ΑΣΟ με ποινή διαγραφής τους αν δεν τηρούν την υποχρέωση. Το προέβλεπε ο ν.4015 και δεν εφαρμόστηκε. Έρχεστε εσείς πάλι και τα επαναλαμβάνετε αυτά. Τονίζω και πάλι ότι εδώ παραβιάζεται ο ορισμός του συνεταιρισμού και της ιδιότητας του μέλους, διότι για να γίνει ένα πρόσωπο μέλος στον αγροτικό συνεταιρισμό πρέπει να εξυπηρετείται από τις δραστηριότητες του συνεταιρισμού. Συνεπώς, δεν μπορεί να τίθενται διατάξεις που εξαναγκάζουν για το αυτονόητο.

Η εκλογή των οργάνων, όπου βάζετε το ένα τρίτο. Βασική σας στόχευση είναι περισσότερο να ελέγξετε μέσω των εκλογικών διαδικασιών και να κομματικοποιήσετε πλέον το συνεταιριστικό κίνημα. Με την προτεινόμενη ρύθμιση νοθεύετε το σύστημα του ενιαίου ψηφοδελτίου που εισήγαγε για πρώτη φορά ο ν.2810, με τον περιορισμό του αριθμού σταυρών προτίμησης που θέτει το μέλος όταν ψηφίζει και συγκεκριμένα, αναφέρεται για το ένα τρίτο. Δεν χρειάζεται να αναλύσω περισσότερο. Θα τα πούμε στην κατ’ άρθρον συζήτηση, γιατί με τη διάταξη αυτή επιχειρείται ο κομματικός έλεγχος εκ μέρους των σχηματιζόμενων ομάδων.

Σημαντικές είναι οι ομάδες παραγωγών σήμερα και οι διεπαγγελματικές οργανώσεις. Είναι θεσμοί πάνω στους οποίους στηρίζεται η αγροτική ανάπτυξη στη χώρα, δηλαδή οι αγροτικοί συνεταιρισμοί. Οι οργανώσεις παραγωγών και οι διεπαγγελματικές οργανώσεις, ιδίως οι δύο τελευταίοι, δεν αντιμετωπίζουν το παρόν σχέδιο νόμου, συνεπώς υπάρχει νομικό και ουσιαστικό έλλειμμα, αρκεί να αναφέρω ότι η νομοθεσία για τις διεπαγγελματικές οργανώσεις στην Ισπανία περιλαμβάνει περισσότερα από 70 άρθρα.

Επίσης, πραγματικά θα ήταν πρωτοτυπία για εσάς να μην υπάρξει η διεύρυνση του κράτους, να μην υπάρξει το βόλεμα των ημετέρων, να μην υπάρξει ένα επιπλέον κόστος στην χειμαζόμενη οικονομία της χώρας μας. Συστήνετε δύο ταμεία, το ταμείο αγροτικής συνεταιριστικής εκπαίδευσης, άλλος τα πληρώνει, άλλος τα διοικεί. Επίσης, συνίσταται η διαχείριση ακινήτων, γαιών και εξοπλισμών, δηλαδή, νέα διοικητικά συμβούλια. Στην κατ’ άρθρον συζήτηση θα σας πω και ποιους φωτογραφίζετε για να τοποθετήσετε. Η θητεία των προέδρων στους συνεταιρισμούς για δύο συνεχόμενες θητείες.

Από την παρέμβασή σας αυτή φαίνεται ότι θέλετε, όσο μπορείτε, να ασκείτε κρατική παρέμβαση στους συνεταιρισμούς. Θεωρώ ότι είναι σφάλμα γιατί αφαιρείται από τα μέλη του συνεταιρισμού τη δυνατότητα να ρυθμίσουν μόνοι τους τα θέματα αυτά. Ο συνεταιρισμός είναι επιχείρηση και μπορεί να θέλει κάποια άξια στελέχη να τα εκλέξει εκ νέου. Ο συνεταιρισμός δεν εκλέγει τον Πρόεδρο για να φοβάται ο συντάκτης, δηλαδή, μια καθεστωτική νοοτροπία. Η διάταξη αυτή κατά την άποψή μας είναι τουλάχιστον απαράδεκτη.

Σε σχέση δε, μέσω της μη χρηματοδότησης των τριτοβάθμιων οργάνων της ΠΑΣΕΓΕΣ μέσω του ΕΛΓΑ και των συνδικαλιστικών οργανώσεων, όπως επικαλείστε το ν.602/1915, όπου εκεί δεν προβλεπόταν, θα ήθελα να σας πω ότι μέσα στο πλαίσιο αυτό οι συνεταιριστές και μιλάω για το ν. 602/1915 που επικαλείστε στην Αιτιολογική Έκθεση, τότε μέσα από πολέμους, ανελεύθερα καθεστώτα κατόρθωσαν να ιδρύσουν ένα από τα σοβαρότερα και με τεράστιο κύρος θεσμικά όργανα συντονισμού του έργου τους των συνεταιριστικών οργανώσεων και να αποτελεί την ιδεολογική τους έκφραση.

Αυτό το θεσμικό όργανο, το οποίο στα χρόνια της λειτουργίας του προσέφερε ανεκτίμητες υπηρεσίες στους συνεταιρισμούς, τώρα αποπέμπεται από τη συνεταιριστική οικογένεια. Δεν φταίνε τα πρόσωπα, τους θεσμούς πρέπει να τους κρατήσουμε. Ακόμα και στη δικτατορία σεβάστηκαν το τριτοβάθμιο ιδεολογικό όργανο των συνεταιριστικών οργανώσεων. Είμαστε βέβαιοι ότι η ρύθμιση αυτή θα γραφεί με μελανά γράμματα στην ιστορία του συνεργατισμού στη χώρα μας.

Για το άρθρο για την αλιεία, θα ήθελα απλώς να επισημάνω ότι επαναφέρετε και πάλι μια γραφειοκρατία σε ένα σημαντικό εργαλείο ανάπτυξης του τουρισμού, έναν κλάδο που είναι πολύ σημαντικός για την οικονομία της χώρας μας σήμερα. Θέλετε το τέλος, βάλτε το, αλλά σταματήστε όλα τα άλλα, καταστρέφετε έναν οικονομικό κλάδο ακόμα.

Κλείνοντας, κυρία Πρόεδρε, θέλω να πω ότι δυστυχώς με αυτό το νομοσχέδιο έναν θεσμό αναπτυξιακό, οικονομικό, κοινωνικό, όπου είναι αναγκαίος, ιδιαίτερα σήμερα, λόγω της οικονομικής κρίσης, αλλά και στην οικονομική κατάσταση που βρίσκεται ο αγροτικός τομέας της χώρας, αντί να τον αξιοποιήσουμε με τον καλύτερο τρόπο και να τον κάνουμε να είναι ένα χρήσιμο αναπτυξιακό εργαλείο, γιατί ομολογουμένως μπορεί να προσφέρει περισσότερα στον αγροτικό τομέα, δυστυχώς αυτό το νομοσχέδιο γίνεται το «κηδειόχαρτο» που βάζει το τέλος στο συνεταιριστικό κίνημα της χώρας μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Πριν μπούμε στη συζήτηση του νομοσχεδίου, δεν μπορούμε να μην αναφερθούμε στην κοκορομαχία που έγινε στην αρχή της συνεδρίασης, μεταξύ των κομμάτων του ευρωμονόδρομου και ειδικότερα, αυτών που πέρασαν από την κυβέρνηση που με μεγάλη υποκρισία έκαναν ότι τσακώνονται για το καλό των κτηνοτρόφων, όταν όλοι παρέα ψήφισαν τα μέτρα ενάντια στους αγελαδοτρόφους, που ψήφισαν την εφαρμογή της εργαλειοθήκης του ΟΟΣΑ, που δημιούργησαν το κλίμα για τις αθρόες εισαγωγές και όλα αυτά γίνονται όταν η χώρα μας είναι ελλειμματική στα κυριότερα κτηνοτροφικά προϊόντα, όπως το αγελαδινό γάλα, το χοίρειο κρέας, με αποτέλεσμα η εισαγωγή σε γάλα και κρέας να βαρύνουν το εμπορικό ισοζύγιο και να φτάνουν περίπου στα 2 δισεκατομμύρια.

Η αθρόα εισαγωγή ζωοκομικών προϊόντων, οφείλεται κατά κύριο λόγο στο ότι τα προϊόντα στη χώρα μας έχουν υψηλό κόστος παραγωγής. Για να δούμε, όμως, στον παράδεισο της Ε.Ε., της τότε ΕΟΚ, μέχρι σήμερα ποια ήταν αποτελέσματα για τους φτωχομεσαίους κτηνοτρόφους. Το 1980 εισάγαμε μόνο το 20% του βόειου κρέατος και ήμασταν αυτάρκεις στο αγελαδινό γάλα, ενώ σήμερα εισάγουμε το 90% του βόειου κρέατος και το 65% του αγελαδινού γάλακτος που καταναλώνουμε.

Η αγελαδοτροφία στη χώρα μας έχει μια τάση συγκεντροποίησης εδώ και χρόνια. Από 35.000 αγελαδοτρόφους στο παρελθόν, έχουν μειωθεί στις 3.500 τώρα και μόνο 2.000 εκτροφείς παράγουν 600.000 τόνους. Παρότι σήμερα, οι ποσότητες στη χώρα μας είναι μεγαλύτερες, δεν καλύπτεται. Αυτό όμως δημιουργήθηκε όλα αυτά τα χρόνια και προετοιμάστηκε το έδαφος για να έχουμε σήμερα αυτές τις αθρόες εισαγωγές.

Σχετικά με το νομοσχέδιο, έγινε κριτική από τη σκοπιά της αστικής διαχείρισης από τα κόμματα της αντιπολίτευσης. Βέβαια, πήρατε και τα εύσημα της ναζιστικής Χρυσής Αυγής. Για μας όμως, με το νομοσχέδιο που παρουσιάζετε σήμερα, κάνετε ένα ακόμα βήμα στην κατεύθυνση ξεκληρίσματος της φτωχομεσαίας αγροτιάς. Ικανοποιείτε, όπως και οι προηγούμενοι, τα χρόνια αιτήματα των μεγαλοαγροτών, των ομάδων παραγωγών, των επιχειρήσεων που δραστηριοποιούνται στο χώρο της παραγωγής, τυποποίησης και πώλησης των αγροτικών προϊόντων, με ξεκάθαρο στόχο της συγκέντρωσης γης, παραγωγής και επιδοτήσεων σε λίγα χέρια μεγαλοαγροτών και καπιταλιστικών επιχειρήσεων. Στόχος σας είναι η προσαρμογή της κυβερνητικής πολιτικής στην νέα ΚΑΠ 2015 - 2020, στην κυριαρχία των μονοπωλιακών ομίλων.

Έρχεστε να αντιμετωπίσετε εκκρεμότητες που άφησαν σε αυτή την κατεύθυνση οι προηγούμενοι νόμοι του ΠΑ.ΣΟ.Κ., ο ν.2010/2000 και στη συνέχεια ο ν.4015/2011. Παρά τις όποιες μικροαλλαγές, δεν αλλάζει στο παραμικρό ο αδερφικός χαρακτήρας του νομοσχεδίου που συζητάμε σήμερα. Είναι πράγματι μια συρραφή προηγούμενων νόμων.

Ανάμεσα στις διατάξεις, βασικά του ν.2010/2000 και ορισμένες του ν.4015/2011, είναι με το ίδιο επιχείρημα ότι θα δημιουργηθεί απαξίωση, θα γίνει εξυγίανση και προσαρμογή στην υγιή επιχειρηματικότητα. Τότε οι κυβερνήσεις εκτιμούσαν ότι μετατρέποντας τις ενώσεις πρωτοβάθμιων αγροτικών συνεταιρισμών σε πρωτοβάθμιους αγροτικούς συνεταιρισμούς, από τους 6.300 αγροτικούς συνεταιρισμούς θα έμεναν ενεργοί οικονομικά, υγιείς, περίπου στους 200 - 300. Μετά από διαδικασία συγχωνεύσεων, πτωχεύσεων, αναγκαστικών εκκαθαρίσεων και διάλυση των υπολοίπων, η καταγραφή σήμερα των ενεργών συνεταιρισμών στο μητρώο του Υπουργείου είναι πάρα πολύ λίγοι.

Βέβαια, ο νόμος αυτός στηρίζει τις ομάδες παραγωγών, τις αγροτικές εταιρικές συμπράξεις, τις ανώνυμες εταιρείες, την είσοδο των επενδυτών στους αγροτικούς συνεταιρισμούς που θα εξασφαλίσουν, λέτε, κεφάλαια, με δικαίωμα ψήφου, χωρίς να είναι αγρότες. Το αποτέλεσμα ήταν ότι μέχρι σήμερα πάνω από 1.000 είναι οι καταγραμμένοι ως ενεργοί στο μητρώο και πάνω από 5.000 ανενεργοί χωρίς εκκαθάριση και με εγκατάλειψη από τους ίδιους τους συνεταιρισμένους αγρότες. Αυτά είναι τα στοιχεία που έδωσε ο Υπουργός το καλοκαίρι 2015, με το τότε πρώτο σχέδιο, που εκτιμούσε ότι από τους ενεργούς οικονομικά, βιώσιμοι απέναντι στον ανταγωνισμό θα είναι 10 – 20. Εκτίμηση, ανεξάρτητα από τα νούμερα, ισχύει ότι δεν μπορεί να είναι βιώσιμοι οι σημερινοί ενεργοί.

Αυτή είναι η πραγματικότητα της καπιταλιστικής ανάπτυξης και αυτή η τάση δεν ανατρέπεται με νόμους που αντικειμενικά έρχονται να υπηρετήσουν αυτή την πολιτική. Άλλωστε, η σύσταση των βιώσιμων ανταγωνιστικών συλλογικών καπιταλιστικών αγροτικών εκμεταλλεύσεων ομάδων και οργανώσεων παραγωγών αποτελεί στρατηγική κατεύθυνση της κοινής αγροτικής πολιτικής και αποτυπώνεται στους κανονισμούς για την καπιταλιστική αγροτική ανάπτυξη, στους κανονισμούς 1305/2013 και 1308/2013, οι οποίοι θέτουν ως βασική προϋπόθεση για τη χρηματοδότηση και την ενίσχυσή τους. Γι' αυτό οι μέχρι σήμερα συνεταιρισμοί λειτουργούν ως ομάδες παραγωγών, γιατί αυτοί επιδοτούνται.

Το σχέδιο νόμου δίνει τη δυνατότητα συμμετοχής νομικών προσώπων, αγροτικές επιχειρήσεις στην παραγωγή, ανώνυμες εταιρείες, ως μέλη των αγροτικών συνεταιρισμών, καθώς και τη δυνατότητα συμπράξεων αγροτικών συνεταιρισμών με επιχειρηματικούς ομίλους. Θεσμοθετεί ξανά την ιδιότητα του μέλους, αλλά χωρίς στο παρόν νομοσχέδιο να έχουν το δικαίωμα ψήφου του εκλέγειν και εκλέγεσθαι. Επαναφέρει την τυπική ισότητα με συμμετοχή της μιας ψήφου των μελών, ενώ δινόταν στο παρελθόν η δυνατότητα στο μέλος του συνεταιρισμού με το νόμο του 2000, να διαθέτει μέχρι και 3 ψήφους.

Ωστόσο, αυτή δεν έχει ουσιαστικό περιεχόμενο, από τη στιγμή που τα συμμετέχοντα μέλη δεν έχουν την ίδια οικονομική δύναμη μέσα στο συνεταιρισμό. Θεσμοθετεί ορισμένες νέες καινοφανείς διαδικασίες ελέγχου, π.χ. εποπτικά συμβούλια, υποχρέωση των μελών των οργάνων της διοίκησης του Αγροτικού Συνεταιρισμού που έχουν ετήσιο κύκλο εργασιών άνω των 2 εκατομμυρίων να υποβάλουν δήλωση περιουσιακής κατάστασης. Διατηρεί τα ακίνητα για συγχωνεύσεις των αγροτικών συνεταιρισμών, τη μετατροπή τους σε Ανώνυμες Εταιρείες. Καταργεί την άμεση ή μέσω του εργάτη χρηματοδότηση της ΠΑΣΕΓΕΣ. Καταργεί την ίδια την ΠΑΣΕΓΕΣ, η οποία κατά τη γνώμη μας είχε καταργηθεί στην πράξη. Εμείς, λέμε καθαρά ότι το σύστημα σήμερα δεν χρειάζεται την ΠΑΣΕΓΕΣ, τη χρησιμοποίησε όλα αυτά τα χρόνια. Ήταν, πραγματικά, το «όχημα» για να περάσουν οι αντιαγροτικές πολιτικές της ΚΑΠ χωρίς αντιστάσεις και αμφισβητήσεις. Ήταν ένας πολύ καλός συνεργάτης του συστήματος. Περίτρανη απόδειξη είναι ότι όλα αυτά τα χρόνια δεν οργάνωσε την πάλη, την αντίσταση της μικρομεσαίας αγροτιάς. Απεναντίας, «έβαλε πλάτη» στις πολιτικές που την ξεκλήρισαν. Έγινε ο «Δούρειος Ίππος», για να περάσουν αυτές οι αντιλαϊκής πολιτικές όλα αυτά τα χρόνια. Άλλωστε, σήμερα έχει απαξιωθεί πλήρως και στις συνειδήσεις της φτωχομεσαίας αγροτιάς και αυτό φάνηκε ιδιαίτερα στις τελευταίες μεγαλειώδεις κινητοποιήσεις της αγροτιάς που είχαν εξαφανιστεί.

Καταργείτε, κύριε Υπουργέ, την ΠΑΣΕΓΕΣ, την ΓΕΣΑΚ και την ΣΥΔΑΣΕ που ροκάνιζε εκατομμύρια από τον ιδρώτα των αγροτών.

Το Κ.Κ.Ε., το συνεπές αγροτικό κίνημα, κατήγγειλε χρόνια τώρα αυτά τα «τρωκτικά». Εδώ, σήμερα, όμως, στο νομοσχέδιο, παρότι κάνατε αυτό, δεν υπάρχει καμία μέριμνα για τους 19 εργαζομένους στην ΠΑΣΕΓΕΣ. Επίσης, δεν υπάρχει καμία μέριμνα - όπως, άλλωστε, έκαναν και οι προηγούμενοι - για τους εκατοντάδες συνεταιριστικού υπαλλήλους που βρέθηκαν στο δρόμο από την κατάργηση των ενώσεων και των συνεταιρισμών. Ιδιαίτερα στη Λάρισα, που ήταν η μεγαλύτερη ένωση της χώρας, αυτή τη στιγμή υπάρχουν μετά τη διάλυσή της 145 εργαζόμενοι, οι οποίοι είναι άνεργοι. Είναι σε εκκαθάριση η Ένωση Λάρισας από το 2012, δεν έχει ολοκληρωθεί αυτή η διαδικασία και οι εργαζόμενοι δεν έχουν πάρει δεδουλευμένα και αποζημιώσεις και βρίσκονται, πραγματικά, σε απόγνωση και στην εξαθλίωση.

Εμείς, θεωρούμε ότι σήμερα η φτωχομεσαία αγροτιά έχει αρκετή πείρα. Βιώνει στο πετσί της την αντιαγροτική πολιτική της Ε.Ε. των Ελληνικών Κυβερνήσεων. Βλέπει μπροστά της να έρχεται η νέα καταιγίδα με το ασφαλιστικό με το φορολογικό που θα είναι η χαριστική βολή για χιλιάδες φτωχομεσαία αγροτικά νοικοκυριά, ίσως γι' αυτό κάνετε το νόμο, ώστε να προετοιμάσετε αυτή την κατάσταση.

Εμείς, λέμε ότι δεν χωράνε αυταπάτες για το μέλλον που τους επιφυλάσσετε. Υπάρχει, όμως, μια μεγάλη παρακαταθήκη. Οι μεγαλύτερες κινητοποιήσεις, τα σαράντα μερόνυχτα στα μπλόκα που έγιναν το προηγούμενο διάστημα και που σήμερα πρέπει, να συνεχιστούν, απέναντι σ’ αυτή τη βάρβαρη πολιτική.

Αλλά το κυριότερο από όλα είναι ότι πρέπει οι φτωχομεσαίοι αγρότες να βγάλουν συμπεράσματα. Να δουν ότι η μόνη λύση που συμφέρει τους πολλούς ενάντια στη φτώχεια, την ανεργία και το ξεκλήρισμα είναι ο δρόμος της λαϊκής εξουσίας με κοινωνικοποίηση των καπιταλιστικών αγροτικών εκμεταλλεύσεων της γης, των συγκεντρωμένων μηχανοποιημένων μέσων παραγωγής, των κρατικών υποδομών και του εμπορίου με άμεση ένταξή τους στο κεντρικό σχεδιασμό για παραγωγή με στόχο την ικανοποίηση πρώτα και κύρια των σύγχρονων διατροφικών αναγκών του λαού μας και όχι τα κέρδη των βιομηχάνων. Με προϊόντα που θα δίνουν ισότιμα στους αγρότες και πρώτη ύλη στην μεταποιητική βιομηχανία.

Η κοινωνικοποιημένη κρατική αγροτική παραγωγή θα αξιοποιεί όλες τις παραγωγικές δυνατότητες, τα συγκριτικά πλεονεκτήματα της χώρας για τα φορολογικά, την τεχνογνωσία, κλιματολογικά, επιστήμη, βιομηχανική παραγωγή και στην επεξεργασία των πρώτων υλών με προστασία στο περιβάλλον και την σωστή διαχείριση των φυσικών πόρων.

Σε αυτό το ανώτερο τύπο οργάνωσης της οικονομίας της κοινωνίας, εκεί μόνο μπορεί να λύσει το ζήτημα ο παραγωγικός συνεταιρισμός των μικροϊδιοκτητών αγροτών που θα μειώνει το κόστος παραγωγής, θα αξιοποιεί καλύτερα τις παραγωγικές δυνάμεις. Έτσι θα δίνεται λύση στην μικρή και πολυτεμαχισμένη αγροτική μικροϊδιοκτησία. Θα μετατρέπεται σε μεγάλη παραγωγή. Θα απαλλάσσει τους μικρούς και μεσαίους αγρότες για πάντα από το κεφάλαιο, τις τράπεζες, τους βιομηχάνους, τους μεγαλοεμπόρους και τους φόρους, εξασφαλίζοντας τιμές και διάθεση της παραγωγής, εισόδημα στους παραγωγούς, προστασία από φυσικές καταστροφές και δεν θα δίνει μόνο κατεύθυνση στο ξεκλήρισμα και στη δυστυχία, όπως γίνεται σήμερα.

Ταυτόχρονα, παρέχει τη δυνατότητα να αποκτήσουν και η ύπαιθρος και ιδιαίτερα τα χωριά σήμερα που ερημώνουν που κατά κύριο λόγο είναι χωριά κτηνοτροφικά, από εκεί οι κτηνοτρόφοι δέχονται αυτό το κλίμα που ανέφερα νωρίτερα. Εκεί μπορεί με αυτή τη πολιτική να υπάρξει πολιτιστική ζωντάνια, να υπάρχουν σύγχρονες κρατικές υποδομές στην παιδεία, στην υγεία, στον πολιτισμό, στην φυσική αγωγή.

Ο δρόμος αυτός δεν είναι εύκολος, έχει θυσίες. Όμως, για να πιάσουν τόπο αυτές οι θυσίες μόνο αυτός ο δρόμος υπάρχει για τον λαό μας. Σε μια τέτοια κατεύθυνση, το Κουμμουνιστικό Κόμμα Ελλάδος καλεί την φτωχομεσαία αγροτιά να δώσει την πάλη της και ενάντια στο συγκεκριμένο νομοσχέδιο. Καταψηφίζουμε επί της αρχής, το προτεινόμενο νομοσχέδιο.

ΑΙΚΑΤΕΡΙΝΗ ΙΓΓΛΕΖΗ (Προεδρεύουσα της Επιτροπής): Το λόγο έχει η κ. Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «Ποταμιού»): Ευχαριστώ πολύ. Κυρίες και κύριοι Βουλευτές, τα οφέλη της λειτουργίας των υγιών αγροτικών συνεταιρισμών είναι πολλαπλά και αφορούν όχι μόνο τα μέλη τους, αλλά και το σύνολο της οικονομίας. Αυτό αποδεικνύουν τα πολλά επιτυχημένα διεθνή παραδείγματα που θα μπορούσαν να αποτελέσουν και έμπνευση και πηγή καλών πρακτικών για τη χώρα μας.

Στη Νέα Ζηλανδία, ο συνεταιρισμός «Fondera» συγκεντρώνει το σύνολο σχεδόν των 11.000 γαλακτοπαραγωγών της χώρας με τζίρο που αγγίζει το 10% του συνολικού Α.Ε.Π..

Στη πόλη Mechelen του Βελγίου λειτουργεί ένα από τα μεγαλύτερα δημοπρατήρια οπωροκηπευτικών παγκοσμίως με πάνω από 200 υπαλλήλους και ετήσιο τζίρο 230 εκατ. €., από συνεταιριστική οργάνωση των παραγωγών πάνω από δυόμισι χιλιάδες μέλη. Το ίδιο και στην Ολλανδία στην αγορά των λουλουδιών, ενώ ο θεσμός είναι ιδιαίτερα ανεπτυγμένος και αποτελεσματικός στην Δανία, τη Γαλλία, το Ισραήλ, ακόμα και στις Η.Π.Α., στην κατεξοχήν χώρα της ιδιωτικής πρωτοβουλίας και του καπιταλισμού.

Δυστυχώς, η χώρα μας παρά τη μακρά ιστορική παράδοση από την εποχή του μεσοπολέμου ακόμη στο τομέα του συνεργατισμού και την κοινοτιστική παράδοση και το κοινοτιστικό πνεύμα του Καραβίδα, μόνο με μεμονωμένες επιτυχημένες περιπτώσεις έχει να παρουσιάσει. Από παλιότερα, επίσης, τη συντροφιά των Αμπελακίων. Πιο πρόσφατα όμως έρχεται στο νου ο συνεταιρισμός της ΘΕΣ ΓΑΛΑ και ως ΣΕΠΟΠ στον Βελβεντό Κοζάνης.

Η συνολική εικόνα πάντως είναι δραματική. Έχουμε τους περισσότερους συνεταιρισμούς στην Ευρώπη με τον μικρότερο όμως κύκλο εργασιών και περιορισμένη προστιθέμενη αξία.

Η συντριπτική πλειοψηφία των συνεταιρισμών είναι να ανενεργή. Μόνο 15% εμφανίζει δραστηριότητα και πολλοί είναι απλά σφραγίδες, χωρίς λόγο ύπαρξης, πέρα από την εξυπηρέτηση κάποιων συμφερόντων.

Από τους λίγους ανέργους συνεταιρισμούς, μόνο 15 με 20 είναι οικονομικά εύρωστοι. Οι περισσότεροι βουλιάζουν υπό το βάρος των χρεών προς τράπεζες, αλλά και το κράτος. Η υποχρέωση βέβαια είναι αποτέλεσμα και της κακοδιαχείρισης των συνεταιρισμών.

Καλή είναι, βέβαια, η θεωρία περί των αξιών του Συνεταιριστικού Κινήματος, που πολύ λυρικά περιγράφει ο συντάκτης της Αιτιολογικής Έκθεσης του νομοσχεδίου, όμως εδώ είμαστε αντιμέτωποι με πραγματικά και ρεαλιστικά δεδομένα. Από τη μια, τις προκλήσεις και τις δυσκολίες που συνεπάγεται η νέα παγκοσμιοποιημένη αγορά και για τα αγροτικά προϊόντα σε συνδυασμό με τις οδυνηρές συνέπειες της οικονομικής κρίσης και των μνημονικών υποχρεώσεων. Από την άλλη, την απαξίωση της έννοιας του «συνεταιρίζεσθαι» στα μάτια, όχι μόνο του αγροτικού κόσμου, αλλά και ολόκληρης της κοινωνίας, ως εστίας διαφοράς και κακοδιαχείρισης, αφού διαχρονικά οι συνεταιρισμοί χρησιμοποιήθηκαν, ως κομματικά παραμάγαζα, μηχανισμοί ανέλιξης πολιτικών στελεχών και διαχειριστές-μεσάζοντες κοινοτικών επιδοτήσεων.

Ο συνεργατισμός, το «συνεταιρίζεσθαι», δεν είναι αυτοσκοπός, αλλά το μέσον για την επίτευξη συγκεκριμένων ωφελειών που ο καθένας ως μεμονωμένος παραγωγός δεν μπορεί να επιδιώξει μόνος του. Για να το πω απλά, ο Συνεταιρισμός έχει νόημα, αν είναι χρήσιμος για τα μέλη του. Απαιτεί πίστη και εμπιστοσύνη μεταξύ των μελών και μόνο έτσι μπορεί να λειτουργήσει. Πίστη ότι είναι καλύτερα με τον συνεταιρισμό παρά έξω από αυτόν. Δεν κάνουμε ασκήσεις τον εφαρμοσμένο σοσιαλισμό εδώ. Ο συνεταιρισμός είναι μια ιδιωτική επιχείρηση όπου τα συλλογικά και τα ατομικά οφέλη ταυτίζονται.

Οι βασικοί στόχοι είναι η μείωση του κόστους παραγωγής, ζωτικής σημασίας για την ελληνική πρωτογενή παραγωγή, αφού το υψηλό κόστος είναι ο κυριότερος παράγοντας μειωμένης ανταγωνιστικότητας των ελληνικών προϊόντων. Η ενίσχυση διαπραγματευτικής δύναμης απέναντι στο ολιγοπώλιο της βιομηχανίας, η αύξηση της προστιθέμενης αξίας των προϊόντων μέσα από την τυποποίηση ή τη μεταποίηση, και εν τέλει, η αύξηση του κέρδους για τους παραγωγούς.

Επιπλέον, ως συνεταιρισμός πρέπει να είναι κάτι περισσότερο από το άθροισμα των μελών του. Πρέπει να αποτελεί κινητήρα για την αναζήτηση νέων ευκαιριών για την καλύτερη σύνδεση με την αγορά και τους καταναλωτές για την καινοτομία, την επιμόρφωση, την επέκταση της συνεργατικής δραστηριότητας. Και όμως, όπως δείχνει η έρευνα του Πανεπιστημίου Θεσσαλονίκης που δημοσιεύτηκε πέρσι, η πλειοψηφία των συνεταιρισμών στην Ελλάδα, ενδιαφέρεται κυρίως για τη δυνατότητα εξυπηρέτησης συγκεκριμένων περιοχών με προϊόντα χαμηλού κόστους και στη συνέχεια, για την ανάπτυξη νέων προϊόντων που ενδεχομένως, θα αποφέρουν τα περισσότερα έσοδα. Όχι πως αυτός ο δρόμος της ασφάλειας «έσωσε» πολλούς συνεταιρισμούς από την οικονομική καταστροφή.

Το ζήτημα είναι αν το παρόν νομοσχέδιο λαμβάνει μέτρα για να αναστρέψει αυτή την κατάσταση, να οδηγήσει πραγματικά στην εξυγίανσή του συνεταιριστικού τοπίου προς όφελος των αγροτών, αλλά και της κοινωνίας. Εν πολλοίς, το νομοσχέδιο αποτελεί μια συρραφή με μικρές τροποποιήσεις των προηγούμενων νόμων (ν. 2810/2000 και ν. 4015/2011).

Από τις καινοτομίες που είχατε προαναγγείλει στη διαβούλευση, λίγα πράγματα έχουν απομείνει. Το εύρος της παρέμβασης παραμένει μικρό και περιορισμένο. Και πάλι όμως, επιμένετε στην ύπαρξη ενός ειδικού νόμου μόνο για τους αγροτικούς συνεταιρισμούς, με εξαντλητική ρύθμιση ορισμένων ζητημάτων, όπως στη συγκρότηση του Δ.Σ. και οι αρχαιρεσίες, αλλά και αρκετά «παραθυράκια» και εξαιρέσεις. Ο συνεταιρισμός δεν είναι άσκηση διαδικασιών και γραφειοκρατικών ρυθμίσεων. Θέλουμε να είναι παραγωγικός και να αποφέρει κέρδη στα μέλη του. Να μη φοβόμαστε να το πούμε αυτό.

Αυτό δε, που επιχειρείτε να κάνετε, είναι να εξαναγκάσετε ουσιαστικά τη δημιουργία μεσαίων και μεγάλων συνεταιρισμών, ξεχνώντας βέβαια, την βασική άσκηση του συνεργατισμού, ότι η συμμετοχή είναι εθελοντική. Λέτε ότι «Ο αριθμός των μελών πρέπει να είναι 30». Στη διαβούλευση λέγατε 10. Και γιατί όχι 40 ή 50 ή 23; Όπως για τους γυναικείους συνεταιρισμούς; Τι έχετε να πείτε; «Την κολοκυθιά θα παίζουμε;».

Στην αμέσως επόμενη πρόταση αρχίζετε τις εξαιρέσεις. Εξαιρείτε και τους υφισταμένους, μετά επιβάλλετε διακρίσεις για τους συνεταιρισμούς με πάνω από 50 μέλη και με πάνω από 500 μέλη και στη συνέχεια, ορίζετε ότι «για τη δημιουργία και δεύτερου Συνεταιρισμού χρειάζονται τα διπλάσια μέλη από τον πρώτο». Με το ζόρι, λοιπόν, όλοι στο ίδιο συνεταιρισμό. Λογική και άκρη, πάντως, δεν βγαίνει.

Συμφωνώ ότι ο κατακερματισμός είναι πρόβλημα, διότι μειώνει την αποτελεσματικότητα του συνεταιρισμού, δε γίνεται όμως να το επιβάλλετε με το ζόρι. Το «συνεταιρίζεσθαι», είναι ελευθερία. Σε κάθε περίπτωση και η διεθνής, αλλά και η ελληνική εμπειρία, δείχνουν ότι ο αριθμός των μελών, δεν αποτελεί εγγύηση αποδοτικότητας. Καταλάβετε, ότι τα κίνητρα της αγοράς θα πουν «ένας συνεταιρισμός πόσα τελικά, μέλη θα έχει;».

Η «Πίνδος» έχει 485 μέλη και τζίρο 176 εκατ. € και η «ΕΑΣ Νάξου» έχει 3.200 μέλη με 17 εκατ. € τζίρο. Το θέμα είναι αν η συνεταιριστική δομή εξυπηρετεί αποτελεσματικά και ποιοτικά τους στόχους των μελών της.

Στη συνέχεια, για την καταπολέμηση της διαφθοράς και των οικονομικών προβλημάτων, εισάγετε τρία επίπεδα ελέγχου. Εσωτερικός έλεγχος από το Εποπτικό Συμβούλιο- οικονομικό και διαχειριστικό έλεγχο από εξωτερικούς ελεγκτές- εποπτεία από την Διεύθυνση Οικονομικών Ελέγχων και Επιθεώρησης, του Υπουργείου σας. Περάσατε δηλαδή, από την πλήρη ασυδοσία στις απανωτές βαθμίδες που θυμίζουν κομματική οργάνωση και εδώ.

Βέβαια, βλέπουμε ότι οι οργανώσεις που έχουν μέχρι 50 μέλη δεν ελέγχονται καθόλου- αντικίνητρο δηλαδή, για τη δημιουργία μεγαλύτερων οργανώσεων. Αντιλαμβάνεσθε την αντίφαση με τα προηγούμενα. Προφανώς, πρέπει να υπάρχει αυτοέλεγχος, αλλά και εποπτεία από το κράτος και αυτή πρέπει να αφορά όλους τους συνεταιρισμούς.

Είναι δυνατόν όμως, να βάζετε τους συνεταιρισμούς, να δημοσιεύουν χρηματοοικονομικές καταστάσεις στις εφημερίδες, όταν αυτό έχει καταργηθεί για τις ΑΕ και τις ΕΠΕ ; Πρέπει βέβαια να ζήσουν και οι τοπικές εφημερίδες, έτσι δεν είναι;

Μαζί όμως με τον έλεγχο και την τιμωρία, η κρατική εποπτεία - μπορεί και πρέπει- να είναι και βοηθητική- αξιολογική. Υπάρχει ήδη το μητρώο, ως εργαλείο παρακολούθησης και αξιολόγησης της δραστηριότητας των συνεταιρισμών. Μέσα από τη λειτουργία του μπορείτε να δώσετε κίνητρα για τους υγιείς, τους καινοτόμους, τους αποτελεσματικούς συνεταιρισμούς, όπως τέτοια είναι τα φορολογικά και τα ασφαλιστικά κίνητρα.

Αφαιρέσατε βέβαια, την έννοια του «ανενεργού συνεταιρισμού» και αυξήσατε τις διαχειριστικές χρήσεις που αποτελούν λόγο διαγραφής από 2 σε 3. Αλήθεια, τι θα γίνει με το ξεκαθάρισμα του Μητρώου; Είναι δυνατόν να μιλάμε ακόμα για εταιρείες που εκκαθαρίστηκαν με το νόμο του 2011, εις βάρος βέβαια όσων συνεταιρισμών προσαρμόστηκαν στο νέο νομοθετικό πλαίσιο; Γιατί αυτούς συνήθως τους ξεχνάμε; Τα νούμερα τα ξέρουμε από το 2014, για τους «συνεταιρισμούς- σφραγίδες».

Στους τελευταίους 15 μήνες που βρίσκεται το ξεκαθάρισμα στην Κυβέρνηση; Έγινε κάποιο ξεκαθάρισμα;

Ένας άλλος παράγοντας αποδοτικότητας των συνεταιρισμών είναι και η δέσμευση των μελών του, για παράδοση της παραγωγής τους στον συνεταιρισμό, για εμπορία. Αυτό, όπως αναφέρει και η Αιτιολογική Έκθεση. Είναι αυτονόητο και απαραίτητο - ειδικά σε συνδυασμό με την πρόβλεψη της συμβολαιακής γεωργίας-, να γνωρίζει ο συνεταιρισμός το πλαίσιο της διαπραγμάτευσης και τι ποσότητες μπορεί να διαθέσει. Σε αυτό το αυτονόητο όμως, εισάγετε πάλι εξαίρεση από την υποχρέωση παράδοσης στο 80% της παραγωγής, με απόφαση της Γενικής Συνέλευσης, αν υπάρχει αντικειμενική αδυναμία ή άλλοι σοβαροί λόγοι. Εδώ πρέπει να μας πείτε, ποιες περιπτώσεις έχετε κατά νου.

Παραμένετε φειδωλοί- ως προς τα κίνητρα -είτε για την ένταξη ενός παραγωγού σε συνεταιρισμό είτε για τους ίδιους τους συνεταιρισμούς, ειδικά στην φορολογία, παραμένει το 26%.

Τέλος, επαναλαμβάνετε και σε αυτό το νομοσχέδιο, το γνωστό μοτίβο της δημιουργίας διαφόρων οργανισμών και νομικών προσώπων, χωρίς προφανή χρησιμότητα, αλλά με πολυμελή διοικητικά συμβούλια. Μετράμε ήδη 7 έμμισθους διορισμούς στον Οργανισμό Διαχείρισης Ακινήτων Γαιών και Εξοπλισμών με απαιτούμενα τα «φοβερά προσόντα», το πτυχίο ΑΕΙ, την επιχειρηματική απειρία και τις διοικητικές ικανότητες, παρόλο που το Υπουργείο σας έχει Διεύθυνση Διαχείρισης Ακίνητης Περιουσίας. Θα μας συγχωρήσετε τη δυσπιστία απέναντι στην σκοπιμότητα- δικαιολογείται βέβαια, από την προηγούμενη εμπειρία.

Υπάρχουν και θετικά σημεία στο νόμο, όπως η απλοποίηση της διαδικασίας ίδρυσης-με απλή πράξη του Προέδρου Πρωτοδικών- και η αναγνώριση ότι οι συνεταιρισμοί είναι επιχειρηματικές ενώσεις. Θετική είναι και η αναγνώριση της σημασίας της συνεταιριστικής παιδείας και επιμόρφωσης για τα μέλη και τη διοίκηση των συνεταιρισμών. Να σας θυμίσω, όμως ότι υπάρχουν και πανεπιστημιακά ιδρύματα και ερευνητικά ιδρύματα και γεωργικές σχολές, όπως η παραμελημένη «Αβερώφειος» στη Λάρισα, το «ΜΑΙΧ» στα Χανιά και ο « ΕΛΓΟ ΔΗΜΗΤΡΑ» που μπορούν να παρέχουν τέτοιου είδους προγράμματα και μάλιστα, υψηλού επιπέδου. Καλό θα ήταν, αντί να συστήσετε άλλον έναν οργανισμό- αναφέρομαι στο ταμείο- με υποχρεωτική μάλιστα εισφορά επί των πλεονασμάτων του συνεταιρισμού για να κάνει σεμινάρια μετά από δύο χρόνια- να ασχοληθείτε λίγο περισσότερο με την ανάπτυξη της γεωργικής εκπαίδευσης και τη δημιουργία αγροτικών σχολείων στην Περιφέρεια.

Θα έχουμε την ευκαιρία στις επόμενες συζητήσεις να αναφερθούμε και πιο λεπτομερώς στα υπόλοιπα σημεία του νόμου που χρειάζονται διευκρινίσεις καθώς και τις πολλές άσχετες διατάξεις.

Αυτό που θέλω να τονίσω, κλείνοντας, είναι ότι δεν πρέπει χάνουμε την μεγάλη εικόνα. Οι συνεταιρισμοί πρέπει να λειτουργούν, να εξελίσσονται και να παράγουν μέσα στο πλαίσιο μιας εθνικής πολιτικής για την αγροτική παραγωγή. Λέω αυτό με αφορμή και τις πρόσφατες εξελίξεις στον τομέα του ελληνικού γάλακτος γιατί βλέπουμε ότι η Κυβέρνηση αντί να στηρίζει την εγχώρια παραγωγή αντί να λαμβάνει μέτρα για την περιφρούρηση εγχώριων προϊόντων με υψηλή οικονομική και εξαγωγική αξία αντί να μεριμνά για την προστασία των καταναλωτών από την παραπλάνηση και την προέλευση των προϊόντων που καταναλώνουν να αδρανεί ή και όταν δεν αδρανεί να παρεμβαίνει εκεί που θα έπρεπε να αφήσει την αγορά και τον ανταγωνισμό να λειτουργήσει.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Μπγιάλας Χρήστος, Θεοπεφτάτου Αφροδίτη, Παπαηλιού Γιώργος, Ιγγλέζη Κατερίνα, Καματερός Ηλίας, Καραγιάννης Γιάννης, Παπανάτσιου Κατερίνα Καφαντάρη Χαρά, Τριανταφύλλου Μαρία, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Μπάρκας Κωνσταντίνος, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντόπουλος Δημήτριος, Τζελέπης Μιχαήλ, Κατσώτης Χρήστος, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος και Μεγαλομύστακας Αναστάσιος.

ΑΙΚΑΤΕΡΙΝΗ ΙΓΓΛΕΖΗ (Προεδρεύουσα της Επιτροπής): Το λόγο έχει ο Ειδικός Αγορητής των Ανεξαρτήτων Ελλήνων – Εθνική Πατριωτική Δημοκρατική Συμμαχία κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων – Εθνική Πατριωτική Δημοκρατική Συμμαχία): Ευχαριστώ κυρία Πρόεδρε. Θα ήθελα να δηλώσω, πως οι Ανεξάρτητοι Έλληνες είμαστε υπέρ των συνεταιρισμών και των συνεργατικών ενώσεων καθώς έχουν να προσφέρουν πολλά στον τομέα της καλλιέργειας των αγροτικών προϊόντων στην μεταποίηση, αλλά και στη διακίνηση και διάθεσή τους με καλύτερους όρους για τον παραγωγό, αλλά και για τον καταναλωτή. Το εργαλείο για την επιβίωσή τους είναι οι νέες συνεταιριστικές συμπράξεις αγροτικών εκμεταλλεύσεων μέσω των οποίων θα καταφέρουν να επιβιώσουν στις νέες απαιτήσεις των καιρών και να αναπτυχθούν.

Μέσω του προτεινόμενου νομοσχεδίου εισάγονται διατάξεις που θα συμβάλλουν στην επανεκκίνηση των συνεταιρισμών θα τους βγάλουν από την οικονομική και γενικότερη απαξίωση με στόχο τη διαμόρφωση υγιών επιχειρήσεων. Προωθείται η απλοποίηση σύστασης γεωργικών συνεταιρισμών και η δυνατότητα συνένωσής τους ώστε να δημιουργηθούν επιχειρηματικές οντότητες που θα μπορούν να σταθούν στον ανταγωνισμό εντός και εκτός ελληνικών συνόρων. Απλουστεύονται οι διαδικασίες και βελτιώνονται σημαντικά ο αριθμός των απαιτούμενων μελών σε μόλις δέκα φυσικά ή νομικά πρόσωπα.

Νέες ρυθμίσεις απαραίτητες για την ανάπτυξη και λειτουργία των αγροτικών συνεταιρισμών, σύμφωνα με το υπό εξέταση νομοσχέδιο αποτελούν, πρώτον, η υποχρέωση του μέλους να παραδίδει το 80% της ετήσιας παραγωγής του και να προμηθεύεται τα εφόδιά του από τον αγροτικό συνεταιρισμό. Η δυνατότητα επένδυσης από μη μέλη να μπορούν να αγοράσουν προαιρετικές μερίδες χωρίς δικαίωμα ψήφου. Η λειτουργία του αγροτικού συνεταιρισμού σύμφωνα με το πλαίσιο μιας σύγχρονης επιχείρησης καθώς προβλέπεται διορισμός Γενικού Διευθυντή αν ο κύκλος εργασιών είναι πάνω από ένα εκατομμύριο ευρώ. Εκπόνηση προγράμματος δράσης και ανάπτυξης που συντάσσει το Δ.Σ., το οποίο συνοδεύεται από προϋπολογισμό εσόδων - εξόδων και το υποβάλει για έγκριση στη Γενική Συνέλευση. Τέλος, διάθεση μέρους των πλεονασμάτων για την ανάπτυξη του αγροτικού συνεταιρισμού και την εκπαίδευση των μελών του.

Από την άλλη πλευρά, στο νομοσχέδιο εμπεριέχονται διατάξεις που επιδιώκουν να ξεκαθαρίσουν το τοπίο, όσον αφορά τη σημερινή κατάσταση των συνεταιρισμών. Από τους 6.500 καταγεγραμμένους συνεταιρισμούς μόνο 1.042 λειτουργούν. Με το νομοσχέδιο μπαίνει λουκέτο στους συνεταιρισμούς που εμφανίζουν ζημίες, οι οποίες υπερβαίνουν το 80% του κεφαλαίου τους και δεν διαθέτουν μελέτη βιωσιμότητας συγκεκριμένη από το βασικό τους πιστωτή ή τράπεζα, ενώ καταργείται η χρηματοδότηση συνεταιριστικών οργανώσεων από τις ασφαλιστικές εισφορές των αγροτών στον ΕΛΓΑ.

Χαρακτηριστικά, εισάγονται τρεις ρυθμίσεις για τους συνεταιρισμούς που δεν είναι σε καλή οικονομική κατάσταση ή είναι ιδιαίτερα χρεωμένοι. Με τη συγχώνευση δίνεται η δυνατότητα να συγχωνευτούν δύο ή περισσότεροι συνεταιρισμοί είτε με σύσταση ενός νέου είτε με την απορρόφηση του ενός ή των άλλων σε ένα ήδη υφιστάμενο και με τη μεταφορά των στοιχείων του ενεργητικού και παθητικού των συγχωνευμένων αγροτικών συνεταιρισμών στο νέο αγροτικό συνεταιρισμό, σύμφωνα με την τρέχουσα λογιστική τους αξία και με την αντίστοιχη προσαρμογή των συνεταιριστικών μερίδων.

Άρθρο 23 που αφορά τη συγχώνευση. Με την κήρυξη ενός συνεταιρισμού σε κατάσταση πτώχευσης, ο αγροτικός τουρισμός προχωρεί στη διάλυσή του αφού αρχίσει η διαδικασία της εκκαθάρισης των περιουσιακών του στοιχείων από τους διορισμένους προς τούτο εκκαθαριστές εκτός και αν γίνει προσπάθεια σωτηρίας του είτε με την επιβολή έκτακτης εισφοράς στα μέλη είτε με την επιτυχία πτωχευτικού συμβιβασμού, άρθρο 25 που αφορά την πτώχευση.

Ο συνεταιρισμός εξοφλεί τα ληξιπρόθεσμα χρέη του από το προϊόν της εκκαθάρισης, άρθρο 26 που αφορά την εκκαθάριση ενέργειας εκκαθαριστών. Ένας συνεταιρισμός προχωρεί σε λύση του είτε όταν πτωχεύσει ή όταν το σύνολο των ιδίων κεφαλαίων του καταστεί μικρότερο από το ένα πέμπτο του συνεταιριστικού κεφαλαίου ή μετά από απόφαση του Υπουργού Αγροτικής Ανάπτυξης όταν διαπιστωθεί μετά από έλεγχο ότι η λειτουργία του απέβη παράνομη ή αν αδράνησε για τρεις τουλάχιστον συνεχείς διαχειριστικές χρήσεις ή αν συνάγεται εγκατάλειψη του σκοπού του, λόγω μειωμένης δραστηριότητας του. Άρθρο 25 που αφορά τη λύση.

Για την αποφυγή των προαναφερθέντων το υπό εξέταση νομοσχέδιο προβλέπει για πρώτη φορά την υποχρέωση των μελών της διοίκησης των συνεταιρισμών να υποβάλουν δήλωση περιουσιακής κατάστασης, ενώ ρυθμίζεται η υποχρέωση των μελών να παραδίδουν την παραγωγή τους στον συνεταιρισμό με ποινή διαγραφής τους, αν δεν τηρούν την υποχρέωση αυτή, εξασφαλίζοντας έτσι διαφάνεια και βιωσιμότητα. Ο σημαντικότερος λόγος για τον οποίο πρέπει να εξετάσουμε το συγκεκριμένο νομοθέτημα είναι ότι επηρεάζει 500.000 αγρότες και αγρότισσες που επιλέγουν να συνεργάζονται με συνεταιρισμούς και το σύνολο του ελληνικού πληθυσμού με την ιδιότητα του καταναλωτή που επιζητά ποιοτικά προϊόντα και ευελπιστεί στο κλείσιμο της ψαλίδας των τιμών καταναλωτή. Με μια σωστή διαχείριση και βοήθεια μπορούν να ξαναπάρουν μπροστά και να μοιραστεί η «πίτα» προς όφελος των αγροτών και για την ανάπτυξη της παραγωγής της οικονομίας και ευελπιστούμε, η προτεινόμενη νομοθετική ρύθμιση να βάλει τις υγιείς βάσεις για αυτό.

Κλείνοντας, θα ήθελα να σας επιστήσω την προσοχή κ. Υπουργέ, στο άρθρο 43 που αφορά την ερασιτεχνική αλιεία και όπου επηρεάζει το άρθρο με αυτόν τον τρόπο- με αυτά τα οποία περιγράφει μέσα- επηρεάζει τον κλάδο των κατασκευαστών των ερασιτεχνικών σκαφών, είτε αυτά είναι πλαστικά είτε είναι φουσκωτά. Είναι ένας κλάδος δυναμικός, ο οποίος έχει πληγεί ιδιαίτερα τα τελευταία χρόνια της κρίσεως κύριε Υπουργέ. Με αυτά τα οποία γράφει μέσα το άρθρο τους πλήττει περαιτέρω.

Δηλαδή και όσοι έμειναν όρθιοι δυστυχώς κινδυνεύουν να «γονατίσουν» και αυτοί είτε όσον αφορά τον περιορισμό στο μήκος είτε ακόμη χειρότερα όσον αφορά τον περιορισμό στην ιπποδύναμη των ερασιτεχνικών σκαφών που μπορούν, εν πάση περιπτώσει, να βγάλουν άδειες αλιείας. Θέλω να σας παρακαλέσω, κύριε Υπουργέ, να το ξαναδείτε αυτό, για να τον προστατέψουμε αυτόν το δυναμικό κλάδο. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο ειδικός Αγορητής της Ένωσης Κεντρώων κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Καλησπέρα σας. Θέλω να σχολιάσω και εγώ λίγο τη διαδικασία, καθώς δεν μπορώ να καταλάβω, πώς γίνεται να διαβάσουμε όλο αυτό το νομοσχέδιο- διότι ήταν διαφορετικό από αυτό που είχε μπει στη δημόσια διαβούλευση- επομένως, είμαστε αναγκασμένοι, καθώς ήρθε έξι του μηνός το απόγευμα και είναι 8 του μηνός η πρώτη συνεδρίαση που πρέπει να το συζητήσουμε.

Τα μέλη της Επιτροπής αυτής, τα οποία πρέπει να γνωρίζουν τι γράφει το νομοσχέδιο, τέσσερις κυρώσεις να ψηφίσουμε. Επομένως, δεν βλέπω ότι μπορούμε να κάνουμε το καλύτερο Κοινοβουλευτικό Έργο, αν δεν μας δώσετε και εσείς τη δυνατότητα, όταν μάλιστα ξέρετε μάλλον και εσείς ότι το νέο νομοσχέδιο- το διορθωμένο νομοσχέδιο- έχει δοθεί στους δικούς σας Βουλευτές, το έχουν και αρκετοί δημοσιογράφοι και δυστυχώς, δεν το έχουμε εμείς, οι οποίοι θα πρέπει να αποφασίσουμε για αυτά.

Αυτό για μένα είναι δύσκολο να το καταλάβω, αλλά εσείς μάλλον θα ξέρετε διότι Υπουργός είσθε. Επίσης, δεν μπορώ να καταλάβω, -βασικά μου προξένησε ευχάριστη εντύπωση το γεγονός-, ότι ο κ. Βλάχος παραδέχθηκε, ότι μέχρι τώρα η πολιτική που ακολουθούσε, εξυπηρετούσε συμφέροντα, πολιτικά κυρίως, ότι ασκούνταν μια πολιτική ανούσια σχετικά με τους συνεταιρισμούς. Βέβαια, ήλθαμε για άλλη μια φορά στο γνωστό σημείο, που μαλώνετε δυστυχώς, για το ποιος έκανε τα λιγότερα κακά και εσείς να απολογείστε, ότι δεν προλαβαίνετε και αυτοί να λένε ότι «πάει τα παλιά που κάναμε, ας αρχίσουμε μια νέα αρχή». Αυτό δεν μπορώ να το καταλάβω. Δυστυχώς, δεν θέλω να είμαι μηδενιστής.

Βλέπω ότι το νομοσχέδιο έχει κάποια θετική χροιά, όταν μάλιστα, ξεκινάμε και λέμε ότι οι αρχές μας είναι η εθελοντική και ελεύθερη συμμετοχή και η ισότιμη οικονομική συμμετοχή των μελών, η αυτονομία και η ανεξαρτησία, η εκπαίδευση, η κατάρτιση και πληροφόρηση μεταξύ των συνεταιρισμών και το ενδιαφέρον για την κοινότητα. Δεν μπορούμε αρχικά να το δούμε αρνητικά αυτό το νομοσχέδιο.

Υπάρχουν κάποια σημεία που στο μικρό χρονικό διάστημα μας δώσετε να το μελετήσουμε, θέλω να σταθώ και να ζητήσω και κάποιες διευκρινίσεις. Όπως είναι το άρθρο 1, που δεν είδα πουθενά να μιλάμε, στον ορισμό να υπάρχει κάποια μέριμνα ή κάποια ασχολία με δασικούς συνεταιρισμούς; Δεν ξέρω, τι προβλέπεται γι' αυτό;

Επίσης, το άρθρο 2, το οποίο αφορά τους γυναικείους συνεταιρισμούς, θα έπρεπε να υπάρχει μεγαλύτερη διευκρίνιση πώς θα βοηθήσετε τους συνεταιρισμός αυτούς; Καθώς αποτελούν μεγάλη οικονομική διέξοδο, μια μεγάλη ομάδα ανθρώπων, όπως λέγεται, από γυναικείους συνεταιρισμούς, παράγουν ποιοτικά προϊόντα είναι ελεγχόμενοι σε μεγάλο βαθμό και πολύ ευέλικτοι, καθώς συνήθως είναι μικρές ομάδες γυναικών. Επομένως, θα θέλαμε κάποιες διευκρινίσεις, για το πώς θέλετε να τους βοηθήσετε, όπως γράφεται στο νομοσχέδιο.

Στη συνέχεια, θέλω να σταθώ στο άρθρο 6, όπου μιλάτε για μέλη - επενδυτές, ποια ακριβώς θα είναι η δραστηριότητά τους, πώς θα δρουν μέσα σ' αυτές τις επιχειρήσεις, μέσα στους συνεταιρισμούς, ποια θα είναι τα δικαιώματά τους. Θα πρέπει να υπάρχει διευκρίνιση πάνω σ' αυτό το κομμάτι, καθώς δεν ξέρω πώς θα προσελκύσουν επενδυτές χωρίς να έχουν λόγο. Θέλουμε να δώσουμε μια νέα πνοή στους συνεταιρισμούς, αλλά δεν ξέρω πώς θα γίνει, σε σχέση με τα μέλη - επενδυτές.

Στη συνέχεια, θέλω να πάω στο άρθρο 16, στο οποίο απαγορεύεται να υπάρχουν πάνω από δύο συνεχόμενες θητείες. Αυτό δεν το κρίνω σωστό, όπως και η Ένωση Κέντρων δεν το κρίνει σωστό. Αν έχει δύο τριετίες επιτυχημένες θητείες, γιατί να μην τις συνεχίσει, εφόσον αποφασιστεί μέσα από το Συνεταιρισμό. Δεν νομίζω ότι πρέπει να επεμβαίνουμε τόσο πολύ, ούτε θα δημιουργούνται οι παθογένειες του παρελθόντος, αν υπάρχει σωστός έλεγχος.

Ο έλεγχος πλέον στους συνεταιρισμούς είναι σε πολύ υψηλό βαθμό. Όπως δεν μπορώ να συμφωνήσω με την ποσόστωση στον αριθμό των γυναικών. Καθώς, ενδεχομένως κάποιες γυναίκες μπορεί να μην θέλουν να ασχοληθούν. Λέτε στις αρχές για δημοκρατικά. Όποιος θέλει να ασχοληθεί και είναι άξιος και τον θεωρεί άξιο και ο ολόκληρος ο συνεταιρισμός αυτός θα πρέπει να είναι σε αυτή τη θέση, δεν νομίζω ότι θα πρέπει να επεμβαίνουμε και σ' αυτό το βαθμό.

Στη συνέχεια, θέλω να σταθώ στο άρθρο 23, στο οποίο δεν μπορώ να καταλάβω και θα ήθελα μια διευκρίνιση, για το τι γίνεται, που γράφεται εδώ στην Αιτιολογική Έκθεση, ειδικότερα ότι καθορίζεται ο όγκος των συναλλαγών του αγροτικού συνεταιρισμού με τους τρίτους σε σχέση με τα μέλη, καθορίζεται από το καταστατικό ο όγκος και ότι οι όροι (εδώ υπάρχει ένα συντακτικό λάθος) στη σελίδα 38 της Αιτιολογικής Έκθεσης.

Αν κάποια εφόδια περισσέψουν και δεν μπορεί να τα διαχειριστεί ο συνεταιρισμός, αυτά θα πρέπει να δοθούν στα μέλη σε καλύτερη τιμή από ότι εδόθησαν; Δηλαδή, να μην τα δώσουμε καθόλου, γιατί απλώς υπάρχει αυτή η δικλίδα; Κι αυτό είναι στη σελίδα 38, θα έπρεπε να το προσέξετε αυτό και ας το δούμε λίγο καλύτερα.

Στη συνέχεια στο άρθρο 31, το οποίο μιλάει για τους κλαδικούς εθνικούς συνεταιρισμούς, θα ήθελα και εκεί περαιτέρω διευκρινίσεις για το κατά πόσον μπορούμε να ορίσουμε και ας πούμε ότι θα είναι συμπληρωματική και βοηθητική η λειτουργία τους, δεν διαφωνούμε με αυτό, απλώς θα θέλαμε και εδώ διευκρινίσεις.

Πολύ καλό σημάδι ότι αυτό το νομοσχέδιο κινείται προς τη θετική κατεύθυνση είναι η συνεταιριστική παιδεία που θέλετε να βάλετε και είμαστε σύμφωνοι με αυτό, απλώς να γίνει με το σωστό τρόπο χωρίς να προσθέτει επιπλέον γραφειοκρατία που ελπίζουμε να συμβεί έτσι αυτό. Ακόμη, ένα επιπλέον άρθρο, το οποίο θεωρούμε πολύ σημαντικό και δεν είδαμε να σχολιάζεται από τους υπόλοιπους Εισηγητές είναι το άρθρο 45 που υπάρχει μέριμνα για την υιοθεσία αδέσποτων σκύλων από φορείς ή από πρόσωπα που δεν είναι Έλληνες.

Από ό,τι γνωρίζω από ίδια πείρα βασικά, οι περισσότερες υιοθεσίες στην Ελλάδα γίνονται στο εξωτερικό, επομένως, αυτό διευκολύνει. Επίσης, θα ήθελα πραγματικά να ζητήσω από το προεδρείο να έχουμε εδώ μαζί με τους φορείς και μια φιλοζωική εταιρία, καθώς θα μας θίξουν και άλλα προβλήματα και άλλες λύσεις ενδεχομένως, σε ένα τόσο σοβαρό θέμα που ταλανίζει όλη την Ελλάδα.

Δυστυχώς, η παιδεία μας πάνω σε αυτό το θέμα δεν είναι αυτή που θα έπρεπε να είναι και θέλω να σταθώ ιδιαίτερα και στο άρθρο 41 που είναι η κύρια ένστασή μας, για την ίδρυση της ΓΕΑΔΕΠ, μιας Ανώνυμης Εταιρείας, της οποίας ο ρόλος της δεν είναι ξεκάθαρος για εμάς. Φοβόμαστε μήπως συμβεί κάτι ανάλογο με αυτό που συνέβη με την ΑΓΡΟΓΗ, δυστυχώς δεν υπάρχουν πάλι διευκρινίσεις και είναι λίγο πρόχειρο γραμμένο αυτό το άρθρο. Επίσης, δεν καταλαβαίνουμε γιατί δεν καθορίζονται οι μισθοί και να ξέρουμε ποιος είναι. Γιατί να υπάγεται πάλι στη δικαιοδοσία του Υπουργού, το ποια μέλη θα είναι, γιατί να μην καθορίζεται ακριβώς ποιο χρειάζεται να είναι το προσωπικό και το εργατικό δυναμικό αυτής της εταιρίας.

Εμείς ζητάμε να αποσυρθεί αυτό το άρθρο, δεν βρίσκουμε κανέναν λόγο να δημιουργηθεί και να ιδρυθεί αυτή η εταιρεία, περισσότερο ρουσφετολογική τη βλέπουμε δυστυχώς. Δεν θέλουμε να είμαστε μηδενιστές, αλλά αυτό το άρθρο νομίζω ότι δεν πρέπει να συζητηθεί στο νομοσχέδιο και θα πρέπει να καταργηθεί. Δυστυχώς, οι συνεταιρισμοί είναι ένας όρος, ο οποίος είναι συνδεδεμένος με αρνητική έννοια, από τις 6.000 σφραγίδες περίπου που υπάρχουν, απ' ό,τι είπαν και η προηγούμενοι Εισηγητές, οι 1.050 λειτουργούν και για μας είναι απαραίτητο να υπάρχουν αγροτικοί συνεταιρισμοί ή αλλιώς αγροτικές εταιρείες, όπως λέει χρόνια τώρα η Ένωση Κεντρώων, να συνεργαστούν οι αγρότες μας και ενωμένοι να κάνουν κινήσεις, οι οποίες θα βοηθήσουν στη μείωση του κόστους παραγωγής που αυτό είναι το κύριο πρόβλημά τους.

Να έχουν μια δύναμη μεγαλύτερη, γιατί αλλιώς είναι να διεκδικεί ένας και αλλιώς είναι να διεκδικεί μια ομάδα ανθρώπων ή και ομάδες ανθρώπων ακόμη, μεγαλύτερη η δύναμή τους. Δεν αμφισβητεί κάνεις, βασικά αμφισβητούν τη δύναμη των συνεταιρισμών, απλώς εμείς είμαστε υπέρμαχοι του να δημιουργηθούν, μέσα από σωστά πλαίσια. Εμείς είμαστε επιφυλακτικοί για το νομοσχέδιο αυτό, θέλουμε να το εξετάσουμε καλύτερα αυτές τις μέρες, επιφυλασσόμαστε λοιπόν επί της αρχής και θα το συζητήσουμε περαιτέρω, αφού ακούσουμε και τους φορείς στις επόμενες συνεδριάσεις. Ευχαριστούμε πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Τώρα θα σας ανακοινώσω τη λίστα των φορέων, μετά από διαβούλευση και με βάση τις προτάσεις των Εισηγητών και των Ειδικών Αγορητών. Έχω μια λίστα με 17 φορείς, τονίζοντας ότι και όσοι ίσως δεν περιλαμβάνονται, είναι ανοιχτή η λίστα, το γνωρίζετε καλά ότι μπορούν να στείλουν γραπτό υπόμνημα κατά τη διαβούλευση στην Επιτροπή μας και να λάβουν γνώση όλοι οι Βουλευτές.

Ξεκινώ, Γεωτεχνικό Επιμελητήριο Ελλάδος, ΣΕΚ, Ένωση Νέων Αγροτών, ΘΕΣ Γάλα, ΑΣΕΠΟΠ Βελβεντού, Αλιευτικοί Συνεταιρισμοί, Σύλλογος Ιχθυολόγων Δημοσίου, Γυναικείος Συνεταιρισμός Λέσβου, Σύλλογος Βιοκαλλιεργητών Αγορών Αττικής, Ινστιτούτο Συνεταιριστικών Ερευνών, ΚΕΟΣΟΕ, Μαστιχοπαραγωγοί Χίου, Διεπαγγελματική Καπνού, Γυναικείος Συνεταιρισμός Αγίου Αντωνίου Θεσσαλονίκης, Ομάδα 20 Ανεξάρτητων Συνεταιρισμών Ηρακλείου, Αγροτικός Συνεταιρισμός Στέβιας και Ένωση Γεωργικών Συνεταιρισμών Λάρισας. Είναι 17. Η τελευταία ζητήθηκε από το Κ.Κ.Ε.. Αφορά τους εργαζόμενους. Το λόγο έχει η κυρία Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «Ποταμιού»): Από την ΠΑ.Σ.Ε.ΓΕ.Σ. δεν θα έρθει κανείς; Είναι δυνατόν να έχουμε έξω την ΠΑ.Σ.Ε.ΓΕ.Σ.;

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Το θεωρείτε απαραίτητο; Αφορά το νομοσχέδιο την ΠΑ.Σ.Ε.ΓΕ.Σ.; Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ: Δεν ξέρω αν έχω το δικαίωμα να προτείνω, αλλά νομίζω ότι απουσιάζουν τελείως οι αλιείς.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Καλέσαμε δύο ειδικά. Θα τους ακούσουμε κιόλας γιατί έχουν και προτάσεις συγκεκριμένες. Έχουμε καλέσει αλιευτικούς συνεταιρισμούς και συγκεκριμένα τον πρόεδρο του Αλιευτικού Συνεταιρισμού Πόρτο Λάγος - Βιστωνίδας και έχουμε καλέσει και τεχνικό σύμβουλο συνεταιρισμών και εκπρόσωπο του Συλλόγου Ιχθυολόγων Δημοσίου.

ΗΛΙΑΣ ΚΑΜΑΤΕΡΟΣ: Μήπως θα έπρεπε να κληθεί εκπρόσωπος από συνεταιρισμό, όπως από την Κάλυμνο;

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου): Όχι. Έχουμε μια λίστα από δύο. Η διαβούλευση είναι ανοιχτή και μπορεί να στείλει ένα υπόμνημα ο εν λόγω συνεταιρισμός γιατί δεν είναι μόνο ένας. Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Για ποιο λόγο δεν καλείται η ΠΑ.Σ.Ε.ΓΕ.Σ.; Δεν έχει καταργηθεί, δεν έχει μπει σε εκκαθάριση, δεν έχει ψηφιστεί ακόμη το νομοσχέδιο. Είτε το θέλουμε είτε όχι, είτε το θέλετε είτε όχι, αυτήν τη στιγμή είναι το πρωτοβάθμιο ιδεολογικό όργανο. Πρέπει να κληθεί ως θεσμός η ΠΑ.Σ.Ε.ΓΕ.Σ. και δεν μπορεί να αποκλειστεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εντάξει, κ. Τζελέπη, θα κληθεί. Τελείωσε. Αυτήν τη στιγμή είναι 18 οι φορείς. Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Κάποια φιλοζωική καλέστηκε τελικά, γιατί δεν άκουσα κάποια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επειδή έχω ασχοληθεί με το χώρο, οι φιλοζωικές δεν είναι μόνο μια. Είναι δύο ή τρεις.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Και οι υπόλοιποι φορείς είναι πάρα πολύ. Δεν έχουμε ούτε έναν φορέα για ένα σημαντικό θέμα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Για αυτό το λόγο θα κληθούν να στείλουν γραπτό υπόμνημα. Δεν μπορώ εγώ να κάνω διάκριση.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Στα υπόλοιπα πώς κάνετε, για παράδειγμα για την Κάλυμνο; Εγώ ζήτησα. Θέλετε να σας πω μια συγκεκριμένη;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το ξέρω, αλλά εγώ μπορώ να σας πω άλλες δύο.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Πρέπει να καλεστεί. Το λένε και οι δικοί σας Βουλευτές. Δεν το θεωρώ σωστό να γίνει αυτό. Είναι οι δύο μεγαλύτερες. Η Ελληνική Φιλοζωική Εταιρία και η Πανελλήνια Φιλοζωική Ομοσπονδία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ: Κυρία Πρόεδρε, η διαχείριση των αδέσποτων είναι ένα πάρα πολύ μεγάλο ζήτημα στο οποίο εμπλέκονται πολλοί. Πέρα από τις φιλοζωικές, την Πανελλήνια Φιλοζωική κ.λπ., εκτιμώ ότι αν σε αυτή την Επιτροπή γίνει μια αναλυτική συζήτηση, πρέπει να κληθεί ο Πανελλήνιος Κτηνιατρικός Σύλλογος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Κυρία Πρόεδρε, η Ένωση Σάμου προτάθηκε σχεδόν από το σύνολο των κομμάτων. Νομίζω ότι πρέπει να προσκληθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχουμε από τους Αναγκαστικούς Συνεταιρισμούς της Χίου.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Είναι διαφορετική περίπτωση. Έχει προταθεί από όλους. Τι επιλογή είναι αυτή;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα τους καλέσουμε κύριε Μωραΐτη. Μη δημιουργούμε θέματα.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Δεν δημιουργούμε. Ωραία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ένωση Σάμου. Επιπλέον προσθέσαμε την ΠΑΣΕΓΕΣ και την Ένωση Σάμου. Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Κυρία Πρόεδρε, επειδή το νομοσχέδιο αναφέρεται περισσότερο σε πρωτοβάθμιους συνεταιρισμούς, θα έπρεπε να δώσουμε μεγαλύτερη βαρύτητα στους πρωτοβάθμιους. Δηλαδή, αγροτικός συνεταιρισμός, όπως είναι της Ζαγοράς, δεν έχουμε βάλει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχουμε βάλει του Βελβεντού.

ΣΤΑΥΡΟΣ ΑΡΑΧΩΒΙΤΗΣ: Είναι ομάδα παραγωγών αυτοί. Πρωτοβάθμιος συνεταιρισμός δεν έχει μπει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτή τη στιγμή είμαστε στους 19 φορείς. Υπάρχει η δυνατότητα και για γραπτές παρεμβάσεις στην Επιτροπή και κατάθεση υπομνημάτων Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Αφού φτάσαμε στο 19, ας γίνει και 20. Οπωσδήποτε να υπάρχει μία από τις οργανώσεις φιλόζωων. Οπωσδήποτε να είναι μία παρούσα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Κυρία Πρόεδρε, του Αγίου Αθανασίου τον αγροτικό συνεταιρισμό δεν άκουσα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι ο Γυναικείος συνεταιρισμός Αγίου Αντωνίου Θεσσαλονίκης.

ΓΕΩΡΓΙΟΣ ΛΑΖΑΡΙΔΗΣ: ΄Όχι αυτός είναι ο γυναικείος συνεταιρισμός. Εγώ λέω αγροτικός συνεταιρισμός Αγίου Αθανασίου Θεσσαλονίκης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι πάρα πολλοί οι συνεταιρισμοί. Δηλαδή να περάσουμε τους 20 σε αριθμό δεν γίνεται.

ΓΕΩΡΓΙΟΣ ΒΛΑΧΟΣ (Εισηγητής της Νέας Δημοκρατίας): Κυρία Πρόεδρε να κάνουμε μια ανάγνωση;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ναι. ΓΕΩΤΕΕ, ΣΕΚ, Ένωση Νέων Αγροτών, ΘΕΣ ΓΑΛΑ, ΑΣΕΝΟΠ Βελβεντού, Σύλλογος Ιχθυολόγων δημοσίου, αλιευτικοί συνεταιρισμοί, Γυναικείος Συνεταιρισμός Λέσβου, Σύλλογος Βιοκαλλιεργητών Αγορών Αττικής, Ινστιτούτο Συνεταιριστικών Ερευνών, ΚΕΟΣΟΕ, Μαστιχοπαραγωγοί Χίου, Διεπαγγελματικοί Καπνού, Γυναικείος Συνεταιρισμός Αγίου Αντωνίου Θεσσαλονίκης, Ομάδα 20 ανεξάρτητων συνεταιρισμών Ηρακλείου, Αγροτικός συνεταιρισμός ΣΤΕΒΙΑΣ, Ένωση Γεωργικών συνεταιρισμών Λάρισας, ΠΑΣΕΓΕΣ, προτάθηκε εκ των υστέρων και η Ένωση Σάμου. Είναι οι φορείς 19 συνολικά.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κυρία Πρόεδρε, είπα και πρότεινα μια ανώνυμη εταιρική σύμπραξη που δεν έχει καλεστεί και παραμένει σύμφωνα με το ν. 4015. Είναι η Ανώνυμη Εταιρική Σύμπραξη Πανεγειάλιος, όπου είναι μια εταιρική σύμπραξη που συνεχίζει και είναι κόσμημα για την περιοχή. Δεν έχει καλεστεί καμία από αυτή την κατηγορία των συνεταιριστικών οργανώσεων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μπορεί να στείλει γραπτό υπόμνημα, γιατί υπάρχουν και άλλα θέματα. Ο καθένας από το νομό του…..

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Δεν είναι από το νομό μου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής):Δεν λέω για εσάς, γιατί και εγώ Βουλευτής Αθήνας είμαι, αλλά πάντα υπάρχει σε κάθε περιοχή κάτι πρότυπο. Μετά θα ξεφύγουμε συνάδελφοι και συναδέλφισσες.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ξέρει ο κ. Υπουργός ότι χρειάζεται να ακούσουμε και μια ανώνυμη εταιρική σύμπραξη που προέκυψε από τον προηγούμενο νόμο που συνεχίζονται να υφίστανται και με τον υπάρχοντα νόμο και πρέπει να ακούσουμε την εμπειρία τους από τη λειτουργία τους. Δεν είναι μια οποιαδήποτε οργάνωση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτή τη στιγμή είμαστε στους 19. Ας στείλουν κ. Τζελέπη υπόμνημα. Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αγαπητοί συνάδελφοι, προσωπική μου άποψη είναι ότι θα προτιμούσα να έρθουν 8 – 10 εκπρόσωποι του χώρου και να τους δώσουμε διπλάσιο χρόνο για να πουν αυτά που πραγματικά έχουμε ανάγκη να ακούσουμε, παρά να καλούμε πάρα πολλούς και να μιλάνε δύο λεπτά και τρία και να μη λένε τίποτα ουσιαστικά.

ΓΕΩΡΓΙΟΣ ΒΛΑΧΟΣ (Εισηγητής της ΝΔ): Πάντως κυρία Πρόεδρε, εγώ σας είπα να έρθει η ΥΠΟΓΕΔΥ, διότι υπάρχουν θέματα που αφορούν τους γεωτεχνικούς δημοσίους υπαλλήλους, που δεν το άκουσα και ζήτησα να έρθει και το Ινστιτούτο Συνεταιριστικών Ερευνών και Μελετών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το είπαμε αυτό, κύριε Βλάχο.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Η ΠΟΓΕΔΥ έχει πολλά θέματα, είναι η γεωτεχνική στο σύνολό της.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Βλάχο, θα έρθει το Γεωτεχνικό Επιμελητήριο που καλύπτει.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Είναι θέματα που έχουν να κάνουν με αμοιβές. Το Γεωτεχνικό Επιμελητήριο, το ΓΕΩΤ.Ε.Ε., θα πει την άποψή του γενικά για την οργάνωση των συνεταιρισμών, η ΠΟΓΕΔΥ έχει κλαδικό ζήτημα. Στο νομοσχέδιο αυτό δυστυχώς μπλέκονται σε 10 άρθρα μια σειρά από θέματα και επόμενο είναι, αυτά να ανοίγουν αιτήματα και από τους συναδέλφους, αλλά και από όλους για να έρθουν φορείς, δεν είναι μόνο οι συνεταιρισμοί, τελείωσαν οι συνεταιρισμοί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Βλάχο, με την ίδια λογική μετά μπορεί να έρθουν, ας πούμε, και οι κτηνίατροι του δημοσίου. Άρα, κάπου ξεφεύγουμε.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Συμφωνώ, αλλά όταν το νομοσχέδιο ανοίγει θέματα, τι να κάνουμε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Προτείνω να κάνουμε μια συμφωνία κυρίων και κυριών μεταξύ μας. Στη διαβούλευση που θα γίνει, επειδή θα είναι πολλοί οι φορείς, θα προσπαθήσει το Προεδρείο να μην ξεφύγουν τα 3 – 4 λεπτά και να δίνουν ένα γραπτό υπόμνημα. Αυτοδεσμευόμαστε, εμείς ως Βουλευτές στις ερωτήσεις και στις τοποθετήσεις μας, να είμαστε όσο το δυνατόν πιο συνοπτικοί; Δηλαδή, να το πάρουμε στην ευθύνη μας. Αν γίνεται αυτό, να προσθέσουμε στους 19 άλλους 2 – 3.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Την Τετάρτη το απόγευμα, έτσι κι αλλιώς, θα είμαστε εδώ μέχρι πολύ αργά, οπότε ας είμαστε εδώ δουλεύοντας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης): Κυρία Πρόεδρε, θα ήθελα μια διευκρίνιση. Έχετε αναφέρει την Ομοσπονδία των Εργαζομένων, την ΟΣΕΓΟ;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Όχι, δεν την έχουμε.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης): Είναι η ομοσπονδία των εργαζομένων στις συνεταιριστικές οργανώσεις. Δεν χρειάζεται να πω τίποτε άλλο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλέσαμε από τον Γεωργικό Συνεταιρισμό Λάρισας.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης): Ναι, αλλά μιλάμε για την ομοσπονδία. Ούτως ή άλλως, καλώντας την ομοσπονδία ο πρόεδρος του Συνεταιρισμού Λάρισας είναι μέλος της. Η ομοσπονδία είναι οι καθ’ ύλην αρμόδιοι, οι εργαζόμενοι που θίγονται απ’ αυτό. Δεν θα καλεστεί η ομοσπονδία; Θίχτηκαν από τον ν.4015, ο οποίος συνεχίζεται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ένας από τους δύο. Θέλετε να συνεννοηθούν, να έρθουν από την Ομοσπονδία και να μην έρθουν από τον Γεωργικό Συνεταιρισμό Λάρισας;

Υπάρχει, σαφώς, το τι εκπροσωπεί ο καθένας. Μιλάμε επιστημονικά, κλαδικά, εργασιακά κ.λπ.. Γίνεται αυτή η προσπάθεια στις προσκλήσεις. Απ’ την άλλη πλευρά όμως, δεν μπορούμε και να αποκλείσουμε. Ναι μεν, με βάση τον Κανονισμό η πλειοψηφία προτείνει και συμπληρώνει η αντιπολίτευση, αλλά να εκφραστούν και επιμέρους επιθυμίες και της αντιπολίτευσης. Δηλαδή, εγώ τώρα που ανέλαβα αυτό το ρόλο, δεν μπορώ να αποκλείσω την πρόταση του ΚΚΕ. Γίνεται μια προσπάθεια να ικανοποιηθούν όλοι.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης): Κάθε άλλο, συμφωνώ. Δεν θέλω να μπείτε απέναντι γιατί είναι 150 εργαζόμενοι, οι οποίοι αυτή τη στιγμή έχουν χάσει τις δουλειές τους, αλλά δεν μπορεί να μην καλεστεί και η Ομοσπονδία, έστω για 2 λεπτά και να φέρει το υπόμνημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ας το στείλει το υπόμνημα, θα μοιραστεί σε όλους.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης): Σας παρακαλώ, κυρία Πρόεδρε. Δεν μπορεί να μην καλείται η ομοσπονδία. Συζητάμε για έναν κλάδο που κάνει παρέμβαση το κράτος χωρίς να χρηματοδοτεί, οι εργαζόμενοι αυτή τη στιγμή να έχουν χίλια μύρια προβλήματα από την Ελλάδα. Ναι, οι εργαζόμενοι της Λάρισας είναι μια περίπτωση, αλλά η Ομοσπονδία ξέρει σε πανελλαδικό επίπεδο τι βιώνουν, περίπου 9.000 – 10.000 εργαζόμενοι στον κλάδο. Δεν μπορεί να μην έρθει η Ομοσπονδία να εκφέρει άποψη επί ενός τέτοιου ζητήματος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπάρκας.

ΚΩΝΣΤΑΝΤΙΝΟΣ ΜΠΑΡΚΑΣ: Κυρία Πρόεδρε, δυστυχώς παρατηρείται το φαινόμενο της συνδικαλιστικής μεταφοράς στην Επιτροπή για ένα νομοσχέδιο, το οποίο αφορά πρωτοβάθμιους συνεταιρισμούς και βλέπω δυστυχώς από τους συναδέλφους, ότι θέλουν να καλύψουν ανάγκες, τις οποίες εγώ αντιλαμβάνομαι ότι υπάρχουν.

Ανάγκες εργαζομένων ή ομάδων εργαζομένων, οι οποίες, κατά την άποψή μου μπορεί να ταυτίζονται, όσον αφορά τις διεκδικήσεις που έχουν, από μία άλλη πρόταση. Είναι δεδομένο ότι με τόσους φορείς, δεν θα γίνει καλή η διαδικασία. Είναι σαφές αυτό.

Δίνεται η δυνατότητα να καταθέσουν υπομνήματα, τα οποία θα διαβαστούν και θα μοιραστούν. Άρα, εάν μπούμε στην διαδικασία να καλούμε ο καθένας, να προτείνει για να καλέσουμε και να πιέζουμε να έρθουν ομάδες συγκεκριμένες, να μπούμε όλοι σε αυτή την διαδικασία.

Εδώ, ή θα κουβεντιάσουμε σοβαρά σε ένα επίπεδο με βάση το συγκεκριμένο νομοσχέδιο ή θα καλύψουμε ανάγκες, εάν θέλετε προσωπικές. Δυστυχώς που το λέω αυτό.

Άρα, να είμαστε και λίγο φειδωλοί σε ό,τι αφορά αυτή τη διαδικασία. Εάν θέλουμε να διεκδικήσουμε μία διαδικασία «σούπα» στην ακρόαση των φορέων, να το κάνουμε, να το διεκδικήσουμε, αλλά να το συναποφασίσουμε αυτό, να το πούμε ότι έτσι θα βγει. Να το ξέρουμε από τώρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Να καλέσουμε λοιπόν την Ομοσπονδία Σωματείων Εργαζομένων Γεωργικών Οργανώσεων Ελλάδος (ΟΣΕΓΟ). Εντάξει, έχουμε φτάσει στους είκοσι. Τώρα, να δούμε και το θέμα με τις φιλοζωικές οργανώσεις.

Κύριε Δημαρά, δεν είναι μόνο ένα. Στο χώρο υπάρχουν αρκετοί και δεν μπορεί να είναι ένας. Απλά θα το δούμε και αυτό το ζήτημα. Θα ήθελα όμως και νομίζω ότι το καταλαβαίνουμε όλοι, να υπάρχει αυτοσυγκράτηση και από την πλευρά μας. Εγώ, ως Προεδρείο, το λέω από τώρα, την άλλη Τετάρτη θα είμαι αρκετά αυστηρή στο χρόνο στους Φορείς. Να είμαστε και εμείς το ίδιο.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Κυρία Πρόεδρε, να ρωτήσω για τα υπομνήματα που είπατε. Θα ζητήσετε εσείς από κάποιους φιλοζωικούς να φέρουν υπομνήματα ή πρέπει να το κάνουμε εμείς;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι γνωστό ότι συνεδριάζει αυτή η Επιτροπή με τους Φορείς. Οι Φορείς μπορεί να στείλουν υπομνήματα.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ναι, αλλά θα το ζητήσουμε εμείς αυτό;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το έχουν ήδη μάθει. Αυτοί που ενδιαφέρονται πραγματικά για το νομοσχέδιο έχουν ήδη ενημερωθεί. Τώρα, εάν εσείς θέλετε να το υπενθυμίσετε, μπορεί να γίνει αυτό.

Τώρα εισερχόμαστε στη διαδικασία των τοποθετήσεων συναδέλφων. Έχουν γραφτεί οκτώ Βουλευτές. Το λόγο έχει ο κ. Καματερός. Θα βάλω αυστηρά όριο πέντε λεπτών. Μετά θα τοποθετηθεί και ο κύριος Υπουργός.

ΗΛΙΑΣ ΚΑΜΑΤΕΡΟΣ: Ευχαριστώ κυρία Πρόεδρε και για την προτεραιότητα. Αυτό δείχνει ότι αναγνωρίζετε στοιχεία της νησιωτικότητας. Πρέπει να μιλήσουμε για τα νησιά μας, παρά τη χαιρέκακη βολή από τον συνάδελφο Εισηγητή της Νέας Δημοκρατίας.

Για τη νησιωτικότητα έχουμε ζητήσει επανειλημμένα και ζητάμε να υπάρχει ένα «κόσκινο» από το οποίο θα περνάνε τα νομοσχέδια που θα παίρνουν υπόψη τους το άρθρο 101 του Συντάγματος που λέει ότι πρέπει να λαμβάνεται ιδιαίτερη μέριμνα, σε κάθε νομοθέτημα για τα νησιά.

Το νομοσχέδιο δεν λέω ότι δεν έχει. Έχει αρκετά λάβει υπόψη του αυτό το θέμα, αλλά νομίζω ότι πρέπει αυτό το «κόσκινο» να το κάνουμε ακόμη πιο λεπτό, να το κάνουμε τριχιά εάν είναι δυνατόν.

Παρόλο που το νομοσχέδιο μιλά για συνεταιρισμούς, έχει αναμφίβολα και στοιχεία γενικότερα, όπως για την αλιεία. Επειδή έχουμε κάνει πολλές συζητήσεις με τον κύριο Υπουργό για την αλιεία και πρέπει ίσως να γίνει και μία ειδική συνεδρίαση της Επιτροπής για να χαράξουμε και την αλιευτική πολιτική. Εφόσον αυτό δεν μπορεί να γίνει τώρα, άμεσα, τουλάχιστον να λάβουμε υπόψη μας τις παρατηρήσεις και τις παρεμβάσεις που θα έχουμε στην ακρόαση και τις λεπτές παρεμβάσεις εννοώ, ούτως ώστε να βελτιώσουμε όσο γίνεται το νομοσχέδιο.

Γενικότερα, πριν πω για κάποιες παρατηρήσεις σε κάποια άρθρα, κ. Υπουργέ, όσον αφορά στο θέμα του κόστους παραγωγής στα νησιά που έχουν αυξημένα μεταφορικά συν αλλά ζητήματα ανταγωνισμού κ.λπ., τη σύνδεση των παραγόμενων προϊόντων που πρέπει, να γίνει με τον τουρισμό και βέβαια, -ξέρω ότι δεν είναι δικό σας θέμα αποκλειστικά αυτό-, αλλά κάποιος πρέπει, να πάρει την πρωτοβουλία για το συντονισμό των Υπουργείων που εμπλέκονται σ’ αυτό, γιατί θα μπορούσε, να δώσει λύσεις στους αγρότες και των νησιών, όπως επίσης και για το πρόβλημα που έχουμε από τα εισαγόμενα που δεν μπορούν τα προϊόντα μας, ιδιαίτερα στα νησιά να τα ανταγωνιστούν και τέλος τη διευκόλυνση των εξαγωγών και από τα νησιά.

Θα μπορούσα, ν’ αναφέρω ένα παράδειγμα, που δεν το έχουν αξιοποιήσει - και μη σας φαίνεται παράξενο - εξαγωγές στη γειτονική χώρα και ειδικά, στα παράλια που υπάρχει τουριστική ανάπτυξη και που θα μπορούσαν να απορροφήσουν αρκετά προϊόντα που παράγουμε εμείς στα νησιά και δεν τα παράγουν στα απέναντι παράλια. Για να γίνω πιο συγκεκριμένος, στο άρθρο 4 που αναφέρεται πόσα άτομα είναι απαραίτητα για να κάνουν συνεταιρισμό, εκεί αναφέρονται για τον αλιευτικό 15, βιολογικό 10 κ.λπ., όμως πρέπει, να λάβουμε υπόψη μας κ. Υπουργέ, τα νησιά. Ας μην ξεχνάμε ότι έχουμε μικρά νησάκια που δεν μαζεύουν αυτόν εδώ τον αριθμό, οπότε πρέπει, να μειώσουμε τον απαραίτητο αριθμό είτε αυτός θα είναι στο μισό, είτε εάν θέλετε, να βάλουμε ένα ποσοστό επί των επαγγελματιών, που υπάρχουν, μπορούμε μέχρι, να το ψηφίσουμε, να το δούμε.

Επίσης, εκεί που λέει για τις ληξιπρόθεσμες οφειλές, πρέπει, να το διευκρινίσουμε. Οι τρέχουσες που δεν έχουν γίνει ληξιπρόθεσμες, γίνονται απαιτητές; Αυτό πρέπει, να το ξεκαθαρίσουμε.

Για την απαρτία των συνελεύσεων, εκεί που υπάρχουν δια νησιωτικοί αγροτικοί σύλλογοι, να προβλέψουμε και τη δυνατότητα με τηλεδιάσκεψη, να γίνεται, γιατί ξέρουμε τις ιδιαιτερότητες των νησιών.

Επίσης για τους μαστιχοπαραγωγούς της Χίου, όπως άκουσα και για άλλους, νομίζω ότι πρέπει, να το δούμε, ίσως θα πρέπει, να εξαιρεθούν.

Επίσης, στο άρθρο 35 εκεί που μιλάμε για σύμπραξη αγροδιατροφική από τις Περιφέρειες, ίσως θα έπρεπε, να βάλουμε ότι «θα μπορεί να γίνεται και ανά νησί».

Τελειώνοντας, για την ερασιτεχνική αλιεία, ενώ το άρθρο 43 προβλέπει κάποιες προϋποθέσεις, καταργείται η παράγραφος μετά με το άρθρο 51, η παρ. 2 του άρθρου 2 της Υπουργικής Απόφασης 373/85 που αυτό σημαίνει ότι δεν θα υπάρχουν περιορισμοί στην αλιεία μέχρι να βγει το Προεδρικό Διάταγμα. Μήπως πρέπει, να το διατηρήσουμε, μέχρι να βγει το Προεδρικό Διάταγμα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κεφαλογιάννη από τη Ν.Δ..

ΟΛΓΑ ΚΕΦΑΛΟΓΙΑΝΝΗ: Θέλω να θυμίσω, απλώς, αυτό που είπαμε και στην αρχή, ότι το νομοσχέδιο είναι 300 σελίδες, δεν είχε υπάρξει καν αναφορά στη Διάσκεψη των Προέδρων για τον προγραμματισμό αυτής της εβδομάδος. Ήρθε στα χέρια μας Τετάρτη βράδυ και εμείς έχουμε κληθεί να τοποθετηθούμε επί αυτού του πολύ μεγάλου νομοσχεδίου για ένα τόσο σημαντικό και πολύπλευρο νομοσχέδιο με συνοπτικές διαδικασίες.

Κύριε Υπουργέ, μη μπερδεύετε τη δημόσια διαβούλευση με τις κοινοβουλευτικές διαδικασίες και θα σας ζητήσω, να μάθετε, να σέβεστε το θεσμό και τον θεσμικό ρόλο των Βουλευτών και του Κοινοβουλίου. Απλώς, είναι προφανές ότι δεν σας ενδιαφέρει να υπάρχει διαλεκτική σχέση συζήτησης. Σας ενδιαφέρει μόνο η επιβολή των προτάσεών σας.

Έρχομαι, λοιπόν, στο προτεινόμενο σχέδιο νόμου, το οποίο αποτελεί ένα νομικό μόρφωμα που δεν έχει καμία σχέση με τον αγροτικό συνεταιρισμό, παρά το γεγονός ότι προσπαθεί να αντιγράψει το διεθνή ορισμό του συνεταιρισμού και αυτό διότι θίγει συνεταιριστικές αρχές στον πυρήνα τους. Οι συντάκτες του νομοσχεδίου φαίνεται να μην είναι σε θέση να αντιληφθούν τη φύση των συνεταιρισμών.

Επίσης, αγνοούν πλήρως την οικονομική λειτουργία του θεσμού. Αυτό αποδεικνύεται από την αναντιστοιχία που υπάρχει, μεταξύ της Αιτιολογικής Έκθεσης και των διατάξεων του σχεδίου νόμου και αφού οι συντάκτες επικαλούνται στην Αιτιολογική Έκθεση τις διεθνείς συνεταιριστικές αρχές, δυστυχώς για το θεσμό δεν ξέρουν να τις εφαρμόσουν στην πράξη.

Το προτεινόμενο σχέδιο νόμου αποτελεί μια αποτυχημένη συρραφή διατάξεων προηγούμενων νομοθετημάτων, οι οποίες λειτούργησαν σε βάρος του θεσμού. Περαιτέρω, δεν προτείνει μέτρα για τον εκσυγχρονισμό των συνεταιρισμών, δε λύνει τα προβλήματα των αγροτικών συνεταιρισμών, που δημιούργησε ο αντισυνεταιριστικός ν.4015/2011, δε δίνει καμία δυνατότητα για να αναπτυχθούν οι συνεταιρισμοί, με βάση τα θέματα που τους απασχολούν σήμερα, αντίθετα εισάγει αναχρονιστικές διατάξεις και, χωρίς προφανώς να το αντιλαμβάνεται, έρχεται να πνίξει κάθε επιχειρηματική συνεταιριστική συνεργασία και δράση.

Παραθέτω, εν συντομία, κάποια θέματα, που απασχολούν σήμερα τους ευρωπαϊκούς συνεταιρισμούς και τα οποία αγνοεί το σχέδιο νόμου.

Πρώτον, η είσοδος των αγροτικών συνεταιρισμών στον τομέα του λιανεμπορίου. Το σχέδιο νόμου, όχι μόνο δεν αντιμετωπίζει το θέμα αυτό, αλλά αντίθετα το υπονομεύει με το φραγμό που θέτει στη συνεταιριστική συνεργασία με το άρθρο 31. Όμως, χωρίς τη δημιουργία μεγάλων συνεταιριστικών συνεργασιών, όπως θα αντιμετωπιστεί ο τομέας του λιανεμπορίου, ο οποίος απαιτεί μεγάλη συγκέντρωση παραγωγής;

Δεύτερον, η αυτοχρηματοδότηση τους, δηλαδή ο δανεισμός, με ποικίλους τρόπους, του συνεταιρισμού από τα μέλη του και από μέλη επενδυτές, μη χρήστες των υπηρεσιών του συνεταιρισμού, ώστε να μην εξαρτώνται οι συνεταιρισμοί από τον εξωτερικό δανεισμό, ο οποίος θέτει σε κίνδυνο την αυτονομία τους. Στον τομέα αυτό το σχέδιο νόμου περιορίζει την αυτοχρηματοδότηση των συνεταιρισμών, με την κατάργηση των πρόσθετων υποχρεωτικών μερίδων και στρεβλώνει την έννοια του μέλους επενδυτή, μη χρήστη.

Τρίτον, το μεγαλύτερο άνοιγμα των συνεταιρισμών στην αγορά, η συσπείρωση με σκοπό τη μείωση του κόστους για την πραγματοποίηση επενδύσεων.

Τέταρτον, η αύξηση των συναλλαγών των συνεταιρισμών με μη μέλη τους. Βλέπουμε ότι αντιθέτως το νομοσχέδιο θέτει περιορισμό στο ύψος των συναλλαγών των αγροτικών συνεταιρισμών με τρίτους και πρώτη φορά τίθεται τέτοια διάταξη στην ιστορία του θεσμού του αγροτικού συνεταιρισμού.

Θέλω να σας πω ότι, εάν το σχέδιο νόμου ψηφιστεί ως έχει, πέραν του γεγονότος ότι η εφαρμογή του είναι σχεδόν αδύνατη, λόγω ατελειών, παραλείψεων, αντιφάσεων και κενών στις διατάξεις του, πολύ φοβάμαι ότι θα μετατρέψει ολόκληρη την Ελλάδα σε ένα δικαστήριο, όπου θα προσβάλλεται από τις συνεταιρισμούς το μεγαλύτερο μέρος των διατάξεων τους, επειδή είναι προδήλως αντίθετες προς τις συνεταιριστικές αρχές, όπως ακριβώς είχε συμβεί με τον ν.1541/85, με αποτέλεσμα αυτός ο νόμος να τροποποιηθεί 70 φορές μέσα στα πρώτα δύο χρόνια ισχύος του, μέχρι την οριστική κατάργησή του το 1993.

Το σχέδιο νόμου δεν υπεβλήθη για αξιολόγηση στην ΟΚΕ, στην Οικονομική και Κοινωνική Επιτροπή, το είπε άλλωστε και ο Εισηγητής μας, όπως προβλέπει το Σύνταγμα. Ναι μεν δεν δημιουργούνται οι λόγοι ακυρότητας από την παράλειψη αυτή, πλην όμως αποδεικνύεται η τάση περιφρόνησης και απαξίωσης των θεσμών, η οποία υφίσταται σήμερα. Πρέπει να παρατηρήσω ότι είναι η πρώτη φορά που συμβαίνει αυτό σε συνεταιριστικό νομοθέτημα.

Επίσης, για πρώτη φορά δίνεται έμφαση και ρυθμίζονται θέματα γυναικείων συνεταιρισμών. Συμφωνούμε ότι η αγρότισσα πρέπει να ενισχύσει το δικό της διακριτό ρόλο στη ζωή της ελληνικής επαρχίας, όμως ο διαχωρισμός των συνεταιρισμών σε αμιγώς γυναικείους γίνεται για πρώτη φορά στην ιστορία του θεσμού, είναι ατυχής και κυρίως είναι συνταγματικά ελεγχόμενος. Διότι, το καταστατικό ενός γυναικείου συνεταιρισμού δεν μπορεί να απαγορεύσει σε έναν άνδρα, ο οποίος πληροί τους λοιπούς όρους του καταστατικού και του νόμου, με μόνη τη διάκριση του φίλου, να εγγραφεί μέλος στο συνεταιρισμό αυτό. Η ισότητα ανδρών και γυναικών έχει καθιερωθεί για τους συνεταιρισμούς από το 1844 και δεν νομίζετε ότι προσβάλλετε με είδους διάταξης τον ίδιο θεσμό;

Εν κατακλείδι, αυτό που βλέπουμε στο σχέδιο νόμου είναι ότι έχετε μια μυωπική προσέγγιση στο σχέδιο, το οποίο υπονομεύει πλήρως το πολιτικό διακύβευμα της συγγραφής του, δηλαδή την αναβάθμιση της λειτουργίας του συνεταιρίζεσθαι, μέσω του αποπροσανατολισμού των συνεταιρισμών προς μια υγιή επιχειρηματική και αναπτυξιακή ταυτότητα, ικανή να ανατάξει τα μειονεκτήματα της ελληνικής γεωργίας. Πραγματικά, διερωτόμαστε ποιο μπορεί να είναι το όφελος της Κυβέρνησής σας, που με τους πειραματισμούς της τραυματίζει το συνεταιριστικό θεσμό, με αποτέλεσμα να αναστέλλει την ανάπτυξή του.

Θέλω να πω, ότι είναι καλό όταν μιλάμε να είναι παρόντες οι Υπουργοί και αφού υπάρχουν Υφυπουργοί, θα μπορούσε να είναι τουλάχιστον παρών κάποιος άλλος εκπρόσωπος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύρια Κεφαλογιάννη, για ένα λεπτό βγήκε ο Υπουργός έξω, άνθρωπος είναι. Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Κυρία Πρόεδρε, θα μου επιτρέψετε στο χρόνο, τον οποίο έχω – και δεν θα κάνω χρήση όλου του πενταλέπτου – να μην αναφερθώ στο νομοσχέδιο, θα το κάνω αυτό στη συζήτηση επί των άρθρων, γιατί επιτέλους θα πρέπει να γίνεται μια ιεράρχηση προτεραιοτήτων.

Δεν μπορεί εδώ να «καίγεται» ένας ολόκληρος κλάδος, όπως είναι ο κτηνοτροφικός κλάδος και εμείς να ποιούμε την νήσσα, όχι εμείς ως αντιπολίτευση βεβαίως, η Κυβέρνηση εννοώ με τις επιλογές της να φέρνει ένα νομοσχέδιο, το οποίο υποτίθεται ότι είναι σε διαβούλευση κατά παρέκκλιση κάθε κοινοβουλευτικής διαδικασίας.

Άλλωστε, δεν είναι τυχαίο ότι όταν όλος ο αγροτοκτηνοτροφικός κόσμος βρισκόταν στους δρόμους για τα επικείμενα μέτρα, τα εισφοροδοτικά και φοροεπιδρομικά για τους αγρότες, ο κ. Υπουργός είχε επιλέξει να πάει στην Κομοτηνή, αν δεν κάνω λάθος, και να διαβουλευτεί το συγκεκριμένο νομοσχέδιο.

Νομίζω, κύριε Υπουργέ, ότι με δεδομένο ότι στις 19 Μαΐου του τρέχοντος έτους πρέπει να γίνει η σχετική τροποποίηση του κώδικα τροφίμων και ποτών με ό,τι αυτό συνεπάγεται για τη χρήση της σκόνης γάλακτος ή άλλων εν πάση περιπτώσει συναφών πρώτων υλών στην παρασκευή της ελληνικής γιαούρτης, δεν μπορείτε να μας λέτε σήμερα εδώ ότι να μην ανησυχούμε ότι κάποια στιγμή θα γίνει συνεδρίαση.

Λοιπόν, επειδή έχουμε κάνει ερωτήσεις διά του κοινοβουλευτικού ελέγχου, οι οποίες όμως όπως καταλαβαίνετε θα απαντηθούν σε ένα χρόνο ο οποίος θα είναι ήδη πολύ αργά, θέλουμε να μας πείτε αν ισχύει ότι έχετε στείλει το σχέδιο της συγκεκριμένης υπουργικής απόφασης προς έγκριση από την Ε.Ε., για χρήση σκόνης γάλακτος. Και αν αληθεύει αυτό το οποίο διαβάζουμε και βεβαίως αναστατώνει όλο τον κόσμο, ο οποίος ασχολείται με το συγκεκριμένο κλάδο και βεβαίως, όλο τον κόσμο που έχει να περιμένει από τον πρωτογενή τομέα ότι η Τσεχία διεκδικεί τη χρήση του όρου «ελληνικό γιαούρτι και έχει υποβληθεί το σχετικό αίτημα στα αρμόδια όργανα της Ε.Ε..

Επίσης, θα ήθελα να πω, επειδή έχω διαβάσει σχετικές απαντήσεις από το Υπουργείο σας, όσα έχετε πει ότι και νομίζω ότι τα είπατε και στην πρώτη σας παρέμβαση σήμερα στην Επιτροπή ότι η συγκεκριμένη χρήση της σκόνης γάλακτος αποτελεί προαπαιτούμενο της εργαλειοθήκης του ΟΟΣΑ, θα ήθελα να υπενθυμίσω ότι οι συγκεκριμένες επιταγές της εργαλειοθήκης του ΟΟΣΑ δεν είναι καινοφανής.

Κύριε Υπουργέ, ξέρετε κάτι; Είμαι μαθημένη στις αντιδράσεις σας, έτσι μας λέγατε και τον Νοέμβριο του 2015, όταν σας ρωτούσαμε πότε θα πληρωθούν την ενιαία ενίσχυση οι Έλληνες αγρότες και κτηνοτρόφοι και διαρρηγνύατε τα ιμάτια σας ότι κάνουμε ερωτήσεις οι οποίες δεν έχουν κανένα νόημα και θυμώνατε πάλι και είναι Απρίλιος μήνας και δεν τους έχετε πληρώσει. Το 45% του συνόλου είχε δοθεί, κ. Υπουργέ.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Μα σας παρακαλώ, η δεύτερη δόση, το πρασίνισμα, μπορούσε να πληρωθεί τον Νοέμβρη;

ΦΩΤΕΙΝΗ ΑΡΑΜΠΑΤΖΗ: Βεβαίως μπορούσε και να πληρωθεί, όπως έχει πληρωθεί σε όλες τις χώρες της Ε.Ε. αν είχατε βγάλει τα οριστικά δικαιώματα. Τους γνωρίζω πάρα πολύ καλά, εσείς συνεχίζετε να θέλετε να διαστρέψετε την αλήθεια. Το είχατε πει μέσα στη Βουλή ότι είμαστε από τις πρώτες χώρες που έχουμε πληρώσει δικαιώματα και σας διέψευσαν τα στοιχεία ότι είμαστε ουραγοί. Είμαστε οι τελευταίοι που δεν έχουν πληρώσει.

Λοιπόν, θα ήθελα λοιπόν να πω, επειδή εκνεύρισα τον Υπουργό όταν είπα για την εργαλειοθήκη του ΟΟΣΑ ότι εμείς κύριε Υπουργέ, επί διακυβέρνησης της Ν.Δ. τη συγκεκριμένη επιταγή για τη χρήση των συγκεκριμένων σκευασμάτων στο ελληνικό γιαούρτι δεν την είχαμε κάνει αποδεκτή, όπως και ότι τότε όταν είχε έρθει το ενδεκαήμερο για τη διάρκεια ζωής του φρέσκου γάλακτος, θυμάστε καλά ότι οι κυβερνητικοί τότε Βουλευτές είχαν κάνει έντονη αντιπολίτευση και κατορθώσαμε τις πέντε μέρες να πάμε στις επτά, τα οποία, βεβαίως, εσείς με την υπερήφανη διαπραγμάτευση του Αυγούστου του 2015, όπως και αυτών για το γιαούρτι τα φέρατε εν μια νυκτί.

Λοιπόν, αντί να εκνευρίζεστε, κύριε Υπουργέ, να μας απαντήσετε συγκεκριμένα τι ισχύει σε σχέση με την υπουργική σας απόφαση και τι ισχύει με το αίτημα για την Τσεχία. Και εδώ να ξέρετε ότι απαντάτε σε έναν ολόκληρο κόσμο, ο οποίος ανησυχεί.

Και δώστε μας και μια απάντηση σε μας που δεν ξέρουμε που ισχυρίζεστε ότι δεν ξέρουμε, πότε θα πληρώσει, το ΟΠΕΚΕΠΕ λέει τέλος Απριλίου, πότε θα πληρώσετε τα δικαιώματα στους αγρότες και κτηνοτρόφους. Συγκεκριμένα όμως. Ημερομηνία που να τηρηθεί. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Η τακτική της κυρίας Αραμπατζή είναι διαρκώς, όχι απλά επιθετική, αυτό είναι δικαίωμά της να το κάνει, αλλά ψεύδεται διαρκώς. Επανειλημμένα έχω απαντήσει στα συγκεκριμένα ζητήματα, υπάρχει σχετικός Κανονισμός, όλοι οι συνάδελφοι γνωρίζουν και όντως επειδή για πρώτη φορά εφαρμόζεται έχουμε νέα ΚΑΠ, υπήρξαν δυσκολίες και το γνωρίζουν όλοι και γι' αυτό και τα υπόλοιπα κράτη πλήρωσαν μετά από μας. Άρα, λοιπόν τώρα, να επαναλαμβάνεται ένας Κοινοβουλευτικός Έλεγχος….

Βλέπετε; Φέρνουμε ένα σχέδιο νόμου εδώ που αφορά ένα χώρο που λέμε όλοι να τον κρατήσουμε, και η κυρία Αραμπατζή, δεν είπε ούτε μια λέξη για το ζητούμενο, το οποίο συζητάμε σήμερα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Κυρία Πρόεδρε, ο κ. Υπουργός είναι αρκούντως προσβλητικός. Είναι επί προσωπικού, έχει πει τόσες φορές ότι ψεύδομαι. Δεν πλήρωσε ο κ. Υπουργός την ενιαία ενίσχυση, έχει πληρώσει το 45% και τα χρήματα των συνδεδεμένων που είναι άσχετα με την ενιαία ενίσχυση. Επομένως, δεν ψεύδομαι και το καλώ να ανατρέξει για το ποιος ψεύδεται ή όχι στα Πρακτικά, πλείστων όσων ερωτήσεων για το θέμα της ενιαίας ενίσχυσης συναδέλφων Βουλευτών που διαβεβαίωνε ότι θα πληρωθούν οι πάντες και τα πάντα μέχρι τέλος Δεκεμβρίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ: Ευχαριστώ, κυρία Πρόεδρε. Δεν θα κάνω το χατίρι, βεβαίως, τους συναδέλφους της αντιπολίτευσης να ασχοληθώ, να απαντήσουμε και να πυροδοτήσουμε το κλίμα, όταν σήμερα στη Βουλή συζητάμε ένα τόσο σημαντικό νομοσχέδιο για το μέλλον του αγροτικού κόσμου, όπως είναι οι Αγροτικοί Συνεταιρισμοί.

Ακριβώς το νομοσχέδιο αυτό που συζητάμε, κυρίες και κύριοι συνάδελφοι, το περιμέναμε εδώ και αρκετό καιρό. Είναι μια σημαντική πρωτοβουλία που βάζει σε νέα βάση έναν κύριο πυλώνα της παραγωγικής ανασυγκρότησης της χώρας, αυτόν του συνεργατικού κινήματος στον αγροτικό χώρο. Τις τελευταίες δεκαετίες, τα κόμματα του δικομματισμού απορύθμισαν το Συνεταιριστικό Κίνημα και οδήγησαν τους αγρότες και τη δύναμη της συνεργασίας τους σε απαξία, παράλληλα με την αποδιάρθρωση του αγροτικού χώρου.

Σήμερα, έχουμε χιλιάδες συνεταιρισμούς από τους οποίους όμως πολλοί δεν λειτουργούν, πολλοί είναι υπερχρεωμένοι και εν τέλει, ο αγρότης αποστρέφεται τη συνεργασία και τη σύμπραξη με τους συναδέλφους του. Οι Αγροτικοί Συνεταιρισμοί ως έκφραση της κοινωνικής οικονομίας έχουν μια μακρόχρονη ιστορία στη χώρα μας. Με τις ρυθμίσεις αυτού του νομοσχεδίου τους δίνετε ξανά ο ρόλος που τους αρμόζει και αναδεικνύονται σε βασικό πυλώνα ανάπτυξης του αγροδιατροφικού συστήματος της χώρας μας.

Νομίζω, ότι είναι περιττό να αναφερθώ αναλυτικά στην αξία του συνεργατισμού. Έχει αναδειχθεί πολλάκις. Θέλω μόνο να τονίσω ότι το οικονομικό τοπίο σήμερα είναι πολύ διαφορετικό αλλά ταυτόχρονα και πολύ ίδιο με την περίοδο ανάπτυξης των πρώτων Συνεταιρισμών. Οι πρώτοι αγροτικοί συνεταιρισμοί είχαν να αναμετρηθούν με την προκατάληψη, την αισχροκέρδεια και την τοκογλυφία. Σήμερα, το δόγμα της ελεύθερης αγοράς σε συνδυασμό με την απουσία ελέγχων και νομοθετικού πλαισίου επέτεινε την ήδη δυσχερή θέση των παραγωγών.

Οι αγρότες, όμως, ακόμη αναζητούν μέσα από μορφές της κοινωνικής οικονομίας, την ισχυροποίηση της θέσης τους στην κοινωνία και στην αγορά. Για το λόγο αυτό, η ενίσχυση και επέκταση υγιών και ισχυρών συνεργατικών σχημάτων παραγωγής και μεταποίησης, καθώς, και η διαμόρφωση εναλλακτικών συστημάτων διανομής και εμπορίου, αποτελούν κεντρικό μοχλό της παραγωγικής ανασυγκρότησης και της ανάπτυξης του αγροτικού χώρου και ταυτόχρονα, μια διαδικασία αποδόμησης του νεοφιλελεύθερου μοντέλου μοντέλο παραγωγής.

Η εξυγίανση και η αναγέννηση των αγροτικών συνεταιρισμών που προωθείται με αυτό το νομοσχέδιο, στηρίζεται στη διασφάλιση της δημοκρατικής, συμμετοχικής λειτουργίας τους, αλλά και στο παραγωγικό προσανατολισμό τους μέσω της θεσμοθέτησης της υποχρεωτικής διάθεσης, μέσω των συνεταιρισμών του μεγαλύτερου όγκου των παραγόμενων προϊόντων των μελών τους.

Ακόμα, η ενίσχυση του ελεγκτικού και εποπτικού ρόλου του Εθνικού Μητρώου αγροτικών συνεταιρισμών, θα παίξει πιστεύω, σημαντικό ρόλο στην προσπάθεια αποφυγής παθογενειών που αναπτύχθηκαν στο παρελθόν. Για να εξυγιανθεί ο συνεταιριστικός χώρος, είναι σημαντικό να καταργηθούν συνεταιρισμοί «σφραγίδες», να γίνει εκκαθάριση των Μητρώων μέλλον των ενεργών συνεταιρισμών, αλλά και ρύθμιση των χρεών τους μετά από λογιστικό και διαχειριστικό έλεγχο.

Στην προσπάθεια των αγροτών να ανακτήσουν τη θέση τους στην αγροδιατροφική αλυσίδα και για να αναδείξουν περαιτέρω τα εξαιρετικά- συνεταιριστικά προϊόντα, είναι καθοριστικός ο συντονισμός και η συνεργασία των αγροτικών συνεταιρισμών με τις ομάδες παραγωγών των προϊόντων «ονομασίας προέλευσης», των προϊόντων προστατευόμενης γεωγραφικής ένδειξης και των εγγυημένων παραδοσιακά -ιδιότυπων προϊόντων, με τις οργανώσεις παραγωγών και τις διεπαγγελματικές οργανώσεις. Είναι τα προϊόντα αυτά που μπορούν- αν ανοίξουν νέους δρόμους στις αγορές για τους παραγωγούς- να αναδείξουν τον πλούτο της ελληνικής αγροτικής παραγωγής και να δυναμώσουν τον εξαγωγικό ρόλο της χώρας.

Για τον ΟΔΙΑΓΕ, τις αγορές παραγωγών και τους γυναικείους συνεταιρισμούς- λόγω έλλειψης χρόνου- θα τοποθετηθώ στη συζήτηση επί των άρθρων.

Τελειώνοντας μόνο, να πω ότι η πίστη μας στην σπουδαιότητα και στην αξία του συνεργατισμού και η θεσμική ενίσχυση του- μέσα από το παρόν νομοσχέδιο- βάζει τα θεμέλια για την ουσιαστική παραγωγική ανασυγκρότηση του αγροτικού τομέα. Είναι σημαντικό ότι έχουμε τη δυνατότητα να δημιουργήσουμε αυτές τις οικονομικές προϋποθέσεις που θα επιτρέψουν στους μικρομεσαίους αγρότες να πετύχουν χαμηλότερο κόστος παραγωγής, να πετύχουν δίκαιες τιμές για τα προϊόντα τους και εν τέλει, να εξασφαλίσουν την βιωσιμότητά τους, στο περιβάλλον της παγκοσμιοποιημένης οικονομίας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κύριε Υπουργέ, κ.κ. συνάδελφοι, η επιχείρηση αποπροσανατολισμού της κοινωνίας από τα μεγάλα προβλήματα, συνεχίζεται. Σειρά έχουν οι αγρότες, τους οποίους κατεβάσατε μαζικά στους δρόμους το προηγούμενο διάστημα. Τώρα προσπαθείτε να τους καλοπιάσετε, πριν έρθουν αντιμέτωποι με τα σκληρά μέτρα, πριν έρθουν αντιμέτωποι με τα εξοντωτικά μέτρα σε φορολογία και ασφαλιστικό.

Σήμερα όμως, αγαπητοί συνάδελφοι, το ζήτημα είναι άλλο. Είναι να υπάρξουν επενδύσεις και στήριξη της δραστηριότητας των συνεταιρισμών. Θεωρώ λοιπόν, ότι υπάρχουν περιθώρια βελτίωσης του υπάρχοντος νομοθετικού πλαισίου, αλλά εσείς αντί να εκσυγχρονίζεται το πλαίσιο, καταργείται ουσιαστικά το αυτοδιοίκητο και την ελευθερία του «συνεταιρίζεσθαι». Δεν έχετε πολιτική για την παραγωγική ανασυγκρότηση της υπαίθρου και αυτός είναι ο βασικός λόγος για τον οποίο το παρόν νομοσχέδιο θα αποτύχει. Θα φέρω ένα απλό παράδειγμα.

Στην Αιτιολογική Έκθεση αναφέρετε ότι βασικός στόχος του νομοσχεδίου είναι ο ενεργός ρόλος των συνεταιρισμών στην παραγωγή, τη μεταποίηση και εμπορία των αγροτικών προϊόντων. Πείτε μου λοιπόν, ένα συγκεκριμένο άρθρο που δίνει κίνητρα στους συνεταιρισμούς- διότι χωρίς κίνητρα δεν μπορούν να προχωρήσουν στις επενδύσεις μεταποίησης- τυποποίησης των αγροτικών προϊόντων.

Η συνολική πολιτική της Κυβέρνησής σας έχει οδηγήσει ουσιαστικά τους αγρότες σε απόγνωση. Μιλάτε για την επόμενη μέρα των συνεταιρισμών, ενώ την ίδια στιγμή «τσακίζετε» το αγροτικό εισόδημα. Το αποτέλεσμα είναι ότι ωθείται τους αγρότες στην ανεργία.

Αλήθεια, κύριε Υπουργέ, μπορείτε να τους εξηγήσετε πώς θα αντιμετωπίσουν την αύξηση του συντελεστή φορολόγησης από το 13% στο 26%, την αύξηση προκαταβολής του φόρου από το 27,5% στο 100%, την κατάργηση της απαλλαγής από τον φόρο επιδοτήσεων για ποσά μέχρι 12.000 €, την αύξηση του ειδικού φόρου κατανάλωσης στο πετρέλαιο από τα 66€ στα 200€- ανά 1000 λίτρα, τη μείωση της επιδότησης του πετρελαίου θέρμανσης, την αύξηση της τιμής του αγροτικού ρεύματος, τον τριπλασιασμό των εισφορών του ΟΓΑ, την αύξηση του Φ.Π.Α των αγροτικών εφοδίων από το 13% στο 23% ; Αυτά επιφυλάσσει η πολιτική σας για τον αγροτικό κόσμο;

Και ιδού η απάντηση, διότι το παρόν νομοσχέδιο, μοιάζει λοιπόν με εμπαιγμό. Επιφυλάσσομαι βέβαια και θα τοποθετηθώ για επιμέρους διατάξεις, στην Ολομέλεια. Θέλω όμως να σταθώ σε τρία σημεία.

Πρώτον. Αυξάνετε -κατά πολύ- τον ελάχιστο αριθμό των προσώπων που απαιτούνται για την ίδρυση τους-και μάλιστα σε πολλές περιπτώσεις, αυτό το αποκλείουν οι συνθήκες, όπως για παράδειγμα στο Μεσολόγγι που υπάρχουν αλιευτικοί συνεταιρισμοί που εκμεταλλεύονται μικρά διβάρια. Τους επιβάλλετε οικονομικές υποχρεώσεις, στις οποίες δεν μπορούν να ανταποκριθούν. Σε αυτό το περιοριστικό πλαίσιο δεν μπορούν να λειτουργήσουν κ. Υπουργέ.

Δεύτερον. Τους υποχρεώνετε να υποβάλουν τριετές συνοπτικό επιχειρησιακό πλάνο στο Υπουργείο Αγροτικής Ανάπτυξης, συνεπώς αυξάνετε τη γραφειοκρατία, αντί να την μειώσετε και ουσιαστικά, βλέπουμε κρατικό παρεμβατισμό στην ιδιωτική αυτονομία.

Τρίτον, και εδώ θα σας ρωτήσω. Γιατί εισάγετε κρατικό καθορισμό στη τιμή διάθεσης προϊόντων από τον συνεταιρισμό σε τρίτα πρόσωπα; Η ρύθμιση αυτή αντίκειται ευθέως στην ελευθερία της αγροτικής οικονομίας και εδώ βλέπουμε παρεμβατισμό σε όλο του το μεγαλείο. Να έχετε κατά νου όμως ότι ο πρωτογενής τομέας είναι η βαριά βιομηχανία της χώρας μας μαζί με τον τουρισμό.

Μην τιμωρείτε, λοιπόν, τους αγροτικούς συνεταιρισμούς και τους αγρότες, επειδή πίστεψαν σε ψεύτικες υποσχέσεις και σας στήριξαν με την ψήφο τους. Ο αγροτικός κόσμος μετά την φοροεπιδρομή χρειάζεται ουσιαστική στήριξη. Δώστε τους, λοιπόν, την ελπίδα που υποσχεθήκατε. Ο πρωτογενής τομέας με τη στήριξη του δημιουργεί χιλιάδες θέσεις εργασίας και αυτό είναι το ζητούμενο. Στοίχημα όλων μας θα πρέπει να είναι ένας νέος παραγωγικός ιστός για τη χώρα, ένας νέος παραγωγικός ιστός που θα βγάλει την ώρα από το αδιέξοδο, που θα παράγει πλούτο και θα αναδιανέμεται δίκαια.

Κυρίες και κύριοι συνάδελφοι, πρέπει να ξεκαθαρίσουμε όλοι πρώτα στους εαυτούς μας και μετά στην κοινωνία ότι τα δανεικά έλαβαν τέλος. Στήριξη, λοιπόν, του πρωτογενή τομέα. Αυτό είναι το στοίχημα όλων μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Κυρία Πρόεδρε, κύριε Υπουργέ, κυρίες και κύριοι συνάδελφοι, συζητάμε ένα πολύ σοβαρό νομοσχέδιο που θα προσδιορίσει σε μεγάλο βαθμό την αγροτική παραγωγή της χώρας, αλλά και τη θέση του Έλληνα αγρότη στην οικονομία και την κοινωνία για τις επόμενες δεκαετίες.

Θέλω σήμερα στη συζήτηση επί της Αρχής να τοποθετήσω το θέμα στο γενικό οικονομικό και πολιτικό πλαίσιο της χώρας, της Ευρώπης, αλλά και της παγκόσμιας αγοράς. Έχουμε να επιλέξουμε μεταξύ δύο δρόμων, μεταξύ δύο επιλογών. Ο πρώτος δρόμος είναι ο δρόμος των πολυεθνικών επιχειρήσεων, των επιθετικών διεθνών κεφαλαίων, των λεγόμενων «hedge funds», των μονοπωλιακών επιχειρήσεων που παγκόσμια κυριαρχούν σε σπόρους, σε τρόφιμα σε φυτοφάρμακα και λοιπά -π.χ. η εταιρεία Monsanto , με ετήσιο τζίρο 44 δισ. δολάρια, όσο ο προϋπολογισμός πολλών κρατών- και ο δεύτερος δρόμος την οργάνωση των Ελλήνων αγροτών, αλλά θα έλεγα και της ελληνικής κοινωνίας και των άλλων παραγωγών με τέτοιο τρόπο που πρέπει να μελετήσουμε καλά, που θα αντεπεξέλθουν στο διεθνή ανταγωνισμό, αλλά κυρίως θα στηρίξουν μια βιώσιμη οικονομία που θα στηρίζεται σε υγιείς και ισχυρές τοπικές οικονομίες και όχι στην παγκόσμια ασύδοτη αγορά των πολυεθνικών.

Η υγιής οικονομία και ιδιαίτερα όταν μιλάμε για ελληνική βιώσιμη οικονομία πρέπει να σχεδιασθεί σε ένα μοντέλο που θα οδηγεί πρώτον, σε απεξάρτηση της χώρας από τις πολυεθνικές τροφίμων και σπόρων. Δεύτερον, τη διατροφική αυτάρκεια της χώρας, που σήμερα η αγροτική παραγωγή είναι το 3,8% του Α.Ε.Π. περίπου και για να έχουμε διατροφική αυτάρκεια πρέπει να φτάσουμε στο 10%, δηλαδή, πρέπει να πάμε τρεις φορές πάνω. Τρίτον, την αειφορική γεωργία και κτηνοτροφία για να διατηρεί υγιή τη δυνατότητα να παράγει και τις επόμενες δεκαετίες και αιώνες.

Υπάρχει σαφής ιδεολογική και πολιτική διαφορά με τη Ν.Δ. και φάνηκε αυτό σήμερα, αλλά, θα έλεγα και με το ΠΑ.ΣΟ.Κ., όπως εκφράστηκε από τον πρώτο Εισηγητή της Δημοκρατικής Συμπαράταξης που φαίνεται ότι έχουν σε πολλά ζητήματα ταυτιστεί ιδεολογικά και πολιτικά με τη Ν.Δ.. Αναρωτήθηκα αν αυτή η τοποθέτηση -η πρώτη τοποθέτηση- εκφράζει και την ΔΗΜ.ΑΡ., ίσως και άλλους ανθρώπους που είναι σε αυτή τη συμπαράταξη.

Από τη μια πλευρά, λοιπόν, είναι η ελεύθερη ασύδοτη αγορά, όπως διαμορφώθηκε τις τελευταίες δεκαετίες με την παγκόσμια κυριαρχία της πολιτικής του νεοφιλελευθερισμού, με τη συγκέντρωση του παγκόσμιου πλούτου σε πολύ λίγους. Το 1% του πληθυσμού του πλανήτη κατέχει τόσο πλούτο όσο το υπόλοιπο 99%, με στοιχεία του Ο.Η.Ε.. Αυτό το μοντέλο υποστηρίζετε, κύριοι της Ν.Δ. και ΠΑ.ΣΟ.Κ. και όσοι συνοδοιπορούν. Μιλάτε για συνεταιρισμούς-επιχειρήσεις, λες και εμποδίζονται όσοι θέλουν να κάνουν επιχειρήσεις στη χώρα.

Το σημερινό καπιταλιστικό σύστημα της βάρβαρης και επικίνδυνης παγκοσμιοποίησης, δεν είναι εκείνο του πρώτου μισού του προηγούμενου αιώνα καπιταλιστικό σύστημα. Δεν έχουμε τώρα τον καπιταλισμό των εθνικών επιχειρήσεων και των νοικοκυριών. Έχουμε έναν επιθετικό καπιταλισμό, που έχει ξεπεράσει κάθε όριο.

Έχουμε το σύστημα της παγκόσμιας υποταγής των πολιτών και των μικρών παραγωγών σε εταιρείες μαμούθ που βάζουν νέους όρους και δεσμεύουν ολόκληρα κράτη και κοινωνίες στις επιλογές τους. Η προωθούμενη διατλαντική συμφωνία μεταξύ Ε.Ε. και ΗΠΑ η λεγόμενη TTIP, όπως και η συμφωνία SETA Μεταξύ Ε.Ε. και Καναδά θα πλήξει μέχρι εξαφάνισης τους Έλληνες αγρότες. Πρέπει να το ακούσουν αυτό οι Έλληνες αγρότες διότι τους αφορά αυτή η σχεδιαζόμενη συμφωνία μεταξύ των ΗΠΑ και της Ε.Ε..

Γιατί πρώτον καταργείται κάθε όρος προστασίας του μικρού και μεσαίου αγρότη, όπως τα προϊόντα ονομαστικής προέλευσης γιατί θα γίνει ότι κακό έγινε με την κοινή αγροτική πολιτική, αλλά τώρα η διαφορά θα είναι ότι δεν θα έχουμε ευρωπαϊκές επιδοτήσεις, όπως είχαμε τότε. Καλώ λοιπόν όλα τα κόμματα να πάρουν θέση μπροστά στον ελληνικό λαό, στους Έλληνες αγρότες για τις δύο αυτές συμφωνίες και ζητώ να γίνει συζήτηση σε κοινή Επιτροπή κυρία Πρόεδρε της Επιτροπής Παραγωγής και Εμπορίου, της Επιτροπής Οικονομικών Υποθέσεων και όλων των σχετικών Επιτροπών για να αναδειχθεί αυτό το θέμα. Σήμερα θέλω να τονίσω ότι η καλύτερη οργάνωση των γεωργικών συνεταιρισμών και γενικά, η κοινωνική οικονομία είναι η άμυνα στον εξαφανισμό των μικρομεσαίων παραγωγών. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε τον κ. Δημαρά.

Το λόγο έχει ο κ. Ανδριανός.

ΙΩΑΝΝΗΣ ΑΝΔΡΙΑΝΟΣ: Καταρχήν, να ξεκινήσω από αυτό που είπε ο αγαπητός συνάδελφος ο κ. Δημαράς που μας ταυτίζει στο θέμα των συνεταιρισμών με το ΠΑΣΟΚ. Μάλλον δεν καταλάβατε καλά την εισήγηση του συναδέλφου από την πλευρά αυτή. Εάν είδατε και αν ακούσατε θα διαπιστώσετε τις διαφορετικές απόψεις, αλλά και την επίθεση που έκανε στη ΝΔ που άσκησε κριτική στην πολιτική που άσκησε ως κυβερνών κόμμα το συγκεκριμένο κόμμα το ΠΑΣΟΚ κατά την δεκαετία του ’80, διότι πραγματικά οι βάσεις και η εξέλιξη των συνεταιρισμών νομίζω ότι είναι εμφανές πότε μπήκαν και πώς κατέληξαν αυτοί οι συνεταιρισμοί σε απαξίωση.

Είναι όλοι υπερχρεωμένοι και νομίζω ότι και ο κύριος συνάδελφος, ο οποίος είναι μάλιστα απών τώρα και δεν επιτρέπεται να κάνω αναφορά σε αυτόν, όμως δεν νομίζω ότι πρέπει να είναι και πολύ ευχαριστημένος από όλη αυτή την εξέλιξη και την κατάντια του συνεταιριστικού κινήματος.

Κυρίες και κύριοι συνάδελφοι κανένας πιστεύω σε αυτή την Αίθουσα δεν διαφωνεί λοιπόν, πως το συνεταιριστικό κίνημα χρειάζεται εξυγίανση, καθώς έχει απαξιωθεί εδώ και δεκαετίες. Το γεγονός ότι όλοι αναγνωρίζουμε τα προβλήματα που αντιμετωπίζει σήμερα το συνεταιριστικό κίνημα, οι περισσότεροι συνεταιρισμοί είναι «σφραγίδες» είναι υπερχρεωμένοι το γνωρίζουμε όλοι αυτό. Δεν σημαίνει λοιπόν ότι πρέπει να βάλουμε στο ίδιο τσουβάλι και όλους τους συνεταιρισμούς. Υπάρχουν παραδείγματα όπου γίνεται εξαιρετική δουλειά και για να μην φανεί ότι παινεύω τον τόπο μου να αναφέρω κάποιον συνεταιρισμό από την Αργολίδα θα αναφέρω ως παράδειγμα τον αγροτικό σύλλογο της Ζαγοράς που πρόσφατα είχαμε την ευκαιρία πριν από λίγο καιρό να ακούσουμε τον Πρόεδρο του συνεταιρισμού στην Επιτροπή Περιφερειών για το σημαντικό λοιπόν έργο που επιτελείται για την ανάπτυξη και την κερδοφορία με μεγάλα οφέλη στους αγρότες στους παραγωγούς.

Το ανθρώπινο λοιπόν δυναμικό προφανώς υπάρχει. Αυτό που χρειάζεται είναι πρώτον το κατάλληλο θεσμικό πλαίσιο, δεύτερον η προβολή των παραδειγμάτων της επιτυχημένης δράσης και βεβαίως, το κατάλληλο θεσμικό πλαίσιο που πρέπει να το αναζητήσουμε και σε άλλες χώρες. Αναφέρθηκε εδώ από άλλους συναδέλφους τα επιτυχημένα μοντέλα σε χώρες όπως είναι το Βέλγιο, η Ολλανδία, η Νέα Ζηλανδία.

Το δεύτερο, όπως είπα, είναι η προβολή των παραδειγμάτων της επιτυχημένης δράσης και βεβαίως, το τρίτο, το κράτος να σταθεί αρωγός στους παραγωγούς και να σταματήσει επιτέλους να βάζει συνεχώς εμπόδια σε όσους προσπαθούν να σταθούν στα πόδια τους και να παράγουν. Αυτός ο τρίτος άξονας έχει ιδιαίτερη επικαιρότητα σήμερα με τα τεράστια προβλήματα που αντιμετωπίζουν οι αγρότες και οι κτηνοτρόφοι, όπως το ξένο και συχνά αθέμιτο ανταγωνισμό το υψηλό κόστος παραγωγής, τις χαμηλές τιμές του παραγωγού τις αυξήσεις των ασφαλιστικών εισφορών, τις καθυστερήσεις πολλές φορές στην καταβολή των ενισχύσεων των αποζημιώσεων και βεβαίως, τη θεσμική ανασφάλεια και τις πολλές γραφειοκρατικές αγκυλώσεις.

Σε κάθε περίπτωση εμείς πιστεύουμε, όπως αναλυτικά ανέφερε και ο Εισηγητής μας, ότι το νομοσχέδιο δεν απαντά στα προβλήματα ούτε του συνεταιριστικού κινήματος, αλλά κυρίως ούτε του αγροτικού κόσμου ευρύτερα, για αυτό άλλωστε επί της αρχής το καταψηφίζουμε.

Εμείς πιστεύουμε στον έλεγχο της νομιμότητας, πιστεύουμε πως ένα εύρυθμο θεσμικό πλαίσιο είναι κριτήριο της επιτυχίας, αλλά πιστεύουμε εξίσου, πως προϋπόθεση της επιτυχίας είναι και η ελεύθερη συμμετοχή και λειτουργία των συνεταιρισμών που θυσιάζεται στο παρόν νομοσχέδιο στο «βωμό» της αριθμητικής προσώπων. Επίσης, διαπιστώνουμε ότι μπαίνουν κάποια εμπόδια, κάποιοι περιορισμοί στις συναλλαγές με τρίτους και δεν ξέρω αν αυτό βοηθά την ανάπτυξη στη δραστηριότητα των συνεταιρισμών.

Επίσης, επί τη ευκαιρία της παρουσίας του κ. Υπουργού εδώ, θα ήθελα να του θέσω το ερώτημα, βεβαίως με ηρεμία, διότι αυτό που ενδιαφέρει τον αγροτικό κόσμο, επειδή περιμένει αυτά τα χρήματα από τη βασική ενίσχυση, να μας πει ξεκάθαρα για να το ακούσει ο ελληνικός λαός, πότε οι αγρότες θα πάρουν τη δεύτερη δόση; Είναι κάτι που τους ενδιαφέρει και είναι σημαντικό να το ακούσουν από εσάς για να είναι σίγουροι στον προγραμματισμό που θα κάνουν με τις πολλές υποχρεώσεις που έχουν.

Βεβαίως, θέτω και εγώ το θέμα για το ελληνικό γάλα, το γιαούρτι και πώς θα προστατευτεί ο Έλληνας παραγωγός, αλλά και το προϊόν, το οποίο είναι σήμερα ένα από τα πιο εμβληματικά εξαγώγιμα προϊόντα της ελληνικής μας οικονομίας. Βεβαίως, είναι θετικό το γεγονός ότι αποδεχθήκατε να γίνει συνεδρίαση για αυτό το θέμα στην Επιτροπή Παραγωγής και Εμπορίου. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Κυρίες και κύριοι συνάδελφοι, σήμερα σε μια περίοδο γενικευμένης κρίσης και ύφεσης με τη συμπίεση του κέρδους των μικρών παραγωγών, λόγω του παγκοσμιοποιημένου ανταγωνισμού, του αυξημένου κόστους παραγωγής και της απομύζησης τους από τους μεταποιητές και εμπόρους είναι βαθιά μας πεποίθηση ότι ο συνεργατισμός μεταξύ των παραγωγών μπορεί να αποτελέσει ουσιαστική διέξοδο για την αντιμετώπιση αυτής της κατάστασης. Κρίθηκε λοιπόν, απολύτως επείγουσα και επιβεβλημένη από τη σημερινή Κυβέρνηση η ανασυγκρότηση και ανάπτυξη των συνεργατικών σχημάτων. Ο συνεργατισμός είναι μια εθελοντική ένωση προσώπων, η οποία προστατεύεται από το Ελληνικό Σύνταγμα και τις Διεθνείς Συνεταιριστικές Αρχές.

Ο πρώτος, λοιπόν, στόχος είναι η επανάκτηση της εμπιστοσύνης του παραγωγού στη συνεταιριστική ιδέα. Όλοι γνωρίζουμε τη σταδιακή πορεία παρακμής που ακολουθήθηκε από τα τέλη της δεκαετίας του ‘80 με αποκορύφωμα τον καταστροφικό για το κίνημα ν.4015/2011, και με αποτέλεσμα να βρίσκονται σήμερα, όσοι συνεταιρισμοί απέμειναν, σε απελπιστική κατάσταση και απειλούνται με οριστικό αφανισμό. Οι ευθύνες για τον εκφυλισμό των συνεταιρισμών, αλλά ακόμη χειρότερα της ιδέας του συνεργατισμού στον αγροτικό χώρο βαρύνουν εξίσου το ΠΑΣΟΚ και τη ΝΔ με την ανοχή τους, τη συγκάλυψη των ατασθαλιών, την ψηφοθηρική τους και πελατειακή πρακτική και τον οικονομικό τους «στραγγαλισμό» μετά το σκάνδαλο της Αγροτικής Τράπεζας που οδήγησαν σε αποδιοργάνωση τον συνεταιριστικό χώρο.

Ο επόμενος στόχος είναι να δημιουργηθούν στιβαροί, παραγωγικοί, πρωτοβάθμιοι συνεταιρισμοί και για αυτό προβλέπεται στο παρόν νομοσχέδιο η υποχρέωση παράδοσης του 80% τουλάχιστον, της παραγωγής των μελών στο συνεταιρισμό. Το σχέδιο νόμου διασφαλίζει ένα δημοκρατικό πλαίσιο λειτουργίας και ανάδειξη των διοικήσεών τους που θα υπόκεινται στον άμεσο έλεγχο των μελών με την εφαρμογή της αρχής, ένα μέλος - μια μερίδα - μια ψήφος που αποτρέπει τον εσκαμμένο συγκεντρωτισμό και τον έλεγχο του συνεταιρισμού.

Η αυξημένη πλειοψηφία των 2/3 των μελών προβλέπεται ρητά για τη λήψη πολύ συγκεκριμένων αποφάσεων που έχουν να κάνουν με την περιουσία και τη βιωσιμότητα των οργανώσεων. Φαινόμενα του παρελθόντος όπου μια ομάδα λάμβανε κρίσιμες αποφάσεις τελείωσε οριστικά. Η ολιγοσταυρία του 1/3 για την εκλογή οργάνων διοίκησης εξασφαλίζει την εισαγωγή της δημοκρατικότητας στη λειτουργία των οργανώσεων, αποτρέποντας φαινόμενα ελέγχου των διοικήσεων από κατευθυνόμενες πλειοψηφίες.

Ακόμη, προβλέπεται η εναλλαγή των διοικήσεων με περιορισμένο αριθμό θητειών, ούτως ώστε να αποφευχθούν στο μέλλον οι παρατάσεις στις θητείες των ΔΣ και ταυτόχρονα πρακτικές κακοδιαχείρισης, ατασθαλιών και αδιαφάνεια από τις διοικήσεις πολλών συνεταιριστικών οργανώσεων. Η επιλογή της δημιουργίας κλαδικών συνεταιρισμών σε δευτεροβάθμιο επίπεδο ενισχύει ακόμη περισσότερο τον παραγωγικό προσανατολισμό, αφού μπορεί να αποτελέσει το εργαλείο εκείνο για την καθετοποίηση και ενίσχυση της μεταποιητικής πλευράς των συνεταιρισμών, αναγκαία για την παραγωγική ανασυγκρότηση.

Μια ακόμη μεγάλη τομή που εισάγεται με το σχέδιο νόμου είναι η θεσμοθέτηση μιας νέας μορφής συνεργατισμού των γυναικείων συνεταιρισμών που αποτελούν ένα ακόμη βήμα- με μεγάλη ομολογουμένως καθυστέρηση- για την αναγνώριση του ρόλου της αγρότισσας και των πρωτοποριακών σχημάτων που δειλά έχτισαν στη χώρα μας. Για το λόγο αυτό υπάρχει ξεχωριστή αναφορά σε αυτούς με ειδικές προβλέψεις που στόχο έχει την ενθάρρυνσή τους.

Όμως και η πρόβλεψη στο σχέδιο νόμου για την ενίσχυση- με κατάρτιση και εκπαίδευση του στελεχιακού δυναμικού των συνεταιρισμών- είναι ακόμη ένα απαραίτητο βήμα για τη διασφάλιση της υγιούς λειτουργίας και τις ευρωστίας αυτών. Εδώ, να εκφράσω τη χαρά μου, ότι πολλοί από τους συναδέλφους που τοποθετήθηκαν εξέφρασαν και οι ίδιοι την ικανοποίησή τους. Η δημιουργία του ΟΔΙΑΓΕ,- του άρθρου 41-, ως μιας δημόσιας επιχείρησης διαχείρισης της κρατικής περιουσίας προς όφελος των παραγωγικών δυνάμεων αποτελεί μια καινοτομία και ένα εργαλείο που μπορεί να αποδειχθεί βασικός μοχλός για την παραγωγική ανασυγκρότηση της χώρας και την απόδοση της δημόσιας αγροτικής γης για χρήση δίκαια και με ταξικό πρόσημο. Αυτό όμως προϋποθέτει τη σαφή οριοθέτηση της υπόστασής του, του δημόσιου και με διαφάνεια ελέγχου του και τους σαφείς καθορισμούς του ρόλου και της δικαιοδοσίας του.

Τέλος, κυρίες και κύριοι συνάδελφοι, θέλω να αναφερθώ στο άρθρο 47 που αποτελεί τροποποίηση του άρθρου 56 του ν. 4235 /2014. Το άρθρο 56 ουδέποτε εφαρμόστηκε, με αποτέλεσμα τη συσσώρευση προβλημάτων στο χώρο των παραγωγών που διαθέτουν την παραγωγή τους απευθείας στους καταναλωτές. Με το άρθρο 47 επιλύεται επιτέλους αυτό το πρόβλημα. Υπάρχουν βέβαια κάποιες φραστικές διατυπώσεις που πρέπει να διορθωθούν για να τελειοποιηθεί, αλλά αυτό θα το συζητήσουμε αναλυτικά στην κατ’ άρθρο συζήτηση. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καραγιάννης.

ΓΙΑΝΝΗΣ ΚΑΡΑΓΙΑΝΝΗΣ: Το παρόν σχέδιο νόμου έρχεται να αποκαταστήσει ουσιαστικά τη χαμένη τιμή και το κύρος της κοινωνικής οικονομίας στη χώρα μας που αμαυρώθηκε από τις πολιτικές σαράντα χρόνων χειραγώγησης κομματικής. Έρχεται ουσιαστικά να βελτιώσει, να διορθώσει και να αλλάξει όλα τα αίτια της κακοδαιμονίας για τα οποία ο χώρος της κοινωνικής οικονομίας, οι συνεταιρισμοί και ο θεσμός του συνεργατισμού δεινοπάθησαν στη χώρα μας.

Έρχεται να διορθώσει την απαρχαιωμένη νομοθεσία περί επιχειρηματικού συνεργατισμού, τις αδιαφανείς και σε πολλές περιπτώσεις διεφθαρμένες επιχειρηματικές συναλλαγές μεταξύ διοικήσεων συνεταιρισμών με κράτος και κόμματα, την έλλειψη μακροπρόθεσμου στρατηγικού σχεδιασμού, αλλά και πολιτικών εξαγωγών με προσανατολισμό τις ανάγκες της αγοράς, τον εφησυχασμό των μελών και του συνεταιρισμού στην πολιτική των επιδοτήσεων, την έλλειψη συνεταιριστικής παιδείας, την επιχειρηματική δραστηριότητα του συνεταιρισμού που δυστυχώς όλα τα προηγούμενα χρόνια ήταν μεταξύ «Σκύλας» του κράτους και «Χάρυβδης» των κομμάτων.

Ουσιαστικά, το νομοσχέδιο έρχεται σε μια δύσκολη συγκυρία, συμβολική όμως μέσα στην κρίση και όπως γεννήθηκαν οι συνεταιρισμοί. Ταυτόχρονα, με τη γέννηση του σύγχρονου καπιταλισμού έτσι και τώρα η κρίση γίνεται ευκαιρία αναθέρμανσης, αναζωογόνησης και αναγέννησης του χώρου της κοινωνικής οικονομίας στη χώρα μας.

Μπορεί το κοινωνικό κεφάλαιο στην Ελλάδα να είναι χαμηλό και να είναι μικρός ο συνεκτικός ιστός- απαραίτητος για τους συνεταιρισμούς-, αλλά η ύφεση και η χαμηλή επιχειρηματική δραστηριότητα δημιουργεί μεγάλο κενό για την ανάπτυξη του χώρου της κοινωνικής οικονομίας.

Τέλος, θα ήθελα να σημειώσω- για να μην ξεχνάμε- ότι η συνεργατική ιδέα βρίσκεται στο «DNA» του ελληνικού λαού και της χώρας.

Να ξεκινήσουμε ιστορικά από τις Αμφικτιονίες και τις Συμπολιτείες της αρχαιότητας και να πάμε στα Τσελιγκάτα των Βλάχων και των Σαρακατσάνων της Πίνδου και να καταλήξουμε το 1778 στο Συνεταιρισμό από τα Αμπελάκια, ο οποίος διαλύθηκε το 1811. Έχουμε να κάνουμε ουσιαστικά με ένα σοβαρό νομοθέτημα, το οποίο βάζει τις βάσεις για την κοινωνική οικονομία της χώρας μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Κυρία Πρόεδρε, θα κάνω μια σύντομη τοποθέτηση και θα ξεκινήσω, προσπαθώντας να ορίσω το στόχο του σημερινού σχεδίου νόμου. Ελπίζω σε αυτό το στόχο να συμφωνούμε όλοι. Ο στόχος είναι η υγιής ανάπτυξη του συνεργατισμού στον αγροτικό χώρο που με τη σειρά του θα οδηγήσει σε αύξηση της παραγωγής, της ανταγωνιστικότητας, της ποιότητας και τελικά της κερδοφορίας των αγροτών με αντίκτυπο στην κοινωνία συνολικά και στην εθνική οικονομία. Βεβαίως, εδώ, δεν μπορώ να μην πω και ειδικότερα μετά τις τοποθετήσεις των εισηγητών της ΝΔ και της Δημοκρατικής Συμπαράταξης ότι κύριοι συνάδελφοι καταφέρατε με τις πολιτικές σας, τις τελευταίες δεκαετίες, να κάνετε τη λέξη «συνεταιρισμός» συνώνυμο των λέξεων αδιαφάνεια, αναποτελεσματικότητα, κατάχρηση και απάτη.

Σήμερα, λοιπόν συζητάμε ένα σχέδιο νόμου που έρχεται αφενός, να ανατρέψει την επικρατούσα άποψη και αφετέρου να αποτελέσει ένα εργαλείο που θα συμβάλει καταλυτικά στην ανοδική πορεία της πρωτογενούς παραγωγής της χώρας. Ως συνεργατική εταιρεία ή αγροτικός συνεταιρισμός, αν θέλετε, ορίζετε μια αυτόνομη ένωση προσώπων, τα οποία συνδέονται εθελοντικά με σκοπό να εξυπηρετήσουν τις οικονομικές, κοινωνικές και πολιτιστικές ανάγκες και επιδιώξεις τους μέσω μιας συμμετοχικής και δημοκρατικά ελεγχόμενης επιχείρησης. Οι βασικές αρχές του συνεργατισμού, όπως εκφράστηκαν στις αρχές του προηγούμενου αιώνα είναι ακριβώς αυτές πάνω στις οποίες πρέπει να στηριχθεί ο καινούργιος νόμος. Εθελοντική και ανοιχτή συμμετοχή, δημοκρατικός έλεγχος, οικονομική συμμετοχή των μελών, αυτονομία και ανεξαρτησία, εκπαίδευση, κατάρτιση, πληροφόρηση, η συνεργασία μεταξύ των συνεργατικών εταιρειών και το κοινωνικό ενδιαφέρον.

Στη βάση, λοιπόν, αυτών των αρχών έρχεται το σχέδιο νόμου να απαντήσει σε προκλήσεις που έχουν να κάνουν με το κατεστημένο, την κακή παράδοση και την προηγούμενη αποτυχία. Υπάρχουν πολλά καλά στοιχεία στο σχέδιο νόμου που πραγματικά διορθώνουν παθογένειες και δίνουν λύσεις. Υπάρχουν και άλλα που, κατά τη γνώμη μου, κύριε Υπουργέ, χρειάζονται κάποιες διορθώσεις, ώστε να κάνουν τη διαφορά. Όλα αυτά θα τα δούμε στην κατ’ άρθρο συζήτηση.

Θεωρώ δεδομένο ότι οποιοσδήποτε σε αυτή τη χώρα έχει στοιχειώδεις γνώσεις για την ελληνική αγροτική πραγματικότητα και γνωρίζει ότι η προοπτική για τον πρωτογενή τομέα δεν υπάρχει παρά μόνο μέσω των συνεργατικών σχημάτων. Είναι ο κατακερματισμένος και μικρός κλήρος, είναι οι πολύ διαφορετικές κλιματικές και εδαφολογικές συνθήκες που υπάρχουν στη μικρή μας χώρα που δεν ευνοούν την κατά μόνας πορεία προς την επιτυχία. Θεωρώντας, λοιπόν, δεδομένο ότι ο στόχος της υγιούς ανάπτυξης του συνεργατισμού στον αγροτικό χώρο είναι κοινός, θέλω να καλέσω όλους σήμερα σε αυτή την Αίθουσα και τους περισσότερους που ελπίζω να είμαστε στις επόμενες συνεδριάσεις να προσανατολιστούμε σε αυτό το στόχο.

Προφανώς, έχουμε διαφορετικές αντιλήψεις και προσεγγίσεις. Προφανώς, υπάρχουν ευθύνες, λάθη, παραλήψεις και αστοχίες. Στη παρούσα συγκυρία, όμως, και στην κατάσταση που έχει φτάσει ο πρωτογενής τομέας, το ζητούμενο είναι άλλο. Σας καλώ, λοιπόν, να εγκαταλείψουμε όλοι τα κομματικά χαρακώματα, να αναλάβουμε τις ευθύνες μας και να ψηφίσουμε ένα καλό, λειτουργικό και δίκαιο συνεταιριστικό νόμο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Κυρία Πρόεδρε, κυρίες και κύριοι συνάδελφοι, συζητάμε σήμερα το νέο πλαίσιο λειτουργίας των πρωτοβάθμιων συνεταιρισμών και του συνεταιριστικού κινήματος και των συνεταιριστικών οργανώσεων στη χώρα. Είναι γνωστό το πόσο έχουν δεινοπαθήσει οι συνεταιρισμοί, οι ενώσεις και οι άλλες συλλογικές μορφές οργάνωσης των αγροτών μας όλα τα προηγούμενα χρόνια και πόσο έχει δυσφημιστεί και απαξιωθεί η συνεταιριστική ιδέα. Οι αριθμοί μιλούν από μόνοι τους. Αυτοί που έχουν τις ευθύνες για την κατάντια αυτή έρχονται σήμερα στην Επιτροπή και κλαίνε πάνω στο «γάλα που έχυσαν». Ο Εισηγητής της ΝΔ είπε καθαρά ότι δεν χρειάζεται κανένα πλαίσιο ρυθμιστικό και ότι τα πράγματα έτσι όπως είναι λειτουργούν μια χαρά. Δεν χρειάζεται νέος νόμος και δεν χρειάζονται νέες ρυθμίσεις. Οι συνάδελφοι είναι γνωστό σε ποιο ιδεολογικό πλαίσιο κινούνται, όπου είναι η άκρατη κυριαρχία της αγοράς, οι αγρότες να είναι στο έλεος των εμπόρων και των ισχυρών και στην ουσία, οι συνεταιριστές και οι συνεταιρισμένοι αγρότες να μην μπορούν να έχουν καμία δυνατότητα οργάνωσης και παρέμβασης σε ένα χώρο που το παιχνίδι το ορίζουν οι ισχυροί.

Ας δούμε όμως, τι είναι αυτό που ενοχλεί τους συναδέλφους στο υφιστάμενο νομοσχέδιο; Ενοχλεί η θέσπιση κανόνων λειτουργίας, όσον αφορά τον εσωτερικό έλεγχο και τον εξωτερικό, στις υφιστάμενες συνεταιριστικές οργανώσεις ή στις καινούργιες που θα δημιουργηθούν; Μα όλο αυτό το διάστημα ξέρουμε τι γινόταν στους συνεταιρισμούς; Τι γινόταν στις ενώσεις; Πώς δεν υπήρχε έλεγχος; Πώς δεν υπήρχαν διαδικασίες, να ελέγχονται οι οικονομικές καταστάσεις από ορκωτούς λογιστές, όπως γίνεται με αυτό το νομοσχέδιο; Πώς πλούτιζαν οι συνεταιριστές και οι συνεταιρισμοί καταβαραθρώνονταν οικονομικά και είναι στελέχη συγκεκριμένα από το χώρο το δικό τους που είναι γνωστοί στο πανελλήνιο. Λοιπόν τι ενοχλεί; Ενοχλεί η περιθωριοποίηση, η σύσταση δομών σε περιφερειακό και εθνικό επίπεδο; Ενοχλεί ο καθορισμός πλαισίου για τις για τις διεπαγγελματικές οργανώσεις;

Αγαπητοί κύριοι συνάδελφοι, εάν πάτε σε κάποιες εκθέσεις στο εξωτερικό αγροτικών προϊόντων, θα δείτε εκεί χώρες αντίστοιχες με τη δική μας ή και μεγαλύτερες, όπως η Ισπανία, η Πορτογαλία κ.λπ. να εκπροσωπούνται από μία διεπαγγελματική για ένα προϊόν και βλέπετε την Ελλάδα δέκα μαγαζάκια, όπου το ένα ανταγωνίζεται το άλλο. Λοιπόν αυτό το πράγμα δεν μπορεί να λειτουργήσει, αυτός ο ανταγωνισμός, στο επίπεδο του εξωτερικού των εξαγωγών αγροτικών προϊόντων. Επομένως, οι διεπαγγελματικές, ανά προϊόν, μπορούν να βοηθήσουν σημαντικά.

Τι άλλο ενοχλεί; Η ενίσχυση της συνεταιριστικής εκπαίδευσης; Μας είπε ο Εισηγητής εδώ δεν χρειάζεται. Μια χαρά είναι οι αγρότες. Και εκπαιδευμένοι είναι και όλα τα ξέρουν, τα περί συνεταιρισμών κ.τ.λ. Αν αυτή είναι η αντίληψή τους και είναι δικαίωμά τους. Ενδεχομένως, οι αγροτοδιατροφικές συμπράξεις σε επίπεδο περιφέρειας; Να μας πουν συγκεκριμένα. Η ίδρυση ομάδων διαχείρισης και προστασίας, η θέσπιση συμβάσεων πώλησης αγροτικών προϊόντων; Η δημιουργία ενιαίας ψηφιακής βάσης για την ιχνηλασιμότητα των αγροτικών προϊόντων; Ενοχλεί ο φορέας διαχείρισης της ακίνητης περιουσίας; Να μην πετάμε λοιπόν «μπάλα στην εξέδρα».

Να μας πουν συγκεκριμένα για αυτά τα πράγματα, τα πολύ θετικά που περιέχονται στο νομοσχέδιο, διότι εμείς είμαστε ανοικτοί, ως πλειοψηφία, σε προτάσεις και ιδέες βελτίωσης του θεσμικού πλαισίου. Σε αυτό όμως θα πρέπει να είμαστε αποφασισμένοι και να προχωρήσουμε. Είναι να αναζωογονηθεί με τη συνεταιριστική ιδέα για το πλαίσιο λειτουργίας των συνεταιρισμών που είναι απαραίτητο για να μπορούν οι Έλληνες αγρότες να σταθούν όρθιοι και να αντέξουν στο νέο διεθνή ανταγωνισμό και στο νέο περιβάλλον που είναι έντονα ανταγωνιστικό και όπου πρέπει η χώρα μας να πρωτοστατήσει τα επόμενα χρόνια. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος Της Επιτροπής): Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Όχι θα είμαι σύντομος σήμερα, γιατί θέλω σε επόμενη συνεδρίαση ιδιαίτερα, αφού ακούσουμε τους φορείς να τοποθετηθώ. Θέλω, καταρχάς, κύριοι συνάδελφοι, να ζητήσω συγνώμη γιατί ύψωσα τον τόνο της φωνής μου, αλλά επιτρέψτε μου, επειδή βιώνω το χώρο, όταν ακούω πράγματα τα οποία είναι εκτός αυτών που ισχύουν για το χώρο, ζητώ συγνώμη.

Επειδή μπήκε το θέμα, δεν θα αναφερθώ σε όλα αυτά που αφορούσαν τον Κοινοβουλευτικό Έλεγχο, αλλά ιδιαίτερα είναι ένα θέμα που χρησιμοποιήθηκε και για να υπηρετήσει το αίτημα αναβολής της σημερινής συνεδρίασης, αυτό που αφορά την τροποποίηση του Κώδικα σχετικά με το γιαούρτι.

Όντως και συμφώνησα να γίνει μια συνεδρίαση, -έχουμε μέχρι τις 19 Μαΐου χρόνο μπροστά μας-, πράγμα που σημαίνει ότι δεν απαιτούσε την αναβολή της συζήτησης που έχουμε σήμερα, γιατί είναι τόσο επείγον αυτό για να το πάμε πιο πίσω, το σχέδιο νόμου, πόσο μάλλον όταν ένα σχέδιο νόμου, το οποίο αγαπητοί συνάδελφοι, μην κρυβόμαστε μεταξύ μας, έχει κυκλοφορήσει, ξανά έγιναν διορθώσεις, γίνονται βελτιώσεις και είναι θετικό το ότι υπάρχει ένα ενδιαφέρον και εγώ σας λέω ότι ακόμη και από τις τοποθετήσεις που έγιναν από εσάς, παρά την πρόθεση ψήφου αυτό που αναγνωρίστηκε ήταν ότι είναι αναγκαία η παρέμβαση στο χώρο.

Άρα, λοιπόν, μπορούμε στις επόμενες συνεδριάσεις και έχουμε μέχρι τη β’ ανάγνωση πάνω από δέκα ημέρες και στην κατ' άρθρο ακόμη συζήτηση, είναι κοντά στις επτά με οκτώ ημέρες, έχουμε και έχετε το χρόνο αγαπητοί συνάδελφοι και να το δείτε και να καταθέσετε τις προτάσεις σας, έτσι ώστε να είμαστε ουσιαστικοί.

Αυτό που θέλω να πω είναι να κάνουμε όντως τη συνεδρίαση αυτή για το θέμα που έχει προκύψει με το γιαούρτι, έναντι της πολιτικής του 2013, αλλά θα τα πούμε εκείνη την ώρα. Όμως εγώ είχα προγραμματίσει και το έχω πει και στην Ολομέλεια, ότι ταυτόχρονα στην ίδια συζήτηση και νομίζω ότι θα μας επιτρέψει ο χρόνος, θα φέρω και την αντίστοιχη ΚΥΑ που αφορά την ανάκτηση συγκεκριμένων ποσών από αγρότες, διότι εκεί πλέον δεν υπάρχει αναβολή, έχει τελειώσει, έχουμε δικαστική απόφαση και δεν υπάρχει αναβολή.

Αυτό λοιπόν θα το συζητήσουμε γιατί όπως όλοι θα πάρουμε θέση όχι ότι θα αποφασίσουμε, δηλαδή, θα ψηφίσουμε, αλλά όπως θα πάρουμε θέση για αυτό που αφορά το θέμα έκλεισε εργαλειοθήκης, πρέπει να πάρουμε θέση και για αυτό το θέμα που αφορά τις ανακτήσεις, άρα, δηλαδή, να κάνουμε μια ουσιαστική συζήτηση και βεβαίως, όσον αφορά τις συνεδριάσεις της Επιτροπής για άλλα ζητήματα, είμαι στη διάθεσή σας. Δεν υπάρχει κανένα πρόβλημα. Τώρα έρχομαι στο σημερινό θέμα

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Κύριε Υπουργέ, μια διευκρίνιση. Εμείς δεν συσχετίσαμε την τυχόν αναβολή της σημερινής συζήτησης, με αυτή που θα γίνει για το γάλα και το γιαούρτι, απλώς είπαμε, επειδή ο χρόνος που θα είχαμε το τελικό κείμενο ήταν ουσιαστικά μόνο μια - μιάμιση μέρα, είπαμε ότι θα μπορούσε αυτή η συνεδρίαση να γίνει από την επόμενη εβδομάδα. Έτσι θα είχαμε περισσότερο χρόνο και θα ήμασταν περισσότερο έτοιμοι. Αυτό μόνο αναδείξαμε και τίποτε άλλο. Τα υπόλοιπα θα τα συζητήσουμε όταν γίνει αυτή η συζήτηση για το γάλα και το γιαούρτι.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Νομίζω, κ. Βλάχο, ότι όταν μιλάμε για ένα σχέδιο νόμου που όλοι το αναζητούμε και όλοι πραγματικά έχουμε διαπιστώσει κάτι που τουλάχιστον και ο αγροτικός χώρος και η κοινωνία αυτήν την ώρα η άποψη της είναι η πλήρης απαξίωση για το χώρο του συνεργατισμού και για τους αγροτικούς συνεταιρισμούς, πόσο μάλλον όταν βιώνουμε μία συγκυρία που η οικονομική κρίση από τη μια μεριά, από την άλλη όλα δείχνουν ότι ο αγροτικός χώρος μπορεί να παίξει ουσιαστικό ρόλο, μπορεί να αποτελέσει το εργαλείο εκείνο, ώστε να βοηθήσει την παραγωγική ανασυγκρότηση και την ανάπτυξη της χώρας. Σε αυτό όλοι συμφωνούμε και άρα λοιπόν, όταν έχουμε ένα πλαίσιο στο οποίο δεν υπηρετήθηκε, όπου ξέρετε ποιο είναι το αποτέλεσμα και εγώ είμαι υποχρεωμένος να σας πω.

Διότι, δεν είναι το θέμα της απαξίωσης και κυρίως να πούμε για το μεγάλο ζήτημα της υπερχρέωσης. Αγαπητοί συνάδελφοι, αυτή την ώρα ο χώρος χρωστάει πάνω από τρία δισεκατομμύρια ευρώ ληξιπρόθεσμα και ταυτόχρονα, έχει και στην πλάτη του, μην κοιτάτε που δεν τα έχω πει, θα τα πούμε όλα αυτά, άλλα 600 με 650 εκατομμύρια ανακτήσεις από καταλογισμούς και αντιλαμβάνεστε λοιπόν ότι αυτό είναι πολύ μεγάλο πρόβλημα. Πόσο μάλλον όταν από 6.500 συνεταιρισμούς, ουσιαστικά έχουμε φτάσει σε ένα νούμερο που να λέει γύρω στους 800 υποτίθεται ότι είναι ενεργοί, αλλά όμως με δυνατότητα οικονομικής επιβίωσης να φτάνουν περί τους 20. Καταλαβαίνετε ότι αυτό είναι το 3 τοις χιλίοις.

Άρα, δηλαδή, αντιλαμβάνεστε ότι μπορούμε εμείς τώρα, αυτό το πρόγραμμα της αγροτικής ανάπτυξης που λέμε, που το κουβεντιάζουμε και έχει ακόμη δουλειά, χρειάζεται οπωσδήποτε και τους συνεταιρισμούς να μπορέσουν να υλοποιήσουν, να μείνουμε αδρανείς ή να μείνουμε στην εσωτερική μας αντιπαλότητα την κοινοβουλευτική λειτουργία και να βλέπουμε ένα χώρο να χάνεται; Να βλέπουμε όλες τις ευκαιρίες να χάνονται και να μην κάνουμε παρέμβαση;

Εμείς, λοιπόν, ειλικρινά περιμένουμε και στην κατ’ άρθρο συζήτηση και στη β’ ανάγνωση και στην Ολομέλεια. Όντως, μπήκαν πολλά ζητήματα που είχαν σχέση με διορθώσεις. Δεν έχουμε κανένα πρόβλημα, δεν υπηρετούμε εμείς ούτε σκοπιμότητες κομματικές ούτε τακτικές τέτοιες. Θέλουμε πραγματικά αυτό το χώρο να τον κρατήσουμε και να τον χρησιμοποιήσουμε ως εργαλείο. Γι’ αυτό, λοιπόν, σας καλούμε με καλή προαίρεση, ας απομονώσουμε αυτό το σχέδιο νόμου που πραγματικά είναι το εργαλείο, να βάλουμε όλοι μαζί ένα χεράκι και από κει και πέρα, έχουμε χρόνους, έχουμε θέματα και για αντιπολιτεύσεις και για κορώνες και για όλα. Πραγματικά πρέπει να την κάνουμε αυτή τη συζήτηση. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό. Κυρίες και κύριοι συνάδελφοι, ολοκληρώθηκε η συνεδρίαση

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αραχωβίτης Σταύρος, Βράντζα Παναγιώτα, Παπανάτσιου Κατερίνα, Καφαντάρη Χαρά, Σηφάκης Γιάννης, Σιμορέλης Χρήστος, Βλάχος Γεώργιος, Μηταράκης Παναγιώτης (Νότης), Αμυράς Γεώργιος και Μάρκου Αικατερίνη.

Τέλος και περί ώρα 15.00΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**